title: বোর মডেল

text: এই অভিব্যক্তি যাচাইকৃত হয় আরও সমন্বয়ের মাধ্যমে যা আরও সাধারন একক গঠন করেঃ


title: বোর মডেল

text: যেহেতু নিক্লিয়াসের চারপাশে একটি ইলেকট্রন ঘুর্নায়মান (এই তত্বের ক্ষেত্রে), সেহেতু ইলেকট্রনের চার্জ "q" = "Z e" (যেখানে, “Z” হচ্ছে পারমাণবিক সংখ্যা)হলে আমরা হাইড্রোজেন-সম পরমাণুর শক্তিস্তরের আসল মাত্রার একটি গড়পড়তা ধারনা পাওয়া যায়। তাই “Z” প্রোটন সমৃদ্ধ নিউক্লিয়াসের ক্ষেত্রে শক্তিস্তর হবে (গড়পড়তা হিসাব) :


title: বোর মডেল

text: একটির অধিক ইলেকট্রনের ক্ষেত্রে শক্তিস্তরগুলোকে সঠিকভাবে বিশ্লেষন করা সম্ভব নয় কারণ এক্ষেত্রে ইলেকট্রনগুলো শুধুমাত্র নিউক্লিয়াস দ্বারাই আকৃষ্ট হয় না, কুলম্ব বল এর কারণে পরস্পর পরস্পরের উপর প্রভাব ফেলে।


title: বোর মডেল

text: বোর নীতি ইলেকট্রনের ভরের পরিবর্তে এর হ্রাসকৃত ভর কে সঠিক ভাবে ব্যবহার করেঃ formula_18। এ সংখ্যাগুলো প্রায় সমান কারণ ইলেকট্রনের তুলনার প্রোটনের ভর প্রায় ১৮৩৬.১ গুন বেশি। এই ব্যাপারটি ঐতিহাসিক ভাবে গুত্বপূর্ন কারণ এটি রাদারফোর্ড কে বওর মডেলের গুরুত্ব বুঝতে সাহায্য করে। এটি ব্যখ্যা করে যে একক-আয়নিত হিলিয়ামের স্পেক্ট্রামে উৎপন্য রেখা হাইড্রোজেনের ৪ নং ফ্যাক্টরের স্পেক্ট্রামে উৎপন্য রেখা মুলত একই রকম।


title: বোর মডেল

text: পজিট্রনিয়ামের জন্যও সূত্রটি হ্রাসকৃত ভর ব্যবহার করে, কিন্তু এক্ষেত্রে এটি হয় ইলেকট্রনের ভরের দ্বি-গুন। এই ব্যাসার্ধের যেকোনো মানের জন্য ইলেকট্রন এবং পজিট্রন উভয়েই তাদের সাধারণ গতির অর্ধেক গতিতে তাদের সাধারণ ভরকেন্দ্রকে প্রদক্ষিন করতে থাকে। এ সময় গতিশক্তি থাকে সাধারন গতিশক্তির এক-চতুর্থাংশ। মোট গতিশক্তি হবে একটি ভারী নিউক্লিয়াসকে কেন্দ্র করে ঘুর্নায়মান একটি ইলেকট্রনের গতিশক্তির অর্ধেক।


title: বোর মডেল

text: বোরের তত্ত্বে, ইলেকট্রনের এক শক্তিস্তর থেকে অন্য স্তরে অবস্থান্তর বা কোয়ান্টাম লাফ এর ফলে উদ্ভূত শক্তির পরিবর্তন কে ব্যখ্যা করতে রাইডবার্গ সূত্র ব্যবহার করা হয়। এ সূত্র এর আগেও পরিচিত ছিল। বোরের সূত্র, ইলেকট্রনের চার্জ ও প্ল্যাঙ্কের ধ্রুবক এর মতো আরও কয়টি মৌলিক ধ্রুবকের সাহায্যে, ইতোমধ্যেই জানা এবং পরিমাপকৃত রাইডবার্গ ধ্রুবক এর সংখ্যাতত্ত্বীয় মান দেয়।


title: বোর মডেল

text: যখন ইলেকট্রনকে তার অবস্থান থেকে উচ্চতর স্তরে নিয়ে যাওয়া হয়, এটি তার নিজের স্তরে ফিরে আসার আগ পর্যন্ত সকল স্তরে লাফ দিয়ে যায়, যার ফলে একটি ফোটন নিঃসরন হয়। হাইড্রোজেনের বিভিন্ন শক্তিস্তরের সূত্র থেকে হাইড্রোজেনের বিকির্ন আলোর তরঙ্গদৈর্ঘ্য পাওয়া যায়।


title: বোর মডেল

text:
হাইড্রোজেনের দুইটি শক্তিস্তরের শক্তির পার্থক্য থেকে হাইড্রোজেন পরমাণু হতে নিঃসৃত ফোটন কনার শক্তি নির্নয় করা যায়ঃ
যেখানে "n" হল সর্বশেষ শক্তিস্তর, এবং "n" হল সর্বপ্রথম শক্তিস্তর.


title: বোর মডেল

text: যেহেতু ফোটন এর শক্তি হল,


title: বোর মডেল

text: নিঃসৃত ফোটনের তরঙ্গদৈর্ঘ্য হবে,


title: বোর মডেল

text: এটি রাইডবার্গ সূত্র নামে পরিচিত, এবং রাইডবার্গ ধ্রুবক "R" হল সাধারন একক এ formula_23, বা formula_24। এই তত্ত্ব ১৯ শতকের স্পেক্ট্রোস্কোপি নিয়ে গবেষনারত বিজ্ঞানীদের কাছে পরিচিত ছিল, কিন্তু বোরের পূর্বে এর কোন তাত্ত্বিক ব্যখ্যা কিংবা R এর মান সংক্রান্ত কোন তাত্ত্বিক ধারণা কেউ দেন নি। বিভিন্ন স্পেক্ট্রাল রেখা যেমন লাইম্যান (formula_25), বামার (formula_26), পাশ্চেন (formula_27) এর উপর পরীক্ষামূলক পর্যবেক্ষনের উপর ভিত্তি করে বোর সূত্র গঠিত হয়। তখনও পর্যন্ত অন্য রেখাগুলো পর্যবেক্ষন করা হয় নি বলে বোরের মডেল সাথে সাথে গ্রহন করা হয়।


title: বোর মডেল

text: একের অধিক ইলেক্ট্রন সম্পন্ন পরমাণুর ক্ষেত্রে, রাইডবার্গ সূত্রের পরিবর্তন করা যায় "Z" এর স্থানে "Z − b" অথবা "n" এর স্থানে "n − b" বসিয়ে, যেখানে b একটি ধ্রুবক যা অন্তর্গত-শেল ও অন্যান্য ইলেকট্রনের প্রভাবে স্ক্রীনিং ইফেক্ট কে প্রদর্শন করে। বোর তার মডেল উপস্থাপনের পুর্বে এটি প্রায়োগিকভাবে প্রতিষ্ঠিত ছিল।


title: পে-মা-গ্লিং-পা

text: পে-মা-গ্লিং-পা বা পদ্ম গ্লিং-পা () (১৪৫০-১৫২১) তিব্বতী বৌদ্ধধর্মের র্ন্যিং-মা ধর্মসম্প্রদায়ের লুক্কায়িত প্রাচীন গ্রন্থের আবিষ্কারক বা গ্তের-স্তোন ছিলেন। ভূটানের র্ন্যিং-মা ধর্মসম্প্রদায়ের ঐতিহ্যে তাঁকে পদ্মসম্ভবের পরেই তাঁকে গুরুত্ব দেওয়া হয়ে থাকে।


title: পে-মা-গ্লিং-পা

text: পে-মা-গ্লিং-পা ১৪৫০ খ্রিষ্টাব্দে ভূটানের বুমথাং রাজ্যের স্তাংস উপত্যকায় অবস্থিত ছাল-বা-রি-ব্রাং () নামক স্থানে জন্মগ্রহণ করেন। তাঁর পিতার নাম ছিল দোন-গ্রুব-ব্জাং-পো () এবং মাতার নাম ছিল পে-মা-স্গ্রোন-মা ()। জন্মের পর তাঁর পিতামাতা নাম রাখেন দোন-গ্রুব-র্গ্যাল-পো ()। তাঁকে কম বয়সে তার মাতামহ য়োন-তান-ব্যাং-ছুবের () নিকট পাঠিয়ে দেওয়া হয়। পেশায় কামার য়োন-তান-ব্যাং-ছুব তাঁকে কামারশালায় কাজ শেখান। এই সময় বিখ্যাত গ্তের-স্তোন র্দো-র্জে-গ্লিং-পার () পুত্র তাঁর নতুন নাম রাখেন ও-র্গ্যান-পে-মা-গ্লিং-পা ()।


title: পে-মা-গ্লিং-পা

text: পে-মা-গ্লিং-পা বত্রিশটি লুক্কায়িত প্রাচীন বৌদ্ধ গ্রন্থ আবিষ্কার করেন। স্না-রিং-ব্রাগ অঞ্চলে তিনি বত্রিশটি গ্রন্থের মধ্যে প্রথম ক্লোং-গ্সাল-গ্সাং-বা-স্ন্যিং-ব্চুদ () নামক পুঁথিটি আবিষ্কার করেন। ১৪৮৩ খ্রিষ্টাব্দে তিনি ল্হো-ব্রাগ অঞ্চল থেকে () অঞ্চল থেকে ব্লা-মা-নোর-বু-র্গ্যা-ম্ত্শো () নামক বিখ্যাত গ্রন্থটি আবিষ্কার করেন। এছাড়া তিনি ভূটান ও তিব্বতের বিভিন্ন স্থান থেকে থুগ্স-র্জে-ছেন-পো-মুন-সেল-স্গ্রোন-মে (), ত্শে-স্গ্রুব-নোর-বু-লাম-খ্যের (), নাগ-পো-স্কোর-গ্সুম (), লাস-ফ্রান-স্কোর (), কুন-ব্জাং-দ্গোংস-'দুস (), ত্শে-খ্রিদ-র্দো-র্জে'ই-ফ্রেং-বা (), ম্গোন-পো-মা-নিং (), ফ্যাগ-র্দোর-দ্রেগ্স-পা-কুন-'দুল (), ফুর-বা-য়াং-গ্সাং-স্রোগ-গো-স্পু-গ্রি (), র্তা-ম্গ্রিন-দ্মার-পো-দ্রেগ্স-পা-জিল-গ্নোন () প্রভৃতি গ্রন্থ আবিষ্কার করেন।


title: পে-গ্লিং-গ্সুং-স্প্রুল

text: পে-গ্লিং-গ্সুং-স্প্রুল () ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের একটি অন্যতম প্রধান অবতারী লামার উপাধি বিশেষ।


title: মারি এন্তনে

text: মারি এন্তনে( বা ; ) (২.১১.১৭৫৫ - ১৬.১০.১৭৯৩)। ফ্রেঞ্চ রিভলিউশনে নিহত ফ্রান্সের সম্রাট ষোড়শ লুই-এর স্ত্রী। সুন্দরী ও ব্যক্তিত্বপূর্ণ মারি এন্তনে-র জন্ম হয়েছিল অস্ট্রিয়াতে। ষোড়শ লুইয়ের সঙ্গে বিয়ের পর তিনি হন ফ্রান্সের কুইন কনসর্ট। প্রথমে ফ্রেঞ্চ জনগণের প্রিয় হলেও পরে তার অমিতব্যয়িতা এবং বহুগামিতার জন্য অপ্রিয় হন। তবে অলংকার, পোশাক, জুয়া, ঘোড়দৌড় বাজি, প্রভৃতিতে তার অঢেল খরচের কাহিনী বিস্তৃত হয়। কিছু ঐতিহাসিক মনে করেন, তার জন্যই ফ্রান্স ফকির হয়ে গিয়েছিল ও তার ফলে বিপ্লব সূচিত হয়েছিল। বিপ্লবে ষোড়শ লুইয়ের শিরচ্ছেদের পর মারি এন্তনে-র বিচার ও মৃত্যুদণ্ড হয়।


title: হেয়াত মামুদ

text: হেয়াত মামুদ (১৬৯৩-১৭৬০) ছিলেন মধ্যযুগের বাঙালী কবি।


title: হেয়াত মামুদ

text: মামুদ ১৬৯৩ সালে রংপুর জেলার ঘোড়াঘাটের অধীন ঝাড়বিশিলা গ্রামে জন্ম নেন। তাঁর পিতা শাহ কবীর ছিলেন ঘোড়াঘাট সরকারের দেওয়ান এবং তিনি নিজে ছিলেন ওই সরকারের কাজী। ব্যক্তিজীবনে তিনি সাধক ও সাত্ত্বিক পুরুষ ছিলেন এবং সূফী সাধনার প্রতি ছিল তাঁর গভীর অনুরাগ।


title: হেয়াত মামুদ

text: তিনি মোট চারটি কাব্য রচনা করেন। হেয়াত মামুদ জন্মগত ভাবে রংপুরের অধিবাসী থাকায় তাঁর সাহিত্যে রংপুর অঞ্চলের ভাষা ও ভাষারীতির ব্যবহার রয়েছে। "জঙ্গনামা" (১৭২৩) কাব্যগ্রন্থে রয়েছে কারবালার বিষাদময় কাহিনীর বিবরণ। এটি মূলত ফারসি কাব্যের অনুসরণে রচিত। "সর্বভেদবাণী" (১৭৩২) কাব্যে রয়েছে নীতিকথামূলক বয়ান। মামুদ সংস্কৃত পঞ্চতন্ত্র কাব্যের ফারসি অনুবাদ মফরেহুল-কুলুব থেকে এর উপাদান সংগ্রহ করেন।


title: হেয়াত মামুদ

text: ”যার বিদ্যা নাই সে জানে না ভাল মন্দ, শিরে দুই চক্ষু আছে তথাপি সে অন্ধ” - তাঁর বহুলপ্রচলিত অনেক আধ্যাতিক বানীর মধ্যে একটি।কবি হেয়াত মামুদের সম্মানে বেগম রোকেয়া বিশ্ববিদ্যালয়ের একটি ভবনের নামকরণ করা হয়েছে "কবি হেয়াত মামুদ ভবন"।


title: হেয়াত মামুদ

text: ধারণা করা হয় আনুমানিক ১৭৬০ সালে তিনি মৃত্যু বরণ করেন। প্রতি বছর ঝাড়বিশিলায় কবির মাজার প্রাঙ্গণে বিভিন্ন কর্মসূচির মাধ্যমে কবির জন্ম ও মৃত্যুবার্ষিকী ১৭ ফেব্রুয়ারি পালিত হয়ে আসছে। এছাড়াও সরকারি জেলা পরিষদের উদ্যোগে কবির স্মৃতি কেন্দ্র স্থাপিত করা হয়েছে।


title: মণিকৃষ্ণ সেন

text: মণিকৃষ্ণ সেন (১৯০৩-১৯৯১) ব্রিটিশ বিরোধী স্বাধীনতা সংগ্রামী ও তেভাগা আন্দোলনের নেতা ছিলেন।


title: মণিকৃষ্ণ সেন

text: মণিকৃষ্ণ সেন ১৯০৩ সালের ১ নভেম্বরে ব্রিটিশ ভারতের ফরিদপুরের (অধুনা রাজবাড়ী জেলা) বেরাদী গ্রামে মামা বাড়িতে জন্মগ্রহণ করেন। বাবা বেনীমাধব সেন কাবিলপুরের জমিদারের সেরেস্তাদার ছিলেন। তাঁর মায়ের নাম ছিল প্রমদা সুন্দরী সেন। বেনীমাধব সেনের বাড়ি ছিল রংপুর জেলার পীরগঞ্জ থানার কাবিলপুর গ্রামে। জয়পুরহাটে তাঁর বাবার কিছু সম্পত্তি ছিল। সেখানে তাঁদের চালের ব্যবসা ছিল। তাঁর বয়স যখন ছয় মাস তখন তাঁর মা মণিকৃষ্ণ সেনের মামা বাড়ি থেকে কাবিলপুরে আসেন। কাবিলপুরে অতিবাহিত হয় তাঁর শৈশব জীবন। ১৯১১ সালে তাঁর বয়স যখন আট বছর তখন তাঁর বাবা মারা যান। তাঁরা ছিলেন পাঁচ ভাই ও চার বোন। ভাইদের মধ্যে তিনি ছিলেন তৃতীয়। তাঁর মেজ ভাই শিব কৃষ্ণ সেন। তিনি কাবিলপুরের বিষয়সম্পত্তি দেখাশুনা করতেন। মণিকৃষ্ণ সেন বেড়ে উঠেছেন ভাই শিব কৃষ্ণ সেনের কাছে।


title: মণিকৃষ্ণ সেন

text: তাঁর পড়াশুনার হাতেখড়ি হয় মা-বাবার কাছে। এরপর তাঁকে ভর্তি করানো হয় কাবিলপুর মাইনর স্কুলে। এই স্কুলে তিনি ষষ্ঠ শ্রেণী পর্যন্ত পড়াশোনা করেন। সপ্তম শ্রেণীতে ভর্তি হন ফরিদপুরের রাজবাড়ি হাইস্কুলে। সেখানে বোনের বাড়িতে থেকে পড়াশুনা করেন। অষ্টম শ্রেণীর দ্বিতীয় সাময়িক পরীক্ষার সময় তিনি দুরারোগ্য ম্যালেরিয়ায় আক্রান্ত হন। শারীরিক অসুস্থতার কারণে ১৯১৮ সালে তিনি রংপুরে পরিবারের কাছে চলে আসেন। সুস্থ হয়ে তিনি শহরের অন্যতম বিদ্যাপীঠ কৈলাশরঞ্জন উচ্চবিদ্যালয়ে নবম শ্রেণীতে ভর্তি হন।


title: মণিকৃষ্ণ সেন

text: স্কুল জীবনেই রাজনীতিতে হাতেখড়ি হয় তাঁর। ১৯২০ সালে ১৭ বছর বয়সে ভারত ছাড়ো আন্দোলনের সাথে যুক্ত হন। কৈলাশরঞ্জন উচ্চবিদ্যালয় থেকে ১৯২১ সালে তিনি প্রবেশিকা পরীক্ষায় উত্তীর্ণ হন। এরপর ভর্তি হন কারমাইকেল কলেজে। ওই সময় যুগান্তর দলের বিপ্লবীরা প্রকাশ্যে কংগ্রেসের সাথে যুক্ত ছিলেন। ১৯২১ সালে মণিকৃষ্ণ সেন জাতীয় কংগ্রেসের কর্মী ছিলেন। তিনি ছিলেন গণঅভ্যুত্থানের অন্যতম সংগঠক ও যুব ভলান্টিয়ারদের প্রধান। কারমাইকেল কলেজ থেকে ১৯২৫ সালে বি.এ. এবং কলকাতা বিশ্ববিদ্যালয় থেকে ১৯২৯ সালে এম.এ. ও বি.এল. পাশ করেন।


title: মণিকৃষ্ণ সেন

text: শরীর চর্চার প্রতি প্রবল আগ্রহের কারণে ভর্তি হয়েছিলেন ব্যায়ামাগারে। কলকাতা বিশ্ববিদ্যালয়ের ছাত্র অবস্থায় তিনি নিয়মিত শরীরচর্চা করতেন। শরীরচর্চার মধ্যে ব্যায়ামে তিনি দক্ষতা অর্জন করেছিলেন। কলকাতার শ্রেষ্ঠ চারজন ব্যায়ামবীরের মধ্যে তিনি ছিলেন অন্যতম। শরীরচর্চা প্রতিযোগিতায় তিনি নিয়মিত অংশগ্রহণ করতেন। পড়াশুনা শেষে কলকাতা থেকে ফিরে আসেন রংপুরে। যুক্ত হন আইনজীবী পেশায়। তবে এই পেশার প্রতি তাঁর তেমন আগ্রহ ছিলনা।


title: মণিকৃষ্ণ সেন

text: মণিকৃষ্ণ সেন ১৯২৮ সালে যুগান্তর দলের সিদ্ধান্ত অনুযায়ী কংগ্রেসে যোগদান করেন। তিনি বিপ্লববাদে বিশ্বাসী হলেও জনগণ বিচ্ছিন্ন দর্শনে বিশ্বাসী ছিলেন না। তিনি বুঝতেন জনগণকে দিয়ে বিচ্ছিন্ন ও বিক্ষিপ্ত আন্দোলনের দ্বারা পরাধীনতার শৃঙ্খল থেকে স্বদেশকে মুক্ত করা যাবে না। তাই মনিকৃষ্ণসহ অসংখ্য বিপ্লবীরা কংগ্রেসে অন্তর্ভুক্ত হয়ে বিপ্লবী কর্মকাণ্ড পরিচালনা করেন।


title: মণিকৃষ্ণ সেন

text: ১৯২৯ সালে মণিকৃষ্ণ সেন প্রথম বারের মতো গ্রেফতার হন। ঐ বছর বিপ্লবীরা রাজশাহীর পুঠিয়ায় মেইল ট্রেন ডাকাতির চেষ্টা চালিয়ে ব্যর্থ হয়। উল্টো এই কারণে ভীষণভাবে ক্ষিপ্ত হয় ইংরেজ সরকার। রংপুরের যুগান্তর দলের নেতা সুশীল দাশগুপ্ত এবং অনুশীলন দলের নেতা ধরণী বিশ্বাস ছিলেন মেইল ট্রেন ডাকাতি মামলার প্রধান আসামী। মেইল ট্রেন ডাকাতি মামলায় তাঁদের সাত বছর জেল হয়েছিল। এই মামলায় মণিকৃষ্ণ সেনও অভিযুক্ত হয়েছিলেন। গ্রামের বাড়ি কাবিলপুর থেকে তাঁকে গ্রেফতার করা হয়। জেল হাজতে তাঁকে থাকতে হয়েছিল চার মাস।


title: মণিকৃষ্ণ সেন

text: ১৯৩০ সালে রংপুর জেলার আইন অমান্য আন্দোলন পরিচালনার জন্য কংগ্রেস নেতৃত্বের পক্ষ থেকে তাঁকে 'ডিরেক্টর' মনোনীত করা হয়। সে সময় কংগ্রেস ছিল নিষিদ্ধ। গণতান্ত্রিক পদ্ধতিতে কংগ্রেসের রাজনৈতিক কার্যকলাপ পরিচালনার সুযোগ ছিল না। এজন্য একজন 'ডিরেক্টর' গ্রেফতার হওয়ার সঙ্গে সঙ্গে আরেকজনকে মনোনীত করা হতো। ওই বছর আইন অমান্য আন্দোলনের এক পর্যায়ে তিনি গ্রেফতার হন। এ সময় তিনি রাজশাহী ও বহরমপুর জেলে ছয়মাস কারাভোগ করেন।


title: মণিকৃষ্ণ সেন

text: ১৯৩২ সালের ফেব্রুয়ারি মাসে বেঙ্গল অর্ডিন্যান্সে পুলিশ তাঁকে গ্রেফতার করে। মেদিনীপুরের হিজলি ডিটেনশন ক্যাম্পে তিন মাস রাখার পর তাঁকে বিনাবিচারে আটক রাখা হয় দেউলী বন্দীশিবিরে। দেউলী রাজপুতানার মরুভূমির নির্জন স্থানে অবস্থিত। সন্ত্রাসবাদী কার্যকলাপের জন্য পাঁচ বছরের বেশি সাজাপ্রাপ্তদের পাঠানো হতো আন্দামানে। অন্যান্যদের পাঠানো হতো দেউলীতে। দেউলীতে তাঁকে সুদীর্ঘ ছ'বছর আটক রাখা হয়। ১৯৩৮ সালের গ্রীষ্মকালে অন্যান্য রাজবন্দীদের সাথে তিনি মুক্তিলাভ করেন। দেউলী বন্দীশিবিরে আটকের মেয়াদ উত্তীর্ণ হওয়ার শেষ পর্যায়ে বাঁকুড়া থানার হেফাজতে তিন মাস এবং যশোরের অভয়নগরে ছয় মাস রাখা হয়। মুক্তিলাভের পর রংপুরের মূলাটোলের শিব কৃষ্ণ বাসভবনে অন্তরীণ রাখা হয়। অন্তরীণ থাকা অবস্থায় তাঁকে সকাল-সন্ধ্যা মিউনিসিপ্যাল এলাকায় যাতায়াত করতে দেয়া হত।


title: মণিকৃষ্ণ সেন

text: ১৯৩৮ সালে মণিকৃষ্ণ সেন ভারতের কমিউনিস্ট পার্টিতে যোগ দেন ও ১৯৩৯ সালে পার্টির সদস্যপদ অর্জন করেন। একই সময় তাঁকে জেলা কংগ্রেস নেতা ও সম্পাদক হিসেবে কাজ করতে হয়। ১৯৩৯-৪৫ সাল পর্যন্ত তিনি রংপুর জেলা কংগ্রেসের সম্পাদকের দায়িত্ব পালন করেন। ১৯৪১ সালের ১ ডিসেম্বর বৃহত্তর রংপুর জেলা কমিউনিস্ট পার্টির প্রথম জেলা সম্মেলন অনুষ্ঠিত হয়। শচীন ঘোষ, মণিকৃষ্ণ সেন, শিব দাস লাহিড়ী, রথীন গাঙ্গুলী, বিভূতি লাহিড়ী, রবি মজুমদার ও সুধীর মুখার্জীকে নিয়ে গঠিত হয় রংপুর জেলা কমিটি।


title: মণিকৃষ্ণ সেন

text: পঞ্চাশের মন্বন্তরের (১৯৪৩ সাল) অনুষঙ্গ হিসেবে দেখা দেয় মহামারী। জেলার বিভিন্ন অঞ্চলে ব্যাপকভাবে ছড়িয়ে পড়ে বসন্ত রোগ। পীড়িতদের সেবায় আত্মনিয়োগ করেন মণিকৃষ্ণ সেন। এই প্রসঙ্গে শংকর বসু বলেন, "দুর্ভিক্ষ ও মহামারী পীড়িত মানুষকে বাঁচানোর জন্য সে সময়ে পার্টি ও তাঁর (মণিকৃষ্ণ সেন) নেতৃত্বে পরিচালিত ত্রাণ ও পুনর্বাসনের কাজ সারা জেলায় দারুণ প্রভাব ফেলেছিল এবং রংপুরে কমিউনিস্ট পার্টির ব্যাপক গণ ভিত্তি সৃষ্টিতে সহায়ক হয়েছিল।"


title: মণিকৃষ্ণ সেন

text: ১৯৪৩ সালের মে মাসে অনুষ্ঠিত হয় ভারতের কমিউনিস্ট পার্টির প্রথম কংগ্রেস। এই কংগ্রেসে রংপুর জেলা থেকে প্রতিনিধি হিসেবে তাঁকে এবং কৃষক নেতা যোগেশ শিকদারকে নির্বাচিত করা হয়। ১৯৪৬ সালের মার্চ মাসে অবিভক্ত বাংলাদেশে অনুষ্ঠিত হয় সাধারণ নির্বাচন। এ নির্বাচনের দায়িত্বে মুখ্য ভূমিকা পালন করেন মণিকৃষ্ণ সেন।


title: মণিকৃষ্ণ সেন

text: তেভাগা আন্দোলনের মূল দাবি ছিল উৎপাদিত ফসলের তিন ভাগের দুই ভাগ কৃষকের এবং একভাগ জোতদারের। উত্তরবঙ্গের দিনাজপুরে ও রংপুরে সামন্তবাদী শোষণের বিরুদ্ধে গড়ে উঠা কৃষকের তেভাগা আন্দোলনে তাঁর ভূমিকা ছিল অনন্য। তেভাগা আন্দোলনের প্রস্তুতিপর্বে স্থানীয় পার্টি ও কৃষক সমিতিকে সাহায্য করার উদ্দেশ্যে তাঁকে ও মোকসেদকে জেলা কমিটির নির্দেশ মালাসহ ডিমলা (রংপুরের প্রধান তেভাগা অঞ্চল) পাঠানো হয়। তেভাগা সংগ্রাম চলাকালে অস্ত্রসজ্জিত জোতদারের লোকদের হামলায় গুরুতর আহত হন তিনি। উল্লেখ্য, ঐ অঞ্চলে তেভাগা আন্দোলনের অন্যতম প্রধান বিরোধী ছিলেন পরবর্তীকালে ন্যাপের সাধারণ সম্পাদক এবং জিয়া সরকারের সিনিয়র মন্ত্রী প্রয়াত মশিউর রহমান যাদু মিয়া। তাঁর বিরুদ্ধে অভিযোগ ছিল তেভাগা আন্দোলনের সংগঠক কৃষক নেতা তন্নারায়নকে গুলি করে হত্যা করার।


title: মণিকৃষ্ণ সেন

text: ১৯৪৮ সালের ২২-২৯ ফেব্রুয়ারি পর্যন্ত কলকাতার মোহাম্মদ আলী পার্কে অনুষ্ঠিত হয় কমিউনিস্ট পার্টির দ্বিতীয় কংগ্রেস। এতে তিনি রংপুরের প্রতিনিধি হিসেবে উপস্থিত ছিলেন। ১৯৫০ সালে পার্টির সিদ্ধান্ত অনুযায়ী তিনি আত্মগোপনে চলে যান । রংপুর জেলার কালীগঞ্জের (বর্তমানে লালমনিরহাট জেলা) কমলবাড়ি গ্রামে আত্মগোপনে ছিলেন। কিছুদিন যেতে না যেতে পুলিশ তাঁকে গ্রেপ্তার করতে মরিয়া হয়ে উঠে। কিন্তু শেষ পর্যন্ত তাঁকে গ্রেফতার করতে সক্ষম হয়নি।


title: মণিকৃষ্ণ সেন

text: ১৯৫০ সালের সাম্প্রদায়িক দাঙ্গার সময় শাসকগোষ্ঠীর নির্যাতনের কারণে সংখ্যালঘু সম্প্রদায়ের বিপুল সংখ্যক নেতা ও কর্মী দেশত্যাগ করে ভারতে চলে যেতে বাধ্য হন। ওপার বাংলায় জীবনের নিরাপত্তা ও নানাবিধ সুযোগ-সুবিধা থাকা সত্ত্বেও মণিকৃষ্ণ সেন নিজ দেশের মাটি আর মানুষকে ছেড়ে যাননি। ১৯৫১ সালে তিনি জেলা পার্টির সম্পাদক নির্বাচিত হন। জেলা পার্টির সিদ্ধান্ত অনুযায়ী তিনি ঢাকায় আত্মগোপনে থেকে ভাষা আন্দোলনের জন্য কাজ করেন। এ সময় তিনি পার্টির প্রাদেশিক কমিটির শিক্ষা কার্যক্রম পরিচালনার সাথেও যুক্ত ছিলেন। আত্মগোপনে থাকা অবস্থায় শুধু রংপুরে নয় খুলনা ও চট্টগ্রামে গিয়েও পার্টির সদস্য ও কর্মীদের রাজনৈতিক ক্লাস নিতেন।


title: মণিকৃষ্ণ সেন

text: ১৯৫৪ সালে যুক্তফ্রন্ট নির্বাচনে রংপুর জেলায় কমিউনিস্ট পার্টির দুজন প্রার্থী ছিলেন অভয় বর্মণ ও অমর রায়। অপর একজন প্রার্থী কান্তেশ্বর বর্মণকে পার্টি সমর্থন প্রদান করেছিল। তিনজন প্রার্থীই নির্বাচিত হন। প্রার্থীদের নির্বাচন পরিচালনার মূল দায়িত্বে ছিলেন মণিকৃষ্ণ সেন। ১৯৫৫ সালে পার্টির প্রাদেশিক কমিটির সদস্য ছিলেন তিনি।


title: মণিকৃষ্ণ সেন

text: ১৯৫৬ সালে মওলানা আবদুল হামিদ খান ভাসানী নেতৃত্বে কৃষক সমিতিকে পুনর্গঠিত করার চেষ্টা গ্রহণ করা হলে রংপুরের প্রগতিশীল রাজনৈতিক নেতা ও কর্মীদের নেতৃত্ব দান করেন তিনি।


title: মণিকৃষ্ণ সেন

text: ১৯৫৭ সালে রংপুরে দেখা দেয় গুটি বসন্ত। চারদিকে ছড়িয়ে পড়ে মহামারী। এ সময় তিনি আর্ত মানবতার সেবায় এগিয়ে আসেন। ১৯৫৭ সালে মওলানা ভাসানীর নেতৃত্বে ন্যাপ গঠিত হওয়ার সময় মণিকৃষ্ণ সেন গুরুত্বপূর্ণ ভূমিকা পালন করেন। রাজনৈতিক প্রজ্ঞার অধিকারী হওয়ায় শুধু রংপুর জেলা কিংবা পূর্ব পাকিস্তান ন্যাপেরই নয় মণিকৃষ্ণ সেন পাকিস্তান ন্যাপের কেন্দ্রীয় কমিটিরও সদস্য নির্বাচিত হয়েছিলেন।


title: মণিকৃষ্ণ সেন

text: ১৯৫৮ সালের ৮ অক্টোবর পাকিস্তান পুলিশ তাঁকে ও শিবেন মুখার্জীকে গ্রেপ্তার করে। মণিকৃষ্ণ সেনকে প্রথমে রাজশাহী জেলে ও পরে ঢাকা কেন্দ্রীয় কারাগারে বিনা বিচারে আটক রাখা হয়। ১৯৬৩ সালে দু'জনই মুক্তি পান।


title: মণিকৃষ্ণ সেন

text: ১৯৬৪ সালে তিনি পূর্ব পাকিস্তান কমিউনিস্ট পার্টির কেন্দ্রীয় কমিটির সদস্য নির্বাচিত হন। ১৯৬৫ সালের ৭ সেপ্টেম্বর পাকিস্তান পুলিশ তাঁকে আবারো গ্রেপ্তার করে। এ সময় তিনি প্রথমে রংপুর ও পরে ঢাকায় কারাবন্দী ছিলেন।


title: মণিকৃষ্ণ সেন

text: ১৯৬৮ সালের অক্টোবরে অনুষ্ঠিত হয় পূর্ব পাকিস্তান কমিউনিস্ট পার্টির প্রথম কংগ্রেস। এ সময় মণিকৃষ্ণ সেন ছিলেন কারাগারে। ১৯৬৯ সালের ২২ ফেব্রুয়ারি জননেতা শেখ মুজিবুর রহমান, মণি সিংহ সহ ও আরো অনেকের সঙ্গে তিনি মুক্তি পান।


title: মণিকৃষ্ণ সেন

text: ১৯৭০ সালে রংপুর জেলায় অবস্থিত শ্যামপুর চিনিকলে আখচাষীদের ধর্মঘট হয়। রংপুর টাউনহলে কৃষকদের সম্মেলন আহ্বান করা হয়। সরকারি নিষেধাজ্ঞা অমান্য করে কৃষকরা সম্মেলনে যোগ দেয়। এই আন্দোলনে তিনি সক্রিয়ভাবে অংশগ্রহণ করেন।


title: মণিকৃষ্ণ সেন

text: ১৯৭১ সালের মুক্তিযুদ্ধে তিনি গুরুত্বপূর্ণ ভূমিকা পালন করেন। তাঁর মূল্যায়ন প্রসঙ্গে কুচবিহারের তুফানগঞ্জ থেকে প্রকাশিত 'ঝড়-তুফান' পত্রিকা-সম্পাদক জীবন দে বলেন "১৯৭১ সালে বাংলাদেশ মুক্তিসংগ্রামে মণিকৃষ্ণ সেন ছিলেন মুক্তিযোদ্ধাদের এক বড় সহায়। তুফানগঞ্জে, কুচবিহার দিনহাটা থেকে শীতলকুচি কলকাতায় তিনি ছিলেন সদা তৎপর"। কুচবিহারের তুফানগঞ্জেও মুক্তিযোদ্ধাদের একটি শিবির ছিল। এই শিবিরও পরিচালনা করতেন মণিকৃষ্ণ সেন।


title: মণিকৃষ্ণ সেন

text: ১৯৭১ সালের অক্টোবর মাস। জনগণের সহায়তায় রংপুর জেলের গরাদ ভেঙে অসংখ্য কারাবন্দী মুক্তিযুদ্ধে অংশগ্রহণের জন্য পশ্চিমবঙ্গে চলে যান। তাঁরা যোগাযোগ করেন মণিকৃষ্ণ সেনের সঙ্গে। ১৯৭২ সালে কমিউনিস্ট পার্টি মুক্তিযুদ্ধে ক্ষতিগ্রস্তদের পুনর্বাসন কর্মসূচি গ্রহণ করে । মণিকৃষ্ণ সেনের নেতৃত্বে পুনর্বাসন কর্মসূচি বাস্তবায়নে গুরুত্বপূর্ণ ভূমিকা পালন করেন পার্টির নেতা ও কর্মীগণ।


title: মণিকৃষ্ণ সেন

text: ১৯৭৩ সালের ৪-৮ ডিসেম্বর পর্যন্ত ঢাকায় অনুষ্ঠিত হয় পার্টির দ্বিতীয় কংগ্রেস। এ কংগ্রেসেও তিনি কেন্দ্রীয় কমিটির সদস্য নির্বাচিত হন। ওই বছর দুর্ভিক্ষ নেমে আসে বাংলার বুকে। চারদিকে শুরু হয় মৃত্যুর বিভীষিকা। দুর্ভিক্ষপীড়িত অসহায় মানুষের প্রাণ বাঁচাতে এগিয়ে আসে কমিউনিস্ট পার্টি। এতে নেতৃত্ব প্রদান করেন মণিকৃষ্ণ সেন।


title: মণিকৃষ্ণ সেন

text: ১৯৭৫ সালের নভেম্বরে মণিকৃষ্ণ সেন কলকাতায় যান এবং সেখানে দীর্ঘ দিন অসুস্থ অবস্থায় অবস্থান করার দেশে ফিরে আসেন চার বছর পরে। কমিউনিস্ট পার্টির তৃতীয় কংগ্রেস অনুষ্ঠিত হয় ১৯৮০ সালের ফেব্রুয়ারি মাসে। পার্টির সভাপতি পদে মণি সিংহ ও সম্পাদক পদে মোহাম্মদ ফরহাদ নির্বাচিত হন। এ সময় মণিকৃষ্ণ সেন নির্বাচিত হন অন্যতম সদস্য। ১৯৮১ সালে আবারো কমিউনিস্ট পার্টি নিষিদ্ধ হয়। মণিকৃষ্ণ সেনকে সামরিক বাহিনী গ্রেপ্তার করে। দুমাস রংপুর কারাগারে থাকার পর তার স্ট্রোক হয়। চিকিৎসার জন্য তাঁকে কলকাতায় পাঠানো হয়। কলকাতা থেকে ফিরে এসে তিনি রংপুরে শহরের নিকটবর্তী রাজেন্দ্রপুর গ্রামে আত্মগোপন করেন।


title: মণিকৃষ্ণ সেন

text: ১৯৮৫ সালের ২০ সেপ্টেম্বর তিনি তাঁর প্রয়াত মার নামে প্রতিষ্ঠা করেন 'প্রমোদা সুন্দরী সেন কল্যাণ ট্রাস্ট'। ঐ বছরই তাঁর প্রয়াত বাবার নামে তিনি 'বিষ্ণুপুর হাইস্কুলে'র নামকরণ করেন ।


title: মণিকৃষ্ণ সেন

text: ১৯৮৭ সালের ৭-১১ এপ্রিলে অনুষ্ঠিত হয় কমিউনিস্ট পার্টির চতুর্থ কংগ্রেস। এই কংগ্রেসে মণিকৃষ্ণ সেন কমিউনিস্ট পার্টির কন্ট্রোল কমিশনের সদস্য নির্বাচিত হন। ১৯৯০ সালের ১৯ মে রংপুর জেলা কমিউনিষ্ট পার্টির পঞ্চম সম্মেলনে পার্টির অন্যতম প্রতিষ্ঠাতা মণিকৃষ্ণ সেনকে সংবর্ধনা প্রদান করা হয়। ১৯৯১ সালে রংপুর পাবলিক লাইব্রেরি মাঠে অনুষ্ঠিত কৃষক ও ক্ষেতমজুর সমাবেশে সভাপতিত্ব করেন তিনি। ১৯৯১ সালে এপ্রিলে তিনি চিকিৎসার জন্য শেষবারের মতো ভারতের কলকাতায় যান। সেই সময় থেকেই তাঁর শারীরিক অবস্থা ক্রমান্বয়ে খারাপের দিকে যাচ্ছিল। তাঁর আত্মীয় স্বজনরা সবাই ভারতে ছিলেন এবং তারা জীবনের শেষ কয়টি দিন তাঁদের সাথে থাকার জন্য বিনীত অনুরোধ করেন। কিন্তু মণি কৃষ্ণ সেন উদগ্রীব হয়ে ছিলেন স্বদেশে বিশেষ করে তাঁর রাজনৈতিক জীবনের অন্যতম প্রধান ক্ষেত্র রংপুরে ফেরার জন্য। তবে তাঁর সেই আকাঙ্ক্ষা অপূর্ণই থেকে গেছে। কোলকাতায় একটি সার্জারির পরে তিনি বিহারের রাজধানী পাটনা যান। ঠিক সেই সময় অনুষ্ঠিত হচ্ছিল পার্টির পঞ্চম কংগ্রেস (৩-৮ অক্টোবর, ১৯৯১)। তাঁর মনে তীব্র বাসনা ছিল রংপুরে ফিরে আসার। কিন্তু তা আর হয়ে ওঠেনি।


title: মণিকৃষ্ণ সেন

text: ১৯৯১ সালের ২৮ অক্টোবর তিনি শেষ নিঃশ্বাস ত্যাগ করেন এই আজীবন বিপ্লবী। মৃত্যুকালে তাঁর বয়স হয়েছিল ৮৮ বছর।


title: মেরি এলিজাবেথ উইনস্টেড

text: মেরি এলিজাবেথ উইনস্টেড (ইংরেজিতে: Mary Elizabeth Winstead, জন্ম নভেম্বর ২৮, ১৯৮৪) একজন মার্কিন চলচ্চিত্র অভিনেত্রী। তিনি "ফাইনাল ডেস্টিনেশন ৩", "ব্ল্যাক ক্রিস্টমাস", "ডেথ প্রুফ", "দ্য থিং", "অ্যাব্রাহাম লিঙ্কন: ভ্যাম্পায়ার হান্টার" ইত্যাদি হরর চলচ্চিত্রে অভিনয়ের জন্য সুপরিচিত। এছাড়া উইনস্টেড "লিভ ফ্রি অর ডাই হার্ড", "এ গুড ডে টু ডাই হার্ড", "র‍্যামোনা ফ্লাওয়ারস" ইত্যাদি দর্শকনন্দিত চলচ্চিত্রেও অভিনয় করেছেন। তিনি ২০১৩ সাল থেকে সঙ্গীত পরিবেশনাও করছেন।


title: মেরি এলিজাবেথ উইনস্টেড

text: উইনস্টেড, জেমস রোনাল্ড এবং বেটি লো দম্পতির পাঁচ সন্তানের মধ্যে সবচেয়ে ছোট। তিনি নর্থ ক্যারোলিনার রকি মাউন্টে জন্মগ্রহণ করেন। তাঁর দাদা ছিলেন খ্যাতনামা অভিনেত্রী অ্যাভা গার্ডনারের খালাতো ভাই। উইনস্টেডের বয়স পাঁচ বছর থাকা অবস্থায় তাঁর পরিবার ইউটাহ-তে স্থানান্তরিত হয়। উইনস্টেড পেরুভিয়ান পার্ক এলিমেন্টারি স্কুলে তাঁর শিক্ষাজীবন শুরু করেন। স্কুলে তিনি ভাল ফলাফল করেন। শৈশবকাল থেকেই তিনি নাচ এবং সঙ্গীতে পারদর্শি ছিলেন। তিনি শিকাগোর একটি প্রতিষ্ঠানে নাচের জন্য প্রশিক্ষণ গ্রহণ করেন। কৈশোরে উইনস্টেড একজন পেশাদার নৃত্য শিল্পী হতে চেয়েছিলেন। সেসময় তিনি বিভিন্ন ব্যালেট নৃত্যও পরিবেশন করেন। কিন্তু একসময় তাকে তাঁর শারীরিক উচ্চতার কারণে নৃত্যশিল্পী হবার পথ থেকে সরে আসতে হয়। অত্যধিক লম্বা হবার কারণে তাঁর শরীর ব্যালেট নৃত্যের জন্যে তা অসামঞ্জস্য ছিল। এই উপলব্ধি থেকে উইনস্টেড নৃত্য থেকে নিজেকে সইয়ে নেন এবং অভিনয়ে মনোনিবেশ করেন। এসময় তিনি কৈষোরেই ছিলেন। উইনস্টেড তার বিদ্যালয় জীবনের অধিকাংশ সময় বাসাতেই শিক্ষা গ্রহণ করেছিলেন।


title: মেরি এলিজাবেথ উইনস্টেড

text: অভিনয় জীবনের শুরুতে উইনস্টেড ব্রডওয়ে থিয়েটারে যোগ দেন। ব্রডওয়ে থিয়েটারে কিছুদিন কাজের পরে উইনস্টেড ধীরে ধীরে বিভিন্ন টেলিভিশন সিরিজে অভিনয় করতে থাকেন। তিনি এরপর "টাচড বাই এন অ্যাঞ্জেল" এবং "প্রমিজড ল্যান্ড" চলচ্চিত্রে অতিথি অভিনেত্রীর ভূমিকায় কাজ করেন। এনবিসি অপেরা সিরিজ "প্যাশন্স"-এ তিনি প্রথমবারের মত মূল কোন চরিত্রে অভিনয় করেন। তিনি সিবিএর চ্যানেলের একটি সিরিজ "উলফ লেক"-এ ২০০১ থেকে ২০০২ পর্যন্ত অভিনয় করেন। ২০০৪ সালে উইনস্টেড এমটিভির একটি চলচ্চিত্র "মন্সটার আইল্যান্ডে" অভিনয় করেন। ২০০৫ সালে ওয়াল্ট ডিজনি পিকচার্স-এর "স্কাই হাই" চলচ্চিত্রে একটী গুরুত্বপূর্ণ ভুমিকায় অভিনয় করেন। এই চলচ্চিত্রটি সমালোচকদের এবং দর্শকদের নিকট থেকে জনপ্রিয়তা অর্জন করে।


title: মেরি এলিজাবেথ উইনস্টেড

text: উইনস্টেড ব্যক্তিগত জীবনে রিলি স্টার্ন্সের সাথে বিবাহ বন্ধনে আবদ্ধ। রিলি একজন টেলিভিশন অনুষ্ঠান নির্মাতা। তাঁর নিবাস টেক্সাসের অস্টিনে। রিলির সাথে উইনস্টেডের প্রথম দেখা হয় যখন উইনস্টেডের বয়স ১৮ ছিল। তাঁরা ২০১০ সালে বিয়ে করেন। ২০১৪ সালে রিলির প্রথম চলচ্চিত্রে ফল্টস-এ উইনস্টেড অভিনয় করেন।


বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয় বাংলাদেশের একটি নব্য প্রতিষ্ঠিত বিশ্ববিদ্যালয়। এটি দেশের ঢাকা বিভাগের গোপালগঞ্জ জেলায় অবস্থিত। ২০১১ সালে এই বিশ্ববিদ্যালয় প্রতিষ্ঠিত হয়।


বিশ্ববিদ্যালয়টির জন্ম প্রক্রিয়া শুরু হয়েছিল ১৯৯৯ সালে। বাংলাদেশের যেসব জেলায় কোন বিশ্ববিদ্যালয় নেই তেমন ১২টি বৃহত্তর জেলায় ১২টি বিজ্ঞান ও প্রযুক্তি বিশ্ববিদ্যালয় স্থাপনের পরিকল্পনা তৎকালীন আওয়ামী লীগ সরকার গ্রহণ করে। প্রথম পর্যায়ে বাস্তবায়নের জন্য ৬টি উন্নয়ন প্রকল্প প্রস্তাব প্রণয়ন করা হয়। এই ৬টির মধ্যে বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয় প্রকল্পটি ছিল একটি। ১৯৯৯ সালের ১৫ নভেম্বর রাজশাহী বিশ্ববিদ্যালয়ের ফলিত পদার্থবিজ্ঞান ও ইলেকট্রনিক্স বিভাগের প্রফেসর ড. এম. খায়রুল আলম খানকে প্রকল্প পরিচালক নিযুক্ত করে গোপালগঞ্জে পাঠানো হয়। প্রকল্প পরিচালক বিশ্ববিদ্যালয়ের স্থান নির্বাচন, জমি অধিগ্রহণ (প্রায় ৫৫একর) এবং জমি ভরাটের কাজ সম্পন্ন করেন। ইতোমধ্যে ২০০১ সালের ৮ জুলাই মহান জাতীয় সংসদে বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয় আইন প্রণীত হয়। ২০০১ সালের ১৩ জুলাই তৎকালীন মাননীয় প্রধানমন্ত্রী শেখ হাসিনা আনুষ্ঠানিকভাবে এই বিশ্ববিদ্যালয়ের ভিত্তি প্রস্তর স্থাপন করেন। ১৪ জুলাই তৎকালীন মাননীয় প্রধানমন্ত্রী শেখ হাসিনা অত্র বিশ্ববিদ্যালয়ের ভাইস-চ্যান্সেলর হিসেবে প্রফেসর ড. এম. খায়রুল আলম খানকে নিয়োগের সুপারিশ করেন এবং মহামান্য রাষ্ট্রপতি ১৯ জুলাই ২০০১ উক্ত নিয়োগ অনুমোদন করেন। আওয়ামী লীগ সরকারের মেয়াদ শেষে ১৫ জুলাই ২০০১ তারিখ মাননীয় প্রধানমন্ত্রী তত্তাবধায়ক সরকারের প্রধান হিসেবে বিচারপতি লতিফুর রহমানের কাছে ক্ষমতা হস্তান্তর করেন। কিন্তু ক্ষমতা গ্রহণ করেই প্রধান উপদেষ্টা বিচারপতি লতিফুর রহমান গোপালগঞ্জ, রংপুর ও রাঙ্গামাটিতে বিশ্ববিদ্যালয় প্রতিষ্ঠার কার্যক্রম স্থগিত করে দেন। ২০০১ সালের নির্বাচনে জয়ী হয়ে চারদলীয় জোট সরকার ক্ষমতায় আসীন হয়। ২০০২ সালের ১৫ এপ্রিল বিশ্ববিদ্যালয়ের প্রকল্পটি সম্পূর্ণ বন্ধ ঘোষণা করা হয় এবং ভাইস-চ্যান্সেলর প্রফেসর ড. এম. খায়রুল আলম খানের নিয়োগ বাতিল করে এবং তাঁকে তাঁর পূর্বতন প্রতিষ্ঠান রাজশাহী বিশ্ববিদ্যালয়ে যোগদানের নির্দেশ দেয়া হয়। বাংলাদেশ আওয়ামী লীগের নেতৃত্বাধীন মহাজোট ২০০৮ সালের ২৯ ডিসেম্বর অনুষ্ঠিত নবম জাতীয় সংসদ নির্বাচিত হয়। ২০০৯ সালের নভেম্বরে স্থগিত প্রকল্পটি পুনর্জীবিত হয় এবং ২০১০ সালের ৫ জানুয়ারি সরকার প্রধান প্রধানমন্ত্রী শেখ হাসিনা প্রফেসর ড. এম. খায়রুল আলম খানকে আবারও প্রকল্প পরিচালক নিয়োগ করে এবং ২০ জানুয়ারি ২০১০ তারিখে বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয়, গোপালগঞ্জ আইন-২০০১ বাস্তবায়নের জন্য শিক্ষা মন্ত্রণালয় এসআরও জারী করে। পরবর্তীতে ১৪ ডিসেম্বর ২০১০ তারিখে মাননীয় প্রধানমন্ত্রীর অনুমোদনে মহামান্য রাষ্ট্রপতি মোঃ জিল্লুর রহমান প্রফেসর ড. এম. খায়রুল আলম খানকে পুনরায় ৪ বছরের জন্য বিশ্ববিদ্যালয়ের ভাইস-চ্যান্সেলর হিসেবে নিয়োগ প্রদান করেন এবং ১৩ ডিসেম্বর ২০১৪ তারিখে মেয়াদ শেষ করেন। মহামান্য রাষ্ট্রপতি মোঃ আব্দুল হামিদ ২ ফেব্রুয়ারি ২০১৫ তারিখে বাংলাদেশ কৃষি বিশ্ববিদ্যালয়ের বায়োটেকনোলজি বিভাগের অধ্যাপক ড. খোন্দকার মোঃ নাসিরউদ্দিনকে ভাইস-চ্যান্সেলর হিসেবে ৪ বছরের জন্য নিয়োগ প্রদান করেছেন।


বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয়কে দেশের অন্যতম শ্রেষ্ঠ বিদ্যাপীঠ হিসেবে গড়ে তোলার লক্ষ্যে ভাইস-চ্যান্সেলর মহোদয়ের নেতৃত্বে বিশ্ববিদ্যালয়ের শিক্ষক, কর্মকর্তা ও কর্মচারীরা নিরলস কাজ করে যাচ্ছেন। ডিজিটাল বাংলাদেশ বিনির্মাণে মাননীয় প্রধানমন্ত্রী ঘোষিত ভিশন-২০২১ কে টার্গেট করে ১০ বছর মেয়াদি পরিকল্পনা গ্রহণ করা হয়েছে। মাত্র ০৫টি বিষয় নিয়ে বিশ্ববিদ্যালয়ের যাত্রা শুরু হলেও আগামি ১০ বছরে পর্যায়ক্রমে ৩২ বিষয় খোলার লক্ষ্য নির্ধারণ করা হয়েছে। যেখানে আরও দুটি গবেষণা ইনস্টিটিউট খোলার পরিকল্পনা রয়েছে। এ ইনস্টিটিউট দুটি বাংলাদেশের শিক্ষা ও গবেষণার ক্ষেত্রে নতুন মাত্রা যোগ করবে।


title: বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয়

text: প্রায় ৫৫ একর জমিতে বিশ্ববিদ্যালয়ের যাত্রা শুরু হয় । বিশ্ববিদ্যালয়ের অবকাঠামো নির্মাণের জন্য ২০০৯ সালের ২৪ নভেম্বর একনেকে ৯১ কোটি টাকার একটি প্রকল্প পাশ হয়। অবকাঠামোর মধ্যে রয়েছে একাডেমিক ভবন, ছাত্র হল ০২টি, ছাত্রী হল ০১ টি, প্রশাসনিক ভবন, লাইব্রেরি ভবন, ক্যাফেটারিয়া, মসজিদ, ভিসির বাসভবন, শিক্ষক-কর্মকর্তাদের ডরমিটরি ২টি, কর্মচারীদের কোয়ার্টার, পানি শোধনাগার, সীমানা প্রাচীর ইত্যাদি। শিক্ষা প্রকৌশল দপ্তরের তত্ত্বাবধানে এসব অবকাঠামোর নির্মাণকাজ শেষ হয়েছে।


text: বর্তমানে ছাত্রদের ৫০০ আসন বিশিষ্ট ০২টি এবং ছাত্রীদের ২৫০ আসন বিশিষ্ট ০১টি হলে ছাত্র-ছাত্রীদের আবাসনের ব্যবস্থা রয়েছে। কর্তৃপক্ষ ৩টি হল, একাডেমিক ভবন ও লাইব্রেরি ভবনের নামকরণ করেছে। হল তিনটির নাম যথাক্রমে "স্বাধীনতা দিবস হল", "বিজয় দিবস হল" এবং "বঙ্গমাতা শেখ ফজিলাতুন্নেছা মুজিব হল।" একাডেমিক ভবনের নাম- আচার্য জগদীশ চন্দ্র বসু একাডেমিক ভবন এবং লাইব্রেরি ভবনের নাম- একুশে ফেব্রুয়ারি লাইব্রেরি ভবন করা হয়েছে। পাশাপাশি শিক্ষক-কর্মকর্তাদের ০২টি ডরমিটরি, ৩য় ও ৪র্থ শ্রেণীর কর্মচারী কোয়ার্টার, লাইব্রেরি ভবন, ভাইস-চ্যান্সেলরের বাসভবন, কেন্দ্রীয় ক্যাফেটারিয়া, সীমানা প্রাচীর এবং প্রশাসনিক ভবনের নির্মাণ কাজও শেষ হয়েছে। বিশ্ববিদ্যালয় ক্যাম্পাসে সুপেয় পানি সরবরাহের জন্য একটি পানি শোধনাগার নির্মাণ সম্পন্ন হয়েছে। বিশ্ববিদ্যালয় ক্যাম্পাসে একটি কেন্দ্রীয় মসজিদ রয়েছে।


text: ছাত্র-ছাত্রীদের যাতায়াতের সুবিধার্থে ১২টি বাসের ব্যবস্থা করা হয়েছে। অগ্রণী ব্যাংক লিমিটেড ও স্ট্যান্ডার্ড ব্যাংক লিমিটেড-এর পক্ষ থেকে বাস ২টি বিশ্ববিদ্যালয় কর্তৃপক্ষের কাছে হস্তান্তর করা হয়েছে।


text: ছাত্র-ছাত্রীদের উন্নত শিক্ষা নিশ্চিত করার জন্য প্রতিষ্ঠা করা হয়েছে আধুনিক ল্যাবরেটরি । দেওয়া হয়েছে দ্রুত গতির ইন্টারনেট (ব্রডব্যান্ড ও ওয়াই ফাই) সংযোগ। এছাড়া শিক্ষার্থীদের ইংরেজি ভাষায় দক্ষ করতে গড়ে তোলা হয়েছে ইংলিশ ল্যাংগুয়েজ ল্যাব।


text: বিশ্ববিদ্যালয়ের অন্যান্য অবকাঠামো নির্মাণের জন্য সম্প্রতি একনেকের সভায় ১০৫ কোটি টাকার অধিকতর উন্নয়ন প্রকল্প প্রস্তাব অনুমোদন করেছে। প্রকল্প বাস্তবায়নের মেয়াদ ২০১৪ থেকে ২০১৭ সাল পর্যন্ত। ডিপিপিতে অন্তর্ভুক্ত অবকাঠামোর মধ্যে রয়েছে একাডেমিক ভবন-২, ছাত্র ও ছাত্রীদের ২টি হল, শিক্ষক-কর্মকর্তাদের আবাসিক ভবন, কর্মচারীদের কোয়ার্টার, বঙ্গবন্ধুর মুরাল, মেইন গেট, অডিটোরিয়াম, লাইব্রেরি ভবনের সম্প্রসারণ, দৃষ্টিনন্দন জলাধার, জিমনেশিয়াম নির্মাণ, পুকুর খনন ইত্যাদি।


text: এই বিশ্ববিদ্যালয়ে আমেরিকার কোর্স ক্রেডিট সিস্টেম পদ্ধতি চালু রয়েছে। সেমিস্টার পদ্ধতির এ শিক্ষা ব্যবস্থায় কোর্স যথাসময়ে শেষ হয় বিধায় কোনো সেশনজট থাকে না৷ আটটি সেমিস্টারে শিক্ষাপর্ব শেষ হয় ৷ হাতে-কলমে শিক্ষা দানের জন্য এখানে রয়েছে সমৃদ্ধ গবেষণাগার বা ল্যাবরেটরি ৷


text: প্রথম পর্যায়ে ২০১১-১২ শিক্ষাবর্ষে বিশ্ববিদ্যালয়ের নিজস্ব ক্যাম্পাসে চারটি অনুষদ; ইঞ্জিনিয়ারিং, বিজ্ঞান, বিজনেস স্টাডিস এবং হিউমেনিটিজ অনুষদে পাঁচটি বিভাগ যথাক্রমে কম্পিউটার সায়েন্স এন্ড ইঞ্জিনিয়ারিং, ফলিত পদার্থ বিজ্ঞান এন্ড ইলেক্ট্রনিক্স, গণিত, ব্যবস্থাপনা এবং ইংরেজি বিভাগ খোলা হয় এবং প্রতি বিভাগে ৩২ জন করে মোট ১৬০ জন ছাত্র-ছাত্রী নিয়ে বিশ্ববিদ্যালয় যাত্রা শুরু করে। পরবর্তীতে ২০১২-১৩ শিক্ষাবর্ষ থেকে আরও নতুন ২টি অনুষদ (জীব বিজ্ঞান ও সামাজিক বিজ্ঞান) ও ৬টি বিভাগ চালু হয়। বিভাগগুলো হলো- ফার্মেসি, ইলেক্ট্রিক্যাল এন্ড ইলেক্ট্রনিক ইঞ্জিনিয়ারিং, এপ্লাইড কেমিস্ট্রি এন্ড কেমিক্যাল ইঞ্জিনিয়ারিং, পরিসংখ্যান, অর্থনীতি ও সমাজ বিজ্ঞান। ২০১২-১৩ শিক্ষাবর্ষে শিক্ষার্থী ভর্তির আসন সংখ্যাও বৃদ্ধি করা হয় এবং ১১ বিভাগে মোট ৫২০ জন শিক্ষার্থী ভর্তি করা হয়। ২০১৩-১৪ শিক্ষাবর্ষ থেকে আরও ৩টি বিভাগ ও একটি গবেষণা ইনস্টিটিউট চালু হয়েছে। বিভাগগুলো হলো বাংলা, লোক প্রশাসন ও একাউন্টিং এন্ড ইনফরমেশন সিস্টেমস। গবেষণা ইনস্টিটিউটটির নাম হলো "Bangabandhu Institute of Liberation War and Bangladesh Studies"। ২০১৩-১৪ শিক্ষাবর্ষে ১৪ বিভাগে সর্বমোট ৬৭০ জন শিক্ষার্থী ভর্তি করা হয়েছে। ২০১১-১২,২০১২-১৩ ও ২০১৩-১৪ শিক্ষাবর্ষের একাডেমিক কার্যক্রম পুরোদমে চলছে।


text: ২০১৪-১৫ শিক্ষাবর্ষে ১৪টি বিভাগে ৭৪৭ জন এবং উক্ত ইনস্টিটিউটে পিএইচডি'র ২জন ও এম ফিল কোর্সে ৫জন শিাক্ষার্থী ভর্তি করা হয়েছে। বিশ্ববিদ্যালয়ের একাডেমিক কার্যক্রম সুষ্ঠুভাবে সম্পন্ন করতে প্রয়োজনীয় শিক্ষক-কর্মকর্তা-কর্মচারী নিয়োগ প্রদান করা হয়েছে।


text:
ছাত্রঃ
ছাত্রীঃ


text: একুশে ফেব্রুয়ারি লাইব্রেরি


title: সেরম্যাট

text: সেরম্যাট সুইজারল্যান্ডের ভালিস ক্যান্টনের একটি ছোট শহর। এর জনসংখ্যা প্রায় ৫৮০০। সেরম্যাটের অধিকাংশ মানুষ জার্মান ভাষায় কথা বলে। জেরম্যাট সমুদ্রপৃষ্ঠ থেকে ১৬০৮ মিটার উচ্চতায় অবস্থিত। এর চারপাশে সুইজারল্যান্ডের শীর্ষ পর্বতসমূহ অবস্থিত। জেরম্যাট থেকে সুইজারল্যান্ড-ইতালি সীমান্ত ১০ কিলোমিটার দূড়ে অবস্থিত।


title: সেরম্যাট

text: পর্বতারোহণ এবং স্কি এর জন্য সেরম্যাট পর্যটকদের কাছে বিখ্যাত। ঊনবিংশ শতকের মাঝামাঝি পর্যন্ত জেরম্যাটে প্রধানত কৃষিকাজের নিয়োজিত মানুষরা বাস করতো। ম্যাটারহর্ন পর্বতের প্রথম অভিযান ১৮৬৫ সালে দুর্ঘটনার কবলে পড়লে উদ্ধারকারীরা এই জেরম্যাট গ্রামে আসে এবং এখান থেকে পর্বতে উদ্ধার অভিযান চালায়। এরপরে আরো পর্বতারোহীরা বিভিন্ন অভিযান চালায়, এসব অভিযানের শুরুতে পর্বতারোহীরা সেরম্যাটেই থাকতো। ফলে ক্রমেই জেরম্যাটে হোটেল, লজ এবং পর্যটকদের জন্য সুবিধাদি চালু হয়। ২০১৩ সালে জেরম্যাটে জনসংখ্যা ছিল ৫৭৫১। সেরম্যাটের অর্থনীটি পর্যটন শিল্পকেন্দ্রিক। এই শহরের অর্ধেক কর্মসংস্থান রয়েছে বিভিন্ন হোটেল, রেস্টুরেন্টে। সেরম্যাটের এক-তৃতীয়াংশ মানুষ এই শহরের অধিবাসী, অপর এক-তৃতীয়াংশ সুইজারল্যান্ডের বিভিন্ন স্থান থেকে এসে সেরম্যাটের বাসিন্দা হয়েছে।


title: বব সিম্পসন

text: রবার্ট ব্যাডেলি সিম্পসন, এও (; জন্ম: ৩ ফেব্রুয়ারি, ১৯৩৬) নিউ সাউথ ওয়েলসের মারিকভিল এলাকায় জন্মগ্রহণকারী সাবেক ও বিখ্যাত অস্ট্রেলীয় আন্তর্জাতিক ক্রিকেট তারকা। অস্ট্রেলিয়া ক্রিকেট দলের পক্ষে টেস্ট ক্রিকেটে প্রতিনিধিত্ব করেন। এছাড়াও জাতীয় দলের অধিনায়ক ছিলেন তিনি। ঘরোয়া ক্রিকেটে নিউ সাউথ ওয়েলস, ওয়েস্টার্ন অস্ট্রেলিয়া দলে খেলেছেন। "ববি" বা "সিমো" ডাক নামে পরিচিত বব সিম্পসন অস্ট্রেলিয়া দলের সফলতম কোচের মর্যাদা পেয়ে আসছেন।


title: বব সিম্পসন

text: আত্মীয়তার দিক দিয়ে সাবেক অস্ট্রেলীয় টেস্ট ক্রিকেটার অ্যান্ড্রু হিলডিচ সম্পর্কে তাঁর জামাতা হন।


title: বব সিম্পসন

text: ডানহাতি ব্যাটসম্যান হিসেবে অস্ট্রেলিয়া দলে খেলেছেন সিম্পসন। পাশাপাশি অনিয়মিতভাবে লেগ স্পিন বোলিং করতেন। ১৯৫৭-৫৮ দক্ষিণ আফ্রিকা সফরে টেস্ট দলে অন্তর্ভুক্ত হন সিম্পসন। তরুণ ও নবীন অস্ট্রেলিয়া দলকে সর্বাপেক্ষা দূর্বল দল হিসেবে চিহ্নিত করা হয়। টেস্টের পূর্বে প্রস্তুতিমূলক খেলায় সিম্পসন ধারাবাহিকতা বজায় রাখেন। ট্রান্সভালের বিপক্ষে ১০৩ ও ইস্টার্ন প্রভিন্সের বিপক্ষে অপরাজিত ৫৩* করেন। সাত খেলায় তিনি ৬০.৬৬ গড়ে ৩০৪ রান সংগ্রহ করেন।


title: বব সিম্পসন

text: জোহেন্সবার্গে অনুষ্ঠিত প্রথম টেস্টে দক্ষিণ আফ্রিকার বিপক্ষে তাঁর টেস্ট অভিষেক ঘটে। হিউ টেফিল্ডের বলে লেগ বিফোর উইকেটে শিকার হবার পূর্ব পর্যন্ত ৬০ রান করেন। দ্বিতীয় ইনিংসে অপরাজিত ২৩* করেন ও তিন ক্যাচ পান। কিন্তু পরবর্তী চার টেস্টে তিনি মাত্র ৫৩ রান যোগ করতে সক্ষম হন। তিনি সর্বমোট ২২.৬৭ গড়ে ১৩৬ রান পান। কিন্তু তাঁর ক্যাচের বিষয়ে ব্যতিক্রমধর্মী ফলাফল প্রদর্শন করেন ও ১৩ ক্যাচ নিয়ে দলে ভূমিকা রাখেন। সর্বমোট ১৬ খেলায় ২৬ ক্যাচ পান তিনি। পরবর্তীতে সহঃ অধিনায়ক নীল হার্ভের পরামর্শক্রমে ব্যাটিংয়ের ধরন পাল্টিয়ে বেশ সফলকাম হন তিনি।


title: বব সিম্পসন

text: ১৯৬৪ সালে অ্যাশেজ সিরিজ খেলার জন্যে অস্ট্রেলিয়া দলের সাথে ইংল্যান্ড গমন করেন। ২৩ জুলাই, ১৯৬৪ তারিখে ম্যানচেস্টারের ওল্ড ট্রাফোর্ডে টেস্ট ক্রিকেটে স্বাগতিক ইংল্যান্ডের বিপক্ষে প্রথম ইনিংসে বব সিম্পসন ৩১১ রানের মনোরম ইনিংসের কল্যাণে সফরকারীরা পাহাড়সম ৬৫৬/৮ তুলে সফরকারীরা। অবশ্য ইংরেজ দলও ৬০০ রানের কোটা স্পর্শ করতে পেরেছিল।


title: বব সিম্পসন

text: খেলোয়াড়ী জীবন থেকে অবসর গ্রহণের দশ বছর পর ৪১ বছর বয়সে বিশ্ব সিরিজ ক্রিকেট চলাকালীন অস্ট্রেলিয়া দলের অধিনায়কত্ব করে ব্যাপক সাড়া ফেলেন।


title: বব সিম্পসন

text: ১৯৮৬ সালে অস্ট্রেলিয়া দলের কোচের জন্য মনোনীত হন। জুলাই, ১৯৯৬ সালে জিওফ মার্শ দায়িত্ব নেয়ার পূর্ব পর্যন্ত এ পদে আসীন ছিলেন। ধারাবাহিকভাবে টেস্ট সিরিজ পরাজিত অস্ট্রেলিয়া দল সিম্পসনের সুযোগ্য নির্দেশনায় প্রতিদ্বন্দ্বিতায় ফিরে আসে ও বিশ্ব ক্রিকেটে শক্তিশালী দলে রূপান্তরিত হয়। তন্মধ্যে ১৯৮৭ সালের ক্রিকেট বিশ্বকাপে শিরোপা লাভ অন্যতম। ১৯৮৯ সালে ইংল্যান্ডে অ্যাশেজ জয় করে। পূর্বতন একচ্ছত্র প্রাধান্যবিস্তারকারী ওয়েস্ট ইন্ডিজ দলকে ১৯৯৫ সালে তাদের মাঠেই প্রভাববিস্তার করে অস্ট্রেলিয়া দল। এছাড়াও ইংল্যান্ডের কাউন্টি ক্রিকেটে লিচেস্টারশায়ার ও ল্যাঙ্কাশায়ার দলের কোচের দায়িত্ব পান।


title: বব সিম্পসন

text: ১৯৬৫ সালে উইজডেন কর্তৃক তিনি বর্ষসেরা ক্রিকেটারের মর্যাদা পান। ১৯৮৫ সালে স্পোর্ট অস্ট্রেলিয়া হল অব ফেমে অন্তর্ভুক্ত হন। এছাড়াও ২০০৬ সালে অস্ট্রেলীয় ক্রিকেট হল অব ফেম ও ২০১৩ সালে আইসিসি ক্রিকেট হল অব ফেমে অন্তর্ভুক্ত হন সিম্পসন।


title: বব সিম্পসন

text: ১৯৭৮ সালে মেম্বার অব দি অর্ডার অব অস্ট্রেলিয়া এবং ২০০৭ সালে অফিসার অব দি অর্ডার উপাধিতে ভূষিত হন। ২০০০ সালে অস্ট্রেলীয় স্পোর্টস মেডেল এবং ২০০১ সালে শতবার্ষিকী পদক লাভ করেন।


title: বব সিম্পসন

text: একমাত্র ব্যক্তি হিসেবে বব সিম্পসন ক্রিকেটের ইতিহাসের টাই হওয়া উভয় টেস্টের সাথে সম্পৃক্ত ছিলেন। প্রথমটিতে খেলোয়াড় হিসেবে ও পরেরটিতে অস্ট্রেলিয়া দলের কোচ হিসেবে অংশগ্রহণ ছিল তাঁর।


title: বামিয়ান উপত্যকা

text: বামিয়ান উপত্যকার (পুস্তু/দারি: بامیان "বা-মি-ইয়ান") অবস্থান আফগানিস্তানের একেবারে মধ্যভাগে সমুদ্রপৃষ্ঠ থেকে গড়ে প্রায় ২৪০০ মিটার বা ৮০০০ ফিট উচ্চতায়। ঐ একই নামে পরিচিত আফগান প্রদেশটিও এই উপত্যকার নামেই পরিচিত। বর্তমানে উপত্যকাটিতে মূলত হাজারা উপজাতির বাস। হাজারা উপজাতির বাসভূমি হজরজৎ'এর একেবারে কেন্দ্রস্থলে এর অবস্থান। বর্তমানে এই উপত্যকার অধিবাসীরা প্রায় সকলেই ইসলাম অনুরাগী হলেও ইতিহাস থেকে আমরা জানতে পারি, এই অঞ্চলে একসময় জরাথ্রুস্টবাদ ও বৌদ্ধধর্মের প্রবল প্রভাব ছিল। বিশেষ করে খ্রিস্টিয় তৃতীয় থেকে দশম শতক পর্যন্ত এই উপত্যকার পাহাড়ের গায়ে অসংখ্য কৃত্রিম গুহা খনন করে বৌদ্ধ সন্ন্যাসী ও ভিক্ষুরা এই উপত্যকায় বাস করতেন। তাঁদের কেন্দ্র করেই এই সময়ে এই উপত্যকা ও তৎসন্নিহিত সমগ্র অঞ্চলেই বৌদ্ধ ধর্ম ও সংস্কৃতির প্রভাব ছড়িয়ে পড়ে। বৌদ্ধ সংস্কৃতির সাথে এই অঞ্চলে পারসিক ও খ্রিস্টপূর্ব ৩৩০ অব্দেআলেকজান্ডারের আক্রমণের পর থেকে গড়ে ওঠা গ্রিক সংস্কৃতি ও শিল্পরীতির সংমিশ্রণে এক নতুন ধরণের শিল্পরীতি গড়ে ওঠে, যা ইতিহাসে গান্ধার শিল্প নামে পরিচিত। সমগ্র মধ্য এশিয়া ও উত্তর-পশ্চিম ভারতীয় উপমহাদেশে এই শিল্পরীতি এই সময় প্রভূত প্রভাব বিস্তার করে। বামিয়ানে এই শিল্পরীতির অনুকরণেই পাহাড়ের গায়ে পাথর কুঁদে বিভিন্ন মুদ্রার অসংখ্য বুদ্ধমূর্তি খোদাই করা হয়। এদের মধ্যে খ্রিস্টিয় ষষ্ঠ শতাব্দীতে তৈরি দুটি বিশালাকার মূর্তি সবচেয়ে বিখ্যাত। এগুলির দৌলতেই এই উপত্যকার ঐ অংশটি ইউনেস্কোর বিশ্ব ঐতিহ্যবাহী স্থানের তালিকায় স্থান পায়। কিন্তু আফগানিস্তানের তালিবান শাসকরা অ-ইসলামীয় বিবেচনায় ২০০১ সালের মার্চ মাসে ডিনামাইট বিস্ফোরণ ঘটিয়ে প্রায় দেড় হাজার বছরের পুরনো আফগান ইতিহাসের তথা বিশ্ব ঐতিহ্যের এই অনন্য নিদর্শন দুটিকে ধ্বংস করে। বর্তমানে তালিবানরা সেদেশে ক্ষমতাচ্যূত হবার পর আন্তর্জাতিক উদ্যোগে এই মূর্তিদুটির পুনর্নির্মান, ঐতিহ্যবাহী সমগ্র পাথুরে দেওয়ালটি ও সাথে সাথে ঐ সমগ্র অঞ্চলটিরই ঐতিহাসিক নিদর্শনগুলির সংরক্ষণের বিষয়ে সবিশেষ গুরুত্ব আরোপিত হয়েছে।


title: বামিয়ান উপত্যকা

text: মনোরম প্রাকৃতিক দৃশ্য ও ঐতিহাসিক নিদর্শনের প্রাচূর্যের কারণে এই অঞ্চলের পর্যটন শিল্প বিশেষভাবে বিকাশ লাভ করেছে। আফগানিস্তানে আগত ভ্রমণার্থীদের এক বড় অংশই তাই সাধারণভাবে এই উপত্যকা পর্যটন করে থাকেন।


title: বামিয়ান উপত্যকা

text: সমুদ্রপৃষ্ঠ থেকে গড়ে প্রায় ২৪০০ মিটার উঁচু এই মনোরম সবুজ সমপ্রায় উপত্যকাটি আফগানিস্তানের রাজধানী কাবুল থেকে উত্তরপশ্চিম দিকে ২৩০ কিলোমিটার দূরে হিন্দুকুশ ও কো-ই-বাবা পর্বতশ্রেণির সংযোগস্থলে অবস্থিত। উত্তর ও দক্ষিণে তাই এই উপত্যকা হিন্দুকুশ ও কো-ই-বাবা পর্বতশ্রেণির প্রায় ১৫ হাজার ফিট উঁচু পর্বত দ্বারা ঘেরা। পূর্ব থেকে পশ্চিমে সামগ্রিকভাবে এর বিস্তৃতি ৪৮ কিলোমিটার বা ৩০ মাইল। কিন্তু প্রস্থে এর বিস্তৃতি উত্তর-দক্ষিণে সর্বোচ্চ ১৫ কিলোমিটার। কিন্তু এর নীচু সমপ্রায় অংশটি তুলনায় অনেক ছোট। এটি লম্বায় সর্বোচ্চ ২০ কিলোমিটার ও চওড়ায় স্থানে স্থানে মাত্র ১-২ কিলোমিটার বিস্তৃত। সুন্দর এই উপত্যকাটির মধ্য দিয়ে বয়ে চলেছে একই নামের একটি নদী। উত্তর ও দক্ষিণ থেকে আরও কতগুলি ছোট ছোট নদী এসে এই নদীতে পড়েছে। এই উপত্যকার সবচেয়ে উল্লেখযোগ্য ভৌগোলিক বৈশিষ্ট্য হল প্রায় ১.৫ কিলোমিটার লম্বা একটি পাহাড়ের প্রায় খাড়া প্রাকৃতিক দেওয়াল। নদীটির উত্তর পাড়ে এর অবস্থান। অসংখ্য বৌদ্ধ বিহার, মঠ ও বৌদ্ধ শিল্পকর্মের প্রত্নতাত্ত্বিক অস্তিত্বর কারণে এই পর্বতগাত্রটি বর্তমানে ইউনেস্কোর বিশ্ব ঐতিহ্যবাহী স্থানের তালিকায় স্থান করে নিয়েছে।


title: বামিয়ান উপত্যকা

text: ভূতাত্ত্বিক মতে আদতে মহাদেশীয় প্লেট বা টেকটনিক উত্থানের ফলে উচ্চভূমিরূপে বামিয়ান উপত্যকার সৃষ্টি। এর দক্ষিণে কো-ই-বাবা পর্বতশ্রেণির উচ্চতা ৫১৩৫ মিটার ও উত্তরে হিন্দুকুশের উচ্চতা ৪৪০০ মিটার। এই উপত্যকা বাস্তবে এই দুই পর্বতমালার মধ্যবর্তী সঙ্কীর্ণ কিন্তু লম্বা এক ভূখণ্ড বরাবর মহাদেশীয় চ্যূতির (হিরাট চ্যূতি) ফলে গড়ে ওঠা পরপর কতগুলি উপত্যকার মধ্যেই একটি। এর পূর্ব দিকের গুরবাঁদ উপত্যকা ও পশ্চিমের ইয়াকোলাং উপত্যকাও আসলে এই একই চ্যূতিরই বিস্তৃতির ফলে গড়ে উঠেছে। পরবর্তীকালে তিনটি স্তরে পুরু পলি পড়ে এর আপাত সমতল ভূমিরূপ তৈরি হয়েছিল। এর মধ্যে সর্বনিম্ন স্তরটি গঠিত হয়েছিল ইয়োসিন যুগে (আজ থেকে ৫ কোটি ৬০ লক্ষ - ৩ কোটি ৪০ লক্ষ বছর আগে) ক্ষয়জনিত কার্যের ফলে। মূলত চূনাপাথরে তৈরি এই স্তরটি গড়ে প্রায় ৫০ মিটার পুরু। আফগানিস্তানের উচ্চতর অঞ্চলগুলি হতে হিমবাহজনিত ক্ষয়ের ফলে এই স্তর গড়ে ওঠে। দ্বিতীয় স্তরটি মূলত বেলেপাথরের। এটি গড়ে প্রায় ১০০০ মিটার পুরু। অলিগোসিন যুগে (৩ কোটি ৪০ লক্ষ - ২ কোটি ৩০ লক্ষ বছর আগে) এই স্তরটি গঠিত হয়েছিল। আর সর্বোচ্চ স্তরটি নদীর ক্ষয়কার্যজনিত পলিসঞ্চয় ও আগ্নেয়গিরির লাভা সঞ্চিত হয়ে গড়ে ওঠে। এই স্তরটি মোটামুটি ৭০ মিটার পুরু। অর্থাৎ ভূতাত্ত্বিকদের মতে সুদীর্ঘকাল যাবৎ নদীর ক্ষয়কার্য, পলিসঞ্চয়, আগ্নেয়গিরির অগ্নুৎপাত ও হিমবাহজনিত ক্ষয় ও সঞ্চয়ের ফলে এইরূপ ভূমিরূপ সৃষ্টি হয়েছে। এর নীচু আপাত সমতল অংশটি বহু বছরব্যাপী চারিদিকের উঁচু পাহাড় থেকে এই অঞ্চলের দীর্ঘ শীতকালে নেমে আসা বরফে মাসের পর মাস চাপা পড়ে থেকে এইরকম সমপ্রায় রূপ অর্জন করেছে। কিন্তু এই আপাত সমতল ভূমিরূপ মাঝেমাঝেই হঠাৎ উঠে আসা খাড়া পর্বতের দেওয়াল দ্বারা বিচ্ছিন্ন।


title: বামিয়ান উপত্যকা

text: মূল নিবন্ধ - বামিয়ান শহর


title: বামিয়ান উপত্যকা

text: বামিয়ানের ঐতিহ্যবাহী পর্বতগাত্রটি থেকে একটু দূরেই ঐ একই নামের একটি ছোট শহর অবস্থিত। উপত্যকায় এটিই একমাত্র শহর। ছোট্ট এই শহরটিতে ১৯৭৯ সালেও লোকসংখ্যা ছিল মাত্র ৭৩৫৫ জন। এত ছোট হওয়া সত্ত্বেও ১৯৬৪ সালে নতুন তৈরি জনবিরল প্রদেশটির প্রধান কেন্দ্র হিসেবে এই শহরটিকেই নির্বাচন করা হয়। এরপর থেকেই এই শহরটি প্রশাসনিক কেন্দ্র হিসেবে দ্রুত বেড়ে উঠতে শুরু করে। এছাড়া এই শহরেই উপত্যকার মূল বাজারটিও অবস্থিত। ব্যস্ত এই বাজারটিতে ১৯৭৯ সালে ৩০০-৪০০টি দোকান ছিল। তখন সপ্তাহে দু'দিন - সোমবার ও বৃহস্পতিবার, এই বাজার বসত। ঐ দু'দিন সারা উপত্যকা থেকে এখানে মানুষের সমাগম ঘটত। শহরটি একটিমাত্র মূল রাস্তার দু'পাশে গড়ে ওঠে। তবে এই গড়ে ওঠার নির্দিষ্ট কোনও পরিকল্পনার কোনও ছাপ এর চেহারার মধ্যে পাওয়া যায় না। ফলে স্বাভাবিকভাবেই শহরটির নাগরিক পরিষেবা খুব উন্নত মানের নয়। বিদ্যুৎ, জ্বালানী গ্যাস ও জলের জোগান যথেষ্ট অনিয়মিত। যাতায়াতের সুবিধা বর্তমানে আগের চেয়ে অনেক উন্নত, তবে প্রয়োজনের তুলনায় এখনও তা যথেষ্টই কম ও অপ্রতুল। শহরের নিকটে একটি ছোট বিমানবন্দর আছে বটে, কিন্তু তার রানওয়ে বাঁধানো নয়। সেখানে অনিয়মিত কিছু বিমান ওঠানামা করে। ২০১৩ সালের হিসেবেও সমগ্র উপত্যকাটির জনসংখ্যা মাত্র ৮০,৯০০ জন।


title: বামিয়ান উপত্যকা

text: এই উপত্যকার মূল অধিবাসী হাজারা উপজাতির মানুষদের অন্যতম প্রধান সাংস্কৃতিক কেন্দ্র হল এই শহর।


title: বামিয়ান উপত্যকা

text: এই উপত্যকার ঐতিহাসিক সমৃদ্ধির মূল কারণ ছিল ঐতিহাসিক আন্তর্জাতিক বাণিজ্যপথ রেশম পথের একটি অতি গুরুত্বপূর্ণ অংশে এর অবস্থান। কিন্তু সেই রেশম পথ ধরে বাণিজ্য আজ প্রায় সম্পূর্ণ স্তব্ধ। তারউপর ১৯৬৪ সালে সালং সুড়ঙ্গ পথের নির্মাণ সম্পূর্ণ হবার সাথে সাথে হিন্দুকুশ পর্বতের দুই পাশের মধ্যে বাণিজ্যও বামিয়ান উপত্যকা ছেড়ে সেই নতুন পথে প্রবাহিত হওয়ায় বাণিজ্যকেন্দ্র হিসেবে বামিয়ান উপত্যকা আজ তার কয়েক হাজার বছরের গুরুত্ব প্রায় সম্পূর্ণ হারিয়েছে। পাশাপাশি বিগত কয়েক দশক ধরে ক্রমাগত যুদ্ধবিগ্রহর ফলে গোটা দেশের সাথে এই অঞ্চলের অর্থনীতিও ভীষণভাবে ক্ষতিগ্রস্ত হয়েছে। আজ তাই এলাকার অর্থনীতি মূলত কৃষিনির্ভর।


title: বামিয়ান উপত্যকা

text: এই অঞ্চলের জমি অনুর্বর, বৃষ্টিপাত কম, সেচের ব্যবস্থাও নিতান্তই অপ্রতুল। ফলে খুব ভালো কৃষি এই অঞ্চলে হওয়া সম্ভব না। তবে গম ও যব হল এই উপত্যকার মূল কৃষিজ ফসল। এছাড়া ডিম, আলু, শুকনো দই ও পপলার কাঠ এই অঞ্চল থেকে কাবুলের বাজারে কিছু পরিমাণে রপ্তানী করা হয়। কিন্তু দারিদ্র সাধারণভাবে এই অঞ্চলের মানুষের নিত্য সঙ্গী। চরম আবহাওয়ার কারণে যখন ফসলের ফলন যথেষ্ট ক্ষতিগ্রস্ত হয়, গরীব অধিবাসীদের প্রায়শই পোষ্য প্রাণী ও অন্যান্য জিনিস বেচে খাবার সংগ্রহের তাগিদে নীচে গজনি ও ময়দান প্রদেশে নেমে আসতে হয়।


title: বামিয়ান উপত্যকা

text: তবে এখানে পর্যটন শিল্পের বিকাশের যথেষ্ট সম্ভাবনা আছে। মনোরম প্রাকৃতিক সৌন্দর্য ও দীর্ঘদিনের সমৃদ্ধ ইতিহাসের নানা নিদর্শন এখানের প্রধান পর্যটন আকর্ষণ। ২০০১ সালে তালিবানদের হাতে ধ্বংস হওয়া প্রায় দেড় হাজার বছরের পুরনো বুদ্ধমূর্তিদুটির খালি কুলুঙ্গি, অসংখ্য কৃত্রিম গুহা ও বৌদ্ধ মঠের ধ্বংসাবশেষসহ পাহাড়ের অতি বিখ্যাত প্রাকৃতিক দেওয়ালটি ছাড়াও এই অঞ্চলে আরও অনেক আকর্ষণীয় প্রত্নতাত্ত্বিক নিদর্শন ছড়িয়ে আছে। উদাহরণস্বরূপ এখানে উল্লেখ করা যেতে পারে ১২২১ সালে চেঙ্গিজ খানের হাতে ধ্বংস হওয়া মধ্যযুগের শহর শহর-ই-ঘলঘোলার ('দীর্ঘশ্বাসের শহর') ধ্বংসাবশেষ বা ১৯৯০'এর দশকে খুঁজে পাওয়া প্রাচীন ব্যাকট্রিয় গ্রিক শৈলীতে তৈরি অ্যাক্রোপলিসটির ধ্বংসাবশেষের কথা। ঐতিহাসিক ও প্রত্নতাত্ত্বিক নিদর্শনে সমৃদ্ধ পার্শ্ববর্তী আরও দুটি উপত্যকা ফোলাদি উপত্যকা ও কাকরাক উপত্যকাও এই উপত্যকার সাথে সরাসরি যুক্ত। এই কারণেই হয়তো বর্তমানে আফগানিস্তানে আগত পর্যটকদের এক বড় অংশই বামিয়ানকে ছুঁয়ে যান।


title: বামিয়ান উপত্যকা

text:
এই উপত্যকা যে প্রদেশে অবস্থিত, মধ্য আফগানিস্তানের সেই বামিয়ান প্রদেশের নব্বই শতাংশ অংশই পার্বত্য অঞ্চল। এমনকী বামিয়ান উপত্যকাও চারিদিক থেকে, বিশেষ করে উত্তর ও দক্ষিণে তুষারাচ্ছাদিত পর্বতশিখর দিয়ে ঘেরা। তাই এই উপত্যকার জলবায়ু মূলত চরমপন্থী। সুদীর্ঘ শীতকালে তীব্র শুকনো ঠাণ্ডা এই অঞ্চলের জলবায়ুর অন্যতম বৈশিষ্ট্য। এই সময়ে এই অঞ্চলে দিনের সর্বনিম্ন তাপমাত্রা -৩ থেকে -২০ ডিগ্রি সেলসিয়াস পর্যন্ত নেমে যায়। আবার গরমকালও যথেষ্ট উষ্ণ ও শুষ্ক। শীতকালে কখনও কখনও তুষারপাতও ঘটতে দেখা যায়। কিন্তু এই অঞ্চলে বৃষ্টিপাত হয় নামমাত্র। মার্চ, এপ্রিল ও মে মাসে অপেক্ষাকৃত বেশি বৃষ্টিপাত হয়। নীচের সারণীতে এই অঞ্চলের বার্ষিক জলবায়ুর প্রকৃতি চিহ্নিত হয়েছে।
চীন, ভারতীয় উপমহাদেশ, প্রভৃতি প্রাচ্য থেকে পাশ্চাত্যের রোম সাম্রাজ্য পর্যন্ত বিস্তৃত প্রধান বাণিজ্যপথ রেশম পথের উপর অবস্থানের কারণে প্রাচীন যুগে বামিয়ান উপত্যকার অবস্থান ও কৌশলগত গুরুত্ব ছিল যথেষ্টই বেশি। তবে কখনোই এই উপত্যকা খুব ঘনবসতিপূর্ণ এলাকা ছিল না। মূলত পূর্ব থেকে পশ্চিমে বা তার উলটো পথে যাতায়াতের সময় বাণিজ্য ক্যারাভানগুলি এখানে সাধারণত বিশ্রামের উদ্দেশ্যে একদিনের বিরতি ঘটাত। এই বাণিজ্যপথের উপর নিয়ন্ত্রণ ও শুল্ক আদায়ের থেকেই এই অঞ্চলের অর্থনৈতিক সমৃদ্ধি গড়ে ওঠে। তাছাড়া সে'সময় এই উপত্যকা কয়েক শতাব্দী ধরে বৌদ্ধ ধর্ম, দর্শন ও সংস্কৃতি চর্চাকেন্দ্র হিসেবেও প্রভূত খ্যাতি অর্জন করেছিল। পরবর্তীকালে ইসলামের আবির্ভাবের পরও এই উপত্যকা তার অর্থনৈতিক সমৃদ্ধি প্রাথমিকভাবে ধরে রাখে ও কৌশলগত অবস্থান হিসেবেও তার গুরুত্ব বজায় থাকে। কিন্তু ১২২১ খ্রিস্টাব্দে চেঙ্গিজ খানের আক্রমণে এই উপত্যকা এমনভাবে সম্পূর্ণ ধ্বংসস্তূপে পরিণত হয় যে বেশ কিছু দশক সময় লাগে সেখানে আবার নতুন করে জনবসতি গড়ে উঠতে।


title: বামিয়ান উপত্যকা

text: যতদূর আমরা ঐতিহাসিক তথ্য থেকে জানতে পারি, খ্রিস্টপূর্ব ষষ্ঠ শতাব্দীর শেষের দিকে বামিয়ান উপত্যকাসহ এই সমগ্র অঞ্চলটি পারস্যের হাখমানেশি সম্রাট প্রথম দারিয়ুসের শাসনাধীন ছিল। হাখমানেশি সাম্রাজ্যের দ্বাদশতম প্রদেশের দক্ষিণ সীমান্তে ছিল এই উপত্যকার অবস্থান। ৩২৯ খ্রিস্টপূর্বাব্দে যতদূর সম্ভব আলেকজান্ডারও হিন্দুকুশ পার হয়ে তাঁর অভিযানের সময় বামিয়ান উপত্যকায় এসেছিলেন বলে আন্দাজ করা হয়। তবে এ' সম্বন্ধে কোনও প্রামাণ্য তথ্য পাওয়া যায় না। পরবর্তীকালে ৩০৫ খ্রিস্টপূর্বাব্দ নাগাদ এই অঞ্চল হিন্দুকুশের দক্ষিণের অন্যান্য অঞ্চলের মতোই মৌর্যদের হাতে হস্তান্তরিত হয়। খ্রিস্টিয় প্রথম শতকে এই অঞ্চলে কুষাণ সাম্রাজ্য সাম্রাজ্য গড়ে উঠলে, তাদের হাত ধরেই বাণিজ্যকেন্দ্র হিসেবে বামিয়ান উপত্যকার গুরুত্ব বৃদ্ধি পায়। প্রথমে বাণিজ্যকেন্দ্র ও বাণিজ্যপথ মধ্যবর্তী আশ্রয় ও বিশ্রামস্থল ও পরে বৌদ্ধ ধর্ম, দর্শন ও সংস্কৃতিচর্চাকেন্দ্র হিসেবে বামিয়ানের এই গুরুত্ব পরবর্তী সাসানিদ ও শ্বেতহূণদের রাজত্বকালেও বজায় থাকে ও বৃদ্ধি পায়।


title: বামিয়ান উপত্যকা

text:
পালি ও সংস্কৃত গ্রন্থে প্রাপ্ত বৌদ্ধ উপকথা অনুযায়ী বুদ্ধদেবের জীবনকালেই (৪৮০(!)- ৪০০ (!) খ্রিস্টপূর্বাব্দ) বর্তমান আফগানিস্তানে বৌদ্ধধর্মের প্রচার শুরু হয়। বুদ্ধদেবের প্রথমদিকের দুই গৃহী শিষ্য তপস্সু ও ভল্লিক ছিলেন নাকি এই অঞ্চলের থেকেই আসা বণিক। এই দুই বণিক নাকি বুদ্ধকে পূজার জন্য বুদ্ধের চুল ও নখ সঙ্গে নিয়ে গিয়েছিলেন এবং তাঁদের নিজ শহর অসিতঞ্চন নগরে সেই চুল ও নখ ধাতুকে পবিত্র জ্ঞানে সংরক্ষণ করে চৈত্য নির্মাণ করেছিলেন। যাইহোক, যা নিশ্চিতরূপে জানা যায়, মৌর্য সম্রাট অশোকের আমলে (রাজত্বকাল ২৬৯/২৬৮-২৩২ খ্রিস্টপূর্বাব্দ) অনুষ্ঠিত তৃতীয় বৌদ্ধসঙ্গীতি বা বৌদ্ধ মহাসভার পর ২৬১ খ্রিস্টপূর্বাব্দে বৌদ্ধ সন্ন্যাসী মহারতি থেরকে এই অঞ্চলে ধর্ম প্রচারের উদ্দেশ্যে পাঠানো হয়। তাঁর হাত ধরেই এই অঞ্চলে বৌদ্ধ ধর্মের প্রচার শুরু হয়। এর মাত্র কিছুদিনের মধ্যেই হিন্দুকুশের উত্তরে ব্যাকট্রিয় গ্রিক রাজারা নিজেদের স্বাধীনতা ঘোষণা করেন। এই অঞ্চলও ফলে তাদের হাতে চলে যায়। কিন্তু বৌদ্ধ ধর্মের প্রচার চলতেই থাকে। কুষাণ আমলে (খ্রিস্টিয় প্রথম-তৃতীয় শতক) এর গতি বৃদ্ধি পায় ও সমগ্র অঞ্চলেই বৌদ্ধ ধর্মের প্রভাব পরিলক্ষিত হতে শুরু করে। দ্বিতীয় থেকে চতুর্থ শতাব্দীর মধ্যে এই অঞ্চলের মধ্য দিয়ে বিস্তৃত রেশম পথের দুই ধারে হিন্দুকুশ পর্বতের উত্তর ও দক্ষিণ উভয় দিকেই বিভিন্ন স্থানে অসংখ্য বৌদ্ধ স্তূপ, মঠ, চৈত্য ও ভিক্ষুসংঘ প্রতিষ্ঠিত হয়। এগুলির মধ্যে বামিয়ান ছিল সর্বাপেক্ষা বড় ও গুরুত্বপূর্ণ।
তবে বামিয়ানে ঠিক কবে বৌদ্ধধর্মের প্রচার শুরু হয়, নির্দিষ্ট করে তা বলা সম্ভব নয়। তবে দ্বিতীয় থেকে চতুর্থ খ্রিস্টপূর্বাব্দের মধ্যেই যে এই উপত্যকায় বৌদ্ধ ধর্মচর্চার প্রভূত বিস্তার ঘটে সে বিষয়টি বিভিন্ন প্রত্নতাত্ত্বিক প্রমাণ ও বিশ্লেষণ থেকে এখন অনেকটাই নিশ্চিত। ধারনা করা হয় যে, রেশম পথ বরাবর ভ্রমণকালে সে' সময় বহু বৌদ্ধ ভিক্ষু স্বার্থবাহ বা এখনকার ভাষায় ব্যবসায়ীদের সাথেই নিরাপত্তা ও পথের নানা সুবিধার খাতিরে যাতায়াত করতেন। তাঁরা বর্ষাবাস (বৌদ্ধ ভিক্ষুদের তিনমাসের বর্ষাব্রত) পালনের জন্য প্রায়শই এখানে থেকে যেতেন। এইসব ভিক্ষুরা সার্থবাহদের কাছ থেকে ভ্রমণকালে চতুর্প্রত্যয়ের (অন্ন, বস্ত্র, শয়নাসন ও ওষুধ) আশ্রয় পেতেন। এইভাবেই ধীরে ধীরে বৌদ্ধ ভিক্ষুরা, মূলত লোকত্তরবাদী ভিক্ষুরা এই উপত্যকাতে স্থায়ী আবাসস্থল গড়ে তুলতে শুরু করে। চতুর্থ শতাব্দীর শেষ থেকে আমরা বিভিন্ন লিখিত গ্রন্থ ও লিপিতে 'বামিয়ান' নামটি প্রথম দেখতে পেতে শুরু করি।


title: বামিয়ান উপত্যকা

text:
ইতোমধ্যেই বামিয়ান উপত্যকার দক্ষিণে কান্দাহার অঞ্চলে গ্রিক, পারসিক ও বৌদ্ধ শিল্পকলার সংমিশ্রণে নতুন ধরণের মিশ্র শিল্পরীতি, গান্ধার শিল্পের উদ্ধ্বব ঘটেছিল। গুপ্তযুগে উত্তর ও উত্তর-পশ্চিম ভারতেও এই শিল্পরীতি প্রভূত প্রভাব বিস্তার করে। বামিয়ানেও এই শিল্পরীতির যথেষ্ট প্রভাব লক্ষ্য করা যায়। কিন্তু এখানে রেশম পথ ধরে বাণিজ্যের মাধ্যমে আরও নানা অঞ্চলের প্রভাব এসে পড়ায় এই শিল্পরীতিও আরও বিকশিত হয়ে ওঠে। সেই হিসেবে বামিয়ানের শিল্প ও ভাস্কর্যকে গান্ধার শিল্পের প্রভাবাধীন হয়েও অনেকটাই সতন্ত্র বলে অনেক ঐতিহাসিক মনে করেন।
উপত্যকার উত্তরপ্রান্তে অবস্থিত পাহাড়ের প্রাকৃতিক দেওয়ালটিতে পরস্পর থেকে প্রায় ৪০০০ ফিট দূরত্বে তালিবানদের হাতে অধুনা ধ্বংস হওয়া যে দুটি বেলেপাথরের দৈত্যাকার বুদ্ধমূর্তির জন্য এই উপত্যকার আজ এত খ্যাতি, সে দুটি তৈরি হয় ষষ্ঠ শতাব্দীতে। এই মূর্তিদুটিকে ঘিরে পাহাড়ের গায়ে রীতিমতো জালের মতো পরস্পর সংযুক্ত গুহা ও সুড়ঙ্গের অস্তিত্বও খুঁজে পাওয়া গেছে। এগুলির মধ্যে অনেকগুলি বসবাসের জন্য, আবার অনেকগুলি উপাসনার জন্য ব্যবহৃত হত। বামিয়ানের ঐ পাহাড়ের গায়ে খনন করা এইধরণের প্রায় ১০০০টি কৃত্রিম গুহা খুঁজে পাওয়া গেছে। এদের মধ্যে অনেকগুলিরই দেওয়াল ও ছাদ রঙীন চিত্র (ফ্রেস্কো) বা পাথর খোদাই করা নানা ভাস্কর্য দ্বারা অলঙ্কৃত। প্রত্নতাত্ত্বিক বিশ্লেষণ থেকে আন্দাজ করা হয় এইসব গুহাগুলির বেশিরভাগই ৪৫০ থেকে ৮৫০ খ্রিস্টাব্দের মধ্যে খনন করা হয়েছিল। প্রত্নতাত্ত্বিক পরীক্ষায় আরও প্রমাণিত হয়েছে, এইসব গুহাগাত্রে পাওয়া দেওয়ালচিত্রগুলির মধ্যে অন্তত কয়েকটি আঁকতে তেলরঙ বা রেজিনভিত্তিক রঙ ব্যবহার করা হয়েছিল। ৭ম শতাব্দীতে আঁকা এই ছবিগুলিই বর্তমানে তেলরঙে আঁকা প্রাচীনতম আবিস্কৃত ছবি। অবশ্য মধ্যযুগীয় এক ঐতিহাসিক, যিনি সম্ভবত বামিয়ানে গিয়েছিলেন ও সেখানকার বিভিন্ন বিষয়ে সুন্দর নির্ভরযোগ্য নানা তথ্য আমাদের সরবরাহ করেছেন, তাঁর বিবরণে পাওয়া যায় বামিয়ানে এইধরণের গুহার সংখ্যা প্রায় ১২০০০। অবশ্যই শুধুমাত্র বামিয়ান উপত্যকাকে হিসেবের মধ্যে ধরলে এই সংখ্যাটি খুবই বেশি, কিন্তু আশেপাশের ৫০ কিলোমিটার ব্যাসের একটি অঞ্চলকে এই হিসেবে নিলে দেখা যায় সংখ্যাটি মোটামুটি মিলে যায়।


title: বামিয়ান উপত্যকা

text: বিখ্যাত চৈনিক পণ্ডিত ও পরিব্রাজক হিউয়েন সাঙ (৬০২ খ্রিঃ - ৬৬৪ খ্রিঃ) ৬৩০ খ্রিস্টাব্দে বামিয়ান উপত্যকায় আসেন ও এখানে প্রায় দিন পনেরো অতিবাহিত করেন। তাঁর বিবরণে আমরা এই উপত্যকার দৈত্যাকার বুদ্ধমূর্তিদুটির উল্লেখ যেমন পাই, এই উপত্যকার বৌদ্ধ মন্দির ও চৈত্যগুলির অবস্থান সম্পর্কেও একটা সুন্দর ধারণা সেখান থেকে আমরা পেয়ে থাকি। তাঁর দেওয়া বিবরণ থেকে আমরা আরও জানতে পারি, বামিয়ানের বৌদ্ধমঠগুলিতে মূলত লোকত্তরবাদী বৌদ্ধ ধর্ম চর্চার সে' সময় বিশেষ প্রাধান্য ছিল। প্রায় একশ বছর বাদে কোরিয় সন্ন্যাসী হায়েচোও বামিয়ানকে একটি স্বাধীন ও শক্তিশালী রাজ্য হিসেবে উল্লেখ করেন। যদিও তাঁর বিবরণে আমরা এই উপত্যকার উত্তরে ও দক্ষিণে আরবী সেনাবাহিনীর উপস্থিতির কথাও জানতে পারি।


title: বামিয়ান উপত্যকা

text: হায়েচোর বিবরণে উপত্যকার উত্তরে ও দক্ষিণে আরবী সেনাবাহিনীর উপস্থিতির উল্লেখ থেকে দুটি সম্ভাবনা আন্দাজ করা যায়। হায়েচো যদিও তখনও বামিয়ানকে স্বাধীন বলে উল্লেখ করেছেন, কিন্তু বাস্তবে হয়তো বামিয়ান তখনই ছিল মুসলমান শাসকদের অধীন একটি আপাত স্বাধীন কিন্তু করদ রাজ্য। অথবা, হায়েচোর বিবরণের কিছুদিনের মধ্যেই তার স্বাধীনতা চলে যায় ও বামিয়ানের রাজা আগ্রাসী মুসলমান বাহিনীর কাছে আত্মসমর্পণ করেন। অধ্যাপক কোসাকু মায়েদা এই দ্বিতীয় সম্ভাবনার পক্ষেই মত প্রকাশ করেন। তাঁর মতে দ্বিতীয় আব্বাসীয় খলিফা আল মনসুরের আমলেই (৭৫৪ - ৭৭৫ খ্রিঃ) এই ঘটনা ঘটেছিল। তবে রাজনৈতিকভাবে ইসলামি রাজত্বের অধীনতা স্বীকার করে নিলেও বামিয়ানে ইসলামের প্রসার অন্তত প্রথম কয়েক শতক খুবই ধীর লয়ে ঘটেছিল। সেখানে বরং তখনও পর্যন্ত মূলত বৌদ্ধ ধর্মের প্রভাবই বজায় থাকে। শেষপর্যন্ত খ্রিস্টিয় প্রথম সহস্রাব্দের একেবারে শেষদিকে গজনির সুলতান মামুদের আমলে (৯৯৭ - ১০৩০ খ্রিঃ) এই উপত্যকার পুরোপুরি ইসলামীকরণ সম্পূর্ণ হয়। সে' সময় বামিয়ান শহরটি উপত্যকার উত্তর-পশ্চিমে বুদ্ধমূর্তি খোদাই করা বামিয়ানের পর্বতগাত্রর পাদদেশ থেকে বেশ কিছুটা দক্ষিণপূর্বে সরিয়ে আনা হয়। উপত্যকায় এখনও দেখতে পাওয়া কটি দুর্গের ধ্বংসাবশেষ বস্তুত এই যুগের। ঘুরিদের রাজত্বকালে ১১৫৫ - ১২১২ সাল পর্যন্ত প্রায় ৬০ বছর বামিয়ান একটি বেশ বড় রাজ্যের রাজধানীতে পর্যবাসিত হয়। এই রাজ্যের উত্তরসীমা উত্তরে আমু দরিয়া পর্যন্ত বিস্তৃত ছিল।


title: বামিয়ান উপত্যকা

text: ১২২১ খ্রিস্টাব্দে মোঙ্গল সম্রাট চেঙ্গিজ খান বামিয়ান আক্রমণ করলে এই উপত্যকায় ইতিহাসের সবচেয়ে ভয়াবহ দিনগুলি আমরা প্রত্যক্ষ করি। খরেজম সাম্রাজ্যের উত্তরাধিকারী ও সদ্য শাসক সুলতান জালাল উদ-দীন মিংবুরনুকে (রাজত্বকাল ১২২০-১২৩১ খ্রিঃ) ধাওয়া করে মোঙ্গল বাহিনী এই উপত্যকায় প্রবেশ করে। কিন্তু এই উপত্যকায় অবরোধ চলাকালীন অবরুদ্ধ দুর্গ থেকে ছোঁড়া একটি তীরে চেঙ্গিজ খানের দ্বিতীয় পুত্র চাঘতাই খানের ছেলে, অর্থাৎ চেঙ্গিজ খানের নাতি মুতুকান'এর মৃত্যু ঘটলে প্রতিশোধস্পৃহায় চেঙ্গিজ খানের নির্দেশে সমগ্র উপত্যকা জুড়ে অভূতপূর্ব ধ্বংসলীলা চালানো হয়। বিজিত শহর ও উপত্যকায় যাতে একটিও মানুষ বেঁচে থাকতে না পারে, তা নিশ্চিত করা হয়। ধ্বংসের তাণ্ডব থেকে এমনকী আশেপাশের অঞ্চলগুলোও রেহাই পায়নি। সমগ্র উপত্যকাতে এমনভাবে ধ্বংসকাণ্ড ও নির্বিচার হত্যালীলা চালানো হয় যে, মৃতদের স্মরণে লোকের মুখে মুখে বামিয়ান শহরের নামই হয়ে যায় দীর্ঘশ্বাসের শহর (শহর-ই-ঘলঘোলা)। বর্তমান বামিয়ান শহরের একেবারে পাশেই ত্রয়োদশ শতাব্দীর এই শহরের ধ্বংসাবশেষ আজও দেখতে পাওয়া যায়। শহর থেকে দশ মাইল দক্ষিণে একটি উঁচু স্থানে শহর-ই-জোহাক'এ উপত্যকা রক্ষার জন্য মূল দুর্গটি অবস্থিত ছিল। ১২২১ খ্রিস্টাব্দের অবরোধের সময় এখানে প্রায় ৩০০০ লোক ছিল। এটিও সম্পূর্ণ ধ্বংস হয়। এই ভয়াবহ ধ্বংসলীলার পর বেশ কিছু দশক উপত্যকায় আর কোনও জনবসতি গড়ে ওঠেনি। এমনকী এই ঘটনার চল্লিশ বছর পর যখন ঐতিহাসিক জোভাইনি তাঁর ইতিহাস লিখছেন, তখনও পর্যন্ত এই উপত্যকা ছিল জনশূন্য। তবে চেঙ্গিজ খান এখানকার বৌদ্ধ নিদর্শনগুলির কোনও ক্ষতিসাধন করেননি।


title: বামিয়ান উপত্যকা

text: এই উপত্যকায় বর্তমানে বসবাসকারী হাজারা জাতির উদ্ভব সম্পর্কে একটি প্রচলিত ধারণা হল, চেঙ্গিজ খান এই উপত্যকার তৎকালীন জনসংখ্যাকে সম্পূর্ণ হত্যা করার পর এই জনশূন্য উপত্যকাকে রক্ষা করার উদ্দেশ্যে একটি মোঙ্গল বাহিনীকে এই উপত্যকায় রেখে যান। এই মোঙ্গল সৈন্যরা ও তাদের দাসীরাই হল বর্তমান হাজারাদের পূর্বসুরী। তাদের 'হাজারা' নামটিও ধারণা করা হয় এসেছে পার্শী শব্দ 'ইয়েক হেজার' (এক হাজার) থেকে। মোঙ্গল সৈন্যদের একেকটি দলে ১০০০ সৈন্য থাকত বলেই হয়তো এই নাম।


title: বামিয়ান উপত্যকা

text:
এতবড় আঘাতের পরেও বামিয়ানে আবার কয়েকদশক পরে বসতি স্থাপিত হয়। তৈমুর বংশীয়দের শাসনকালে (১৩৭০ - ১৫০৭ খ্রিঃ) আমরা জানতে পারি উপত্যকায় আবার একটি শহর গড়ে উঠেছে। বাবরনামাতেও একাধিকবার একটি সুন্দর স্থান ও জেলার প্রশাসনিক কেন্দ্র হিসেবে এই উপত্যকা ও শহরের উল্লেখ পাওয়া যায়। তবে ততদিনে প্রাচীন রেশম পথ ধরে আন্তর্জাতিক বাণিজ্য কমে আসায় বামিয়ান শহর ও উপত্যকার পক্ষে আগেকার সমৃদ্ধি ফিরে পাওয়া আর সম্ভব ছিল না। ফলে একটি ছোট আঞ্চলিক কেন্দ্র হিসেবেই এরপর থেকে এই শহর অবস্থান করতে থাকে।
সপ্তদশ শতকের মুঘল নথিতে, বিশেষ করে আওরঙ্গজেবের সময় আমরা আবার বামিয়ানের উল্লেখ দেখতে পাই। সে' সময় ৫৫ মিটার উঁচু বড় বুদ্ধমূর্তিটিকে লক্ষ্য করে মুঘল গোলন্দাজরা কামান দাগা অভ্যেস করত। অষ্টাদশ শতাব্দীতে নাদির শাহের সেনারাও মূর্তিদুটিকে একইভাবে কামান দাগা অভ্যেসের চাঁদমারি হিসেবে ব্যবহার করত বলেও জানতে পারা যায়। এর ফলে মূর্তিদুটির শিল্পসৌকর্যের অপূরণীয় ক্ষতি হয় বলে পরবর্তীকালের পর্যটকদের বিবরণ থেকে আমরা জানতে পারি। পূর্বের শিল্পীত সৌন্দর্য নষ্ট হয়ে যাওয়ায় তাঁদের অনেকের কাছেই মূর্তিদুটি অনাকর্ষণীয় ও ছাঁদবিহীন বলে মনে হতে থাকে। উদাহরণস্বরূপ বিংশ শতাব্দীর প্রথমদিকের ইংরেজ পর্যটক ও লেখন রবার্ট বায়রনের বর্ণনা এখানে উল্লেখ করা যেতে পারে। ১৯৩৩ সালে তিনি তাঁর "দ্য রোড টু অক্সিয়ানা" গ্রন্থে লিখেছেন - ১৮২০'র দশক থেকে আধুনিক বিদেশি পর্যটকরা বামিয়ানে আসতে শুরু করেন। ১৮২৩ সালে আসেন মুরক্রফট, ১৮৩২'এ চার্লস ম্যাসন, আলেকজাণ্ডার বার্নস ও মোহনলাল, ১৮৩৩'এ আসেন উড। এঁদের চোখ দিয়েই এই উপত্যকা ও তার ঐতিহাসিক নিদর্শনগুলি আধুনিক পৃথিবীর কাছে একরকম পুনরাবিস্কৃত হয়। তাঁদের বিবরণ থেকে আমরা জানতে পারি, বামিয়ান তখন একটি দেওয়ালে ঘেরা ছোট্ট শহর (এমনকী মোহনলাল তাকে নেহাত গ্রাম বলে উল্লেখ করেছেন)। শহরের অধিকাংশ বাড়িই দোতলা কিন্তু নীচু। বিশাল বুদ্ধমূর্তিদুটি খোদাই করা পাহাড়টির ঠিক গোড়ায় এর অবস্থান। শহরের অধিবাসীদের এক উল্লেখযোগ্য অংশ পাহাড়ের গায়ে কাটা গুহাগুলিতেই বাস করে। তবে উপরের দিকে কাটা প্রাচীন গুহাগুলিকে বসবাসের উদ্দেশ্যে তখনও পুনর্দখল করা হয়নি।


title: বামিয়ান উপত্যকা

text: বিংশ শতাব্দীতে বামিয়ান উপত্যকার বুদ্ধমুর্তিদুটি, অসংখ্য কৃত্রিম গুহা ও বৌদ্ধ প্রত্নতাত্ত্বিক নিদর্শনগুলি নিয়ে আন্তর্জাতিক উদ্যোগে খুব গুরুত্ব দিয়ে প্রত্নতাত্ত্বিক অনুসন্ধানের কাজ শুরু হওয়ার আগে পর্যন্ত এখানের নানা গুহাগুলিতে বিভিন্ন যাযাবর জাতির কয়েক হাজার মানুষের বাসস্থান গড়ে উঠেছিল। কিন্তু তারা প্রত্নতাত্ত্বিক অনুসন্ধানের কাজে কোনও বাধা দেয়নি, বরং নানাভাবে সাহায্য করেছে। ১৯২০ সালে ফরাসি প্রত্নতাত্ত্বিক আলফ্রে ফুশারের উদ্যোগে এই প্রত্নতাত্ত্বিক অনুসন্ধান তার প্রকৃত অর্থে শুরু হয়। এরপরে আঁদ্রে গোদার, মঁসিয়ে ও মাদাম আক্যাঁ, জ্যঁ কার্ল প্রমুখ প্রত্নতাত্ত্বিকরা একটি ফরাসি প্রত্নতাত্ত্বিক অনুসন্ধান দলের হয়ে এখানে এসে যে কাজ করেন, তা সংকলিত আকারে ১৯২৮ ও ১৯৩৩ সালে ৪টি খণ্ডে প্রকাশিত হলে বামিয়ান উপত্যকার সম্বন্ধে বহু অজানা তথ্য আমাদের গোচরে আসে। পরবর্তীকালেও আন্তর্জাতিক স্তরের বিভিন্ন প্রত্নতত্ত্ববিদ এই অঞ্চলে প্রত্নতাত্ত্বিক অনুসন্ধানের কাজ চালান। তবে আফগানিস্তানে বারে বারে গৃহযুদ্ধের ফলে এই অনুসন্ধানের কাজে বারে বারে নানা বাধা আসে। এমনকী এর ফলে ১৯৭৯ থেকে শুরু করে দীর্ঘ প্রায় ১০ বছর কোনও অনুসন্ধানই তেমন চালানো সম্ভব হয়নি। গৃহযুদ্ধের সময় বামিয়ানের কৌশলগত অবস্থান সবসময়েই খুব গুরুত্বপূর্ণ হওয়ায় বারে বারে সেখানে সংঘর্ষ বাধে ও উপত্যকাটির হাতবদল ঘটে। এমনকী শতাব্দীর শেষের দিকে তালিবানরাও এই গুহাগুলিকে তাদের অস্ত্রভাণ্ডার মজুত করার স্থান হিসেবে ব্যবহার করেছিল। ২০০১ সালের মার্চ মাসে তারা ধর্মের ধুয়ো তুলে শেষপর্যন্ত দেড় হাজার বছরের পুরনো ঐতিহাসিক বুদ্ধমূর্তিদুটিকে ডিনামাইট ফাটিয়ে ধ্বংস করে।


title: বামিয়ান উপত্যকা

text: এই উপত্যকার ভেঙে ফেলা বিশাল দুই বুদ্ধমূর্তি, অসংখ্য কৃত্রিম গুহা, গুহাচিত্র, মঠ, চৈত্য, দুর্গের ধ্বংসাবশেষ, প্রভৃতির কারণে ২০০৩ সালে ইউনেস্কো থেকে উপত্যকার ওই ঐতিহাসিক সমগ্র পর্বতগাত্রটি ও তার নিকটস্থ অঞ্চলটিকে বিশ্ব ঐতিহ্যবাহী স্থানের তালিকায় স্থান দেওয়া হয়েছে। ঐ তালিকার ২০৮ নম্বর স্থানে বামিয়ান বিপদগ্রস্ত ঐতিহ্যবাহী স্থান হিসেবে এই সংক্রান্ত লাল তালিকায় স্থান পেয়েছে।


title: বামিয়ান উপত্যকা

text: এখানে বিশ্ব ঐতিহ্য হিসেবে সংরক্ষিত বলে যেসব ঐতিহাসিক নিদর্শনগুলিকে চিহ্নিত করা হয়েছে, সেগুলি হল -


title: ২০১৫ ক্রিকেট বিশ্বকাপ দলসমূহ

text: অত্র নিবন্ধটি ২০১৫ সালের ক্রিকেট বিশ্বকাপে অংশগ্রহণকারী বিভিন্ন দলের সদস্যদের তালিকা। একাদশ ক্রিকেট বিশ্বকাপ প্রতিযোগিতা হিসেবে ১৪ ফেব্রুয়ারি থেকে ২৯ মার্চ, ২০১৫ তারিখ পর্যন্ত অস্ট্রেলিয়া ও নিউজিল্যান্ডে যৌথভাবে অনুষ্ঠিত হচ্ছে। অংশগ্রহণকারী ১৪টি দেশের জাতীয় ক্রিকেট দলকে ৭ জানুয়ারি, ২০১৫ তারিখের মধ্যে ১৫-সদস্যদের চূড়ান্ত তালিকা প্রকাশ করতে হবে। নির্দিষ্ট তারিখের পূর্বে কিংবা পরে দুবাইয়ে অবস্থিত আইসিসি’র সদর দফতরে চূড়ান্ত তালিকা প্রেরণ করতে হবে। কিন্তু ঐ তারিখের মধ্যে জনসমক্ষে প্রকাশের তেমন প্রয়োজন নেই।


title: ২০১৫ ক্রিকেট বিশ্বকাপ দলসমূহ

text: জরুরী প্রয়োজনে বিশেষ করে খেলোয়াড়দের আঘাতপ্রাপ্তিতে আইসিসি'র কারিগরী কমিটি নির্দিষ্ট তারিখের পরেও পরিবর্তনের অনুমোদন দিবে। চূড়ান্ত ১৫-সদস্যের তালিকায় সহায়তার জন্য মধ্য-ডিসেম্বরের মধ্যে ত্রিশ-সদস্যের প্রাথমিক দল ঘোষণা করতে হবে।


title: ২০১৫ ক্রিকেট বিশ্বকাপ দলসমূহ

text: ২৯ ডিসেম্বর, ২০১৪ তারিখে আফগানিস্তান তাদের ১৫-সদস্যের চূড়ান্ত তালিকা প্রকাশ করে। এছাড়াও অতিরিক্ত আরও চারজন খেলোয়াড়কে সংরক্ষিত অবস্থায় রাখে। তারা হলেন - শফিকুল্লাহ (উইঃ), শরফুদ্দিন আশরাফ, ইজাতুল্লাহ দৌলতজাই, হাশমতুল্লাহ শাইদি।


title: ২০১৫ ক্রিকেট বিশ্বকাপ দলসমূহ

text:
কোচ: অ্যান্ডি মোলস
১১ জানুয়ারি, ২০১৫ তারিখে ক্রিকেট অস্ট্রেলিয়া কর্তৃপক্ষ তাদের ১৫-সদস্যের তালিকা জনসমক্ষে প্রকাশ করে। তন্মধ্যে, মাইকেল ক্লার্ককে শারীরিক সুস্থতার উপর নির্ভর করে দলে জায়গা দেয়া হয়। পরবর্তীতে ১৮ ফেব্রুয়ারি তারিখে তাকে খেলার উপযুক্ত হিসেবে ঘোষণা করা হয়।


title: ২০১৫ ক্রিকেট বিশ্বকাপ দলসমূহ

text: কোচ: ড্যারেন লেহম্যান


title: কেন্দ্রীয় প্রক্রিয়াকরণ ইউনিট

text: কেন্দ্রীয় প্রক্রিয়াকরন ইউনিট (সিপিইউ) হল একটি কম্পিউটারের মধ্যাবস্থিত বৈদ্যুতিক পরিবাহি যন্ত্র যা প্রোগ্রামের দেয়া নির্দেশনা পালন করে। বিশেষভাবে দেয়া এসব নির্দেশনা পালন করতে গিয়ে এটি বিভিন্ন গাণিতিক, যৌক্তিক কার্যাবলি, নিয়ন্ত্রন ও ইনপুট আউটপুট কার্যাদি সম্পন্ন করে। ১৯৬০ দশকের শুরুর দিকে এই নামে যন্ত্রটিকে ডাকা শুরু হয়।


title: কেন্দ্রীয় প্রক্রিয়াকরণ ইউনিট

text: বছরের পর বছর নানাভাবে উন্নীত, পরিমার্জিত বিভিন্ন সংস্করন করার ফলে এতে নকশা, আকৃতিগত এবং বাস্তবায়নে বৈপ্লবিক পরিবর্তন এসেছে কিন্তু এর মূল কাজের ধরন একই রকম রয়ে গেছে। সিপিইউ'র প্রধান উপাদানগুলোর মধ্যে আছে এএলইউ (গাণিতিক যুক্তি অংশ), সিইউ (নিয়ন্ত্রন অংশ)। এএলইউ গাণিতিক এবং যুক্তিমুলক কাজগুলো সম্পাদন করে আর সিইউ স্মৃতি থেকে নির্দেশনা নেয়, নির্দেশনাগুলোর সংকেত উদ্ধার করে সেগুলোকে সম্পাদন করে এবং প্রয়োজন মতে এএলইউ থেকে সেবা ব্যবহার করে।


title: কেন্দ্রীয় প্রক্রিয়াকরণ ইউনিট

text: বর্তমানের আধুনিক সিপিইউগুলো মাইক্রোপ্রসেসরে তৈরী মানে একটি মাত্র সমন্বিত চিপে এদের অবস্থান। কিছু কিছু কম্পিউটারে দেখা যায় একের অধিক সিপিইউ রয়েছে একটি মাত্র চিপে, যার মানে এগুলো বহুমাত্রিক প্রক্রিয়াকরন করতে সক্ষম। তাই এগুলোকে বহু-উৎস বিশিষ্ট প্রক্রিয়াকরন ইউনিট বলে। সমস্ত সমন্বিত চিপে সিপিইউ'র পাশাপাশি মেমোরি, পেরিফেরাল ডিভাইসগুলো এবং অন্যান্য কম্পিউটারের উপাদানগুলো থাকতে পারে। এরূপ যন্ত্রাংশগুলোকে বিভিন্নভাবে ডাকা হয় যেমন মাইক্রোকন্ট্রোলার বা সিস্টেম অন এ চিপ।


title: কেন্দ্রীয় প্রক্রিয়াকরণ ইউনিট

text: বিভিন্ন কাজ সম্পাদনের জন্য প্রত্যেক সময় এনিয়াকের মত কম্পিউটারগুলোর তার পরিবর্তন করতে হত যার ফলে একে স্থির প্রোগ্রামের কম্পিউটার বলে ডাকা হত। যেহেতু সিপিইউ শব্দটি প্রোগ্রাম নির্বাহ করার সাথে জড়িত সেহেতু সত্যিকারের সিপিইউ বলা যায় এমন যন্ত্রাংশ এসেছে সংরক্ষিত প্রোগ্রাম কম্পিউটারের অগ্রগতির সময়।


title: কেন্দ্রীয় প্রক্রিয়াকরণ ইউনিট

text: সংরক্ষিত প্রোগ্রাম কম্পিউটারের ধারণা এনিয়াকের নকশা করার সময়ও জে. প্রেসপার একার্ট এবং জন উইলিয়াম মছলির ছিল কিন্তু এনিয়াক তাড়াতাড়ি শেষ করার জন্য এই ধারনাটা বাদ দেয় হয়। ১৯৪৫ সালের ৩০শে জুন এনিয়াক তৈরির পূর্বে গণিতবিদ জন ভন নিউম্যান তার নিবন্ধ "First draft of a report on the EDVAC" প্রকাশ করেন। এটি ছিল সংরক্ষিত প্রোগ্রাম কম্পিউটারের সারসংক্ষেপ যার কাজ ১৯৪৯ সালের আগষ্টে শেষ হয়। এডভাকের নকশা করা হয় এমনভাবে যাতে এটি বিভিন্ন নির্দিষ্ট নির্দেশনা বা কার্যাবলি সম্পাদন করতে পারে। লক্ষনীয়ভাবে, এই প্রোগ্রামটি উচ্চ গতি সম্পন্ন কম্পিউটার স্মৃতিতে সংরক্ষন হত তারের অদল বদলের পরিবর্তে। এর ফলে এনিয়াকে নতুন কাজ করতে গেলে যে তারের অদল বদল করা হত তার লাঘব হয়। আর নিউম্যানের তৈরী করা প্রোগ্রামের ক্ষেত্রে শুধু স্মৃতিতে থাকা প্রোগ্রামের পরিবর্তন করেই নতুন কাজ সম্পন্ন করা যেত। কিন্তু সংরক্ষিত প্রোগ্রাম কম্পিউটার হিসেবে এডভাকেই প্রথম বলা যাবে না, ম্যানচেষ্টার স্মল-স্কেল এক্সপেরিমেন্টাল মেশিন, একটি ছোট পরীক্ষামূলক সংস্করন, ১৯৪৮ সালের ২১শে জুন প্রথম এধরনের প্রোগ্রাম চালায় এবং ম্যানচেষ্টার মার্ক ১ ১৯৪৯ সালের ১৬-১৭ জুন রাতে প্রথম প্রোগ্রাম চালায়।


title: কেন্দ্রীয় প্রক্রিয়াকরণ ইউনিট

text: প্রথমদিকের সিপিইউগুলো প্রয়োজন অনুসারে নকশা করা হত, কখনো বড় কম্পিউটার অনুযায়ী, কখনো শুধু একটি কম্পিউটারে কাজে লাগবে এমন হিসেবে। কিন্তু এর ব্যবহার কমে যায় যখন একই প্রসেসর দিয়ে অনেক কাজ করা যেত। সমন্বিত সার্কিট ট্রান্জিষ্টরে ব্যবহারের জন্য পৃথকভাবে মেইনফ্রেম এবং মিনিকম্পিউটারের যুগে এই নির্দিষ্ট মানের প্রসেসর জনপ্রিয় হয়ে উঠে। সমন্বিত সার্কিটের কারণেই জটিল নকশার সিপিইউ তৈরি করা সহজ হয়ে ওঠে। সেইসাথে যন্ত্রাংশ দিন দিন ছোট হতে থাকে এবং আরো জটিল নকশার সিপিইউ তৈরি সম্ভব হয়। বর্তমানের আধুনিক ঘরানার জীবনযাপনে ডিজিটাল যন্ত্রাংশগুলো আগের কম্পিউটারের সীমাবদ্ধ ব্যবহার পেছনে ফেলে এসেছে। বাচ্চাদের খেলনা, ফোন থেকে শুরু করে অটোমোবাইলে অত্যাধুনিক মাইক্রোপ্রসেসরগুলো পাওয়া যায়।


title: কেন্দ্রীয় প্রক্রিয়াকরণ ইউনিট

text: ভন নিউম্যানকে তার এডভাক নকশায় সংরক্ষিত প্রোগ্রাম কম্পিউটারের জন্য স্মরণ করা হয়। কিন্তু আরো কয়েকজন আছেন যারা একই ধারণা প্রয়োগ করেছিলেন। যেমন কনার্ড জিইউজ। হার্ভাড মার্ক ১ এর যিনি নকশা প্রনয়নকারী, যা এডভাকেরও আগে তৈরী হয়। এতেও একই সংরক্ষিত প্রোগ্রামের নকশা ব্যবহার করা হয় কিন্তু এতে পাঞ্চড পেপার টেপ ব্যবহার করা হয়, বৈদ্যুতিক স্মৃতির বদলে। মূল পার্থক্য হল হার্ভাড মার্কে স্টোরেজ এবং সিপিইউ'র নির্দেশনা ও ডেটা ব্যবস্থাপনা পৃথকভাবে হয়। কিন্তু ভন নিউম্যানের এডভাকে দুটোই ব্যবহার করা হয় একই স্মৃতিতে। বর্তমানের নকশা করা সিপিইউগুলো ভন নিউম্যানের করা নকশা অনুসরন করে। হার্ভাডের নকশা করাগুলোও দেখা যায় যেমন এটমেল এভিআর মাইক্রোকন্ট্রোলারগুলো হার্ভাডের নকশা করা।


title: কেন্দ্রীয় প্রক্রিয়াকরণ ইউনিট

text: রিলে এবং ভ্যাকুয়াম টিউবগুলো ব্যবহার করা হত সুইচিংয়ের উপাদান হিসেবে, একটি কম্পিউটারের হাজার বা দশ হাজারের মত সুইচিং লাগত। সুইচের দ্রুততার উপর নির্ভর করত সিস্টেমের দ্রুততা। টিউব দিয়ে চালানো কম্পিউটার যেমন এডভাক গড়ে আট ঘন্টার মত অচল থাকত যেখানে রিলে দিয়ে চালানো কম্পিউটার যেমন হার্ভাড মার্ক ১ খুব কমই অচল থাকত তবে সেগুলো ধীরগতির ছিল। কিন্তু শেষে টিউব ভিত্তিক কম্পিউটারই মুখ্য হয়ে উঠে। বর্তমান মাইক্রোপ্রসেসরের তুলনায় সেগুলোর ক্লক হার ছিল খুবই কম। সে সময় ১০০ কিলোহার্টজ থেকে ৪ মেগাহার্টজ গতি ছিল খুবই সাধারন, বেশি গতি নির্ভর করত সুইচিং ডিভাইসের উপর, যেগুলো দিয়ে কম্পিউটারটি বানানো হত।


title: কেন্দ্রীয় প্রক্রিয়াকরণ ইউনিট

text: সিপিইউতে ব্যবহৃত যন্ত্রাংশের বিকল্প এবং প্রযুক্তিগত উদ্ভবের কারণে সিপিইউ'র নকশা দিন দিন জটিল হতে থাকে। এতে করে আরো ছোট এবং নির্ভরযোগ্য বৈদ্যুতিক যন্ত্রাংশ তৈরী সহজ হয়। প্রথম এধরনের অগ্রগতি দেখা যায় ট্রানজিষ্টরের উদ্ভবের পর। ১৯৫০-১৯৬০ দশকে ট্রানজিষ্টর দিয়ে বানানো সিপিইউ আগের মত বড়, অনির্ভরযোগ্য এবং ভঙ্গুর হত না। এই সুবিধার কারণে আরো জটিল এবং নির্ভরযোগ্য সিপিইউ তৈরী করা শুরু হয় যেগুলোতে এক বা একাধিক আলাদা আলাদা উপাদান থাকত।


title: কেন্দ্রীয় প্রক্রিয়াকরণ ইউনিট

text: এই সময়ে, একটি উৎপাদন পদ্ধতি আবিষ্কার করা হয় যাতে আন্তঃসংযোগের মাধ্যমে ট্রানজিষ্টরগুলো ছোট জায়গায় বসানো হত। একটি সমন্বিত সার্কিটে, সেমিকন্ডাক্টর নির্ভর চিপে, বড় পরিমানের ট্রানজিষ্টর বসিয়ে উৎপাদন করা হত। প্রথমে খুব সাধারণ বিশেষত্বহীন ডিজিটাল সার্কিটগুলো সমন্বিত সার্কিটে বসানো হত যেমন নর গেট। এই বিশেষত্বের কারণে সমন্বিত সার্কিটগুলোকে ছোট-মাপের অঙ্গিভূতকরন যন্ত্রাংশ (SSI) বলে ডাকা হত। পুরো একটা এসএসআই সমন্বিত সার্কিট সংবলিত সিপিইউ তৈরী করতে হাজার হাজার স্বতন্ত্র চিপের প্রয়োজন হত। কিন্তু তবুও তা খুব কম জায়গা এবং শক্তি খরচ করত আগের পৃথক ট্রানজিষ্টর নকশাগুলোর থেকে। সময়ের সাথে সাথে মাইক্রো বৈদ্যুতিক প্রযুক্তি উন্নয়ন হতে লাগল, সেই সাথে একটি সিপিইউ তৈরী করতে ট্রানজিষ্টরের ব্যবহার বাড়তে লাগল এতে করে স্বতন্ত্র সমন্বিত সার্কিটের ব্যবহার কমে গেল। মধ্যম আকারের এবং বড় আকারের সমন্বিত সার্কিটে ট্রানজিষ্টরের ব্যবহার শত থেকে হাজারে বেড়ে দাড়াল।


title: কেন্দ্রীয় প্রক্রিয়াকরণ ইউনিট

text: ১৯৬৪ সালে আইবিএম সিস্টেম/৩৬০ কম্পিউটার নকশা আনল যা ব্যবহার করা হয়েছিল বেশ কিছু কম্পিউটারে ধারাবাহিকভাবে। এগুলো কিছু প্রোগ্রাম চালাতে পারত ভিন্ন ভিন্ন গতি ও দ্রুততায়। এটি গুরুত্বপূর্ন ছিল এই কারণে যে তখন এক কম্পিউটার অন্যটির সাথে মিলতো না এমনকি একই প্রতিষ্ঠানের হলেও। এই সুবিধা অব্যাহত রাখার জন্য আইবিএম মাইক্রোপ্রোগ্রাম (প্রায়শই "মাইক্রোকোড হিসেবে ডাকা হয়) ধারনাটি ব্যবহার শুরু করে। এটি বর্তমানেও আধুনিক সিপিইউগুলোতে বহুলাংশে দেখা যায়। সিস্টেম/৩৬০ কম্পিউটার নকশাটি এত জনপ্রিয় হয় যে এটি মেইনফ্রেম কম্পিউটারের বাজারও কয়েক দশকের জন্য দখল করে বসে। একই বছরে (১৯৬৪ সালে), ডিজিটাল ইকুইপমেন্ট কর্পোরেশন বাজারে আনে একই ধারনায় প্রভাবিত একটি কম্পিউটার যা বিজ্ঞান ও গবেষনাকারীদের লক্ষ্য করে বানানো হয় এর নাম পিডিপি-৮। একই প্রতিষ্ঠান পরে জনপ্রিয় এই ধারার পিডিপি-১১ ছাড়ে যখন বড় মাপের সমন্বিত সার্কিট সত্যিকার অর্থে প্রায়োগিক হয়ে উঠে। এর আগে এটি এসএসআই সমন্বিত সার্কিট দিয়ে বানানো হত। এই ধারার আগের মডেলগুলোর তুলনায় পিডিপি-১১ তে চারটি বড় মাপের সমন্বিত সার্কিট ব্যবহার করা হয়।


title: কেন্দ্রীয় প্রক্রিয়াকরণ ইউনিট

text: ট্রানজিষ্টর দিয়ে বানানো কম্পিউটারগুলোর বেশ কিছু সুবিধা রয়েছে। এর যেমন নির্ভরযোগ্যতা, কম শক্তি খরচ সুবিধা আছে তেমনি আছে দ্রুততা কারণ ট্রানজিষ্টরগুলো কম সময়ে সুইচিং করতে পারত টিউব এবং রিলের তুলনায়। এই সময়েই সিপিইউর ক্লক গতি দশ মেগাহার্টজের মত পাওয়া যেত। পৃথক ট্রানজিষ্টর এবং সমন্বিত সার্কিটের সিপিইউ'র অত্যধিক ব্যবহারের সাথে সাথে একক নির্দেশ বহু ডেটা বা এসআইএমডি ভেক্টর প্রসেসরগুলোর উত্থান দেখা যায়। এই সকল পরিক্ষামূলক নকশাগুলোই পরবর্তীতে সুপারকম্পিউটারগুলোর যুগের উন্মোচন করে, যেমনটা ক্রে ইনকর্পোরেটস তৈরী করেছিল।


title: কেন্দ্রীয় প্রক্রিয়াকরণ ইউনিট

text: ১৯৭০ দশকে ফেডেরিকো ফ্যেগিনের নকশা করা পদ্ধতি সিপিইউগুলোর নকশা এবং প্রয়োগিক ব্যবহারে পূর্ন পরিবর্তন আনে। প্রথম বানিজ্যিকভাবে পাওয়া মাইক্রোপ্রসেসরের (ইন্টেল ৪০০৪) সময় থেকে (১৯৭০) এবং প্রথম ব্যাপকভাবে ব্যবহৃত মাইক্রোপ্রসেসর (ইন্টেল ৮০৮০)সময় থেকে (১৯৭৪) এই প্রকারের সিপিইউগুলো ব্যবহার সম্পূর্নভাবে প্রচলন শুরু হয়, আগের প্রসেসরগুলোর পরিবর্তে। মেইনফ্রেম এবং মিনিকম্পিউটার উৎপাদনকারী প্রতিষ্ঠানগুলো সেই সময় নিজস্ব সমন্বিত সার্কিট উন্নয়নকারী প্রোগ্রাম চালু করে যাতে তাদের পুরনো কম্পিউটারগুলোর নকশা নতুন রূপে রূপান্তর করে। তারা নির্দেশনার সাথে খাপ খায় এমন মাইক্রোপ্রসেসর তৈরি করে যেগুলো পুরনো হার্ডওয়্যার ও সফটওয়্যারের সাথে সাথে নতুনগুলোতেও খাপ খায়। বর্তমানের ব্যক্তিগত কম্পিউটারের অগ্রগতি ও সাফল্যের জন্য সিপিইউ বলতে মাইক্রোপ্রসেসরকেই আমরা বুঝে থাকি। এখন কয়েকটি সিপিইউ একটি মাত্র প্রক্রিয়াকরন চিপে থাকতে পারে।


title: কেন্দ্রীয় প্রক্রিয়াকরণ ইউনিট

text: আগের প্রজন্মের সিপিইউগুলো এক বা তার অধিক সার্কিট বোর্ডে পৃথক উপাদান এবং অগনিত ছোট সমন্বিত সার্কিটে বসিয়ে বানানো হত। অন্যদিকে মাইক্রোপ্রসেসরগুলোতে সিপিইউগুলো উৎপাদন করা হয় কম সংখ্যক সমন্বিত সার্কিট দিয়ে, সাধারনত মাত্র একটি। একটি মাত্র ডাইয়ে তৈরি সিপিইউ ছোট এবং সংখ্যায় কম হওয়ায় দ্রুত সুইচ করতে পারে। এই কারণেই সিপিইউগুলোর ক্লক রেট ১০ মেগাহার্টজ থেকে কয়েক গিগাহার্টজে যেতে সক্ষম হয়। একইসাথে, ছোট ছোট ট্রানজিষ্টরের ব্যবহারিক ক্ষমতা বৃদ্ধি পাওয়ায় একটি মাত্র সিপিইউতে জটিলতর ও সংখ্যায় অধিক হারে তা ব্যবহার করা হয়। এই ব্যাপক প্রবণতাকে মুর নীতি হিসেবে আখ্যায়িত করা হয়, যা ন্যায়সঙ্গতভাবে সিপিইউর বৃদ্ধি ও জটিলতর হওয়ার পূর্বাভাষ দেওয়ায় প্রমাণিত হয়েছে।


title: কেন্দ্রীয় প্রক্রিয়াকরণ ইউনিট

text: সিপিইউ'র জটিলতা, আকৃতি, নির্মানবিদ্যা এবং সাধারন আকারে যেসব পরিবর্তন হয়েছে তা নকশা আর কার্যপ্রনালীতে আসেনি। এখনকার প্রায় সব সিপিইউকে ভন নিউম্যানের সংরক্ষন প্রোগ্রাম যন্ত্র বলা যায়। উপরে যে মুর নীতির কথা বলা হয়েছে তা সত্য হওয়ার পাশাপাশি এখন সমন্বিত সার্কিটের সীমাবদ্ধতার কথাও ভাবা হচ্ছে। বৈদ্যুতিক গেটগুলোর সুক্ষ সংক্ষিপ্তকরনের ফলে ইলেক্ট্রোমাইগ্রেশন এবং সাবথ্রেসহোল্ড লিকেজগুলো গুরুত্বপূর্ন হয়ে উঠছে। এই সব সমস্যার পাশাপাশি আরো অনেক সমস্যা ও সীমাবদ্ধতার কারণে বিজ্ঞানিদের কাছে এখন কোয়ান্টাম কম্পিউটার পদ্ধতির গণনা গবেষনার বিষয়বস্তু হয়ে উঠেছে। একই সাথে অন্যান্য পদ্ধতি যেমন সামন্তরিকরনের মাধ্যমে ভন নিউম্যানের মডেলকে সম্প্রসারনের কথা ভাবা হচ্ছে।


title: কেন্দ্রীয় প্রক্রিয়াকরণ ইউনিট

text: সিপিইউ যে আকারেরই হোক না কেন তাদের কাজ হল নির্দেশিত নির্দেশনাগুলো নির্বাহ করা যাকে প্রোগ্রাম বলা হয়। নির্দেশনাগুলো কম্পিউটারের স্মৃতিতে রাখা হয়। তিন ধাপে প্রায় প্রত্যেকটি সিপিইউ কাজ করে সেগুলো হল নির্দেশনা আনায়ন, নির্দেশনার অর্থোদ্ধার এবং নির্বাহ করা।


title: কেন্দ্রীয় প্রক্রিয়াকরণ ইউনিট

text: কোন নির্দেশনা নির্বাহ করার পর,পরবর্তী নির্দেশনার ক্ষেত্রে একই প্রক্রিয়া পুনরায় হয়, সাধারনত পরবর্তী নির্দেশনা আনায়ন করার মধ্য দিয়ে এটা শুরু হয়। যদি কোন জাম্প নির্দেশনা নির্বাহ করা হয়, প্রোগ্রাম কাউন্টার পরিবর্তন করা হয় যাতে এটি নির্দেশনার ঠিকানা বহন করে (যেখানে জাম্প করতে হবে) এবং প্রোগ্রামটি নির্বাহ চালিয়ে যেতে থাকে। জটিল নকশার সিপিইউগুলোতে একাধিক নির্দেশনা আনায়ন, অর্থোদ্ধার ও নির্বাহ করা হয় একই সাথে। বনর্নার এই অংশে "ক্লাসিক আরআইএসসি পাইপলাইন" কি তাকে বুঝানো হচ্ছে, যেটা কিনা অনেক বৈদ্যুতিক যন্ত্রাংশে খুবই সাধারণ মানের সিপিইউতে ব্যবহৃত হয় (প্রায়শই এক মাইক্রোকন্টোলার হিসেবে অভিহিত করা হয়)। এটিতে সিপিইউ ক্যাশ থাকে না।


title: কেন্দ্রীয় প্রক্রিয়াকরণ ইউনিট

text: কিছু নির্দেশনা নিজের কাজের জন্য প্রোগ্রাম কাউন্টার ব্যবহার করে সরাসরি ফলাফলের ডেটা উৎপাদন না করে, এধরনের নির্দেশনাগুলোকে সাধারনত "জাম্প" বলা হয় এবং প্রোগ্রামকে সহজতর করে লুপ, শর্তারোপিত নির্বাহ এবং কার্য সাধনের উপস্থিতির মত আচরন করে। কিছু প্রসেসরে, অন্যান্য নির্দেশনাগুলো বিটসের অবস্থা পরিবর্তন করে "ফ্ল্যাগস" রেজিষ্টারে। এই ফ্ল্যাগগুলো দিয়ে প্রোগ্রামের আচরন পরিবর্তন করা যায়।


title: কেন্দ্রীয় প্রক্রিয়াকরণ ইউনিট

text: প্রথম ধাপেটিতে স্মৃতি থেকে প্রোগ্রামের নির্দেশনা উদ্ধারের কাজ হয়। নির্দেশনাটি কোথায় থাকে তার ঠিকানা প্রোগ্রাম স্মৃতিতে থাকে আর সেটি প্রোগ্রাম কাউন্টার দিয়ে নির্নয় করা হয়। প্রোগ্রাম কাউন্টারে একটি সংখ্যা জমা থাকে যেটি ঠিকানাকে চিহ্নিত করে আর এভাবেই পরবর্তী নির্দেশনা কোথা থেকে আনতে হবে তা বুঝা যায়। নির্দেশনা আনার পরে প্রোগ্রাম কাউন্টার বর্ধন করা হয় তাদের নির্দেশনার দৈর্ঘ্য দিয়ে, যাতে করে এটি পরবর্তী নির্দেশনাকে একের পর এক সাজাতে পারে। প্রায়শই, যে নির্দেশনা আনায়ন করতে হবে তা থাকে কম গতি সম্পন্ন স্মৃতিতে, যাতে সিপিইউ স্থির হয়ে অপেক্ষা করতে পারে নির্দেশনার ফেরত আসার জন্য। এই সমস্যাকে বর্তমানের প্রসেসরগুলোতে ক্যাশ এবং পাইপলাইন নকশার মাধ্যমে সমাধান করা হয়।


title: কেন্দ্রীয় প্রক্রিয়াকরণ ইউনিট

text: যে নির্দেশনাটি সিপিইউ নিয়ে আসে সেটি থেকে সিপিইউ বুঝতে পারে তাকে কি করতে হবে। এই ধাপে, নির্দেশনাটিকে ভেঙ্গে বিভিন্ন অংশে ভাগ করে গুরুত্ব অনুসারে সিপিইউ'র বিভিন্ন জায়গায় বন্টন করা হয়। কিভাবে সংখ্যার নির্দেশনাগুলো রূপান্তর করা হবে তা নির্ভর করে সিপিইউ'র নির্দেশনার সেট নকশার (আইএসএ) মাধ্যমে। নির্দেশনার মধ্যে একটি সংখ্যার দল থাকে যেগুলো নির্দেশ করে কি ধরনের ক্রীয়াকলাপ করা হবে। একে অপকোড বলে। বাকি সংখ্যাগুলো সাধারনত নির্দেশনার জন্য কি তথ্য লাগবে তা প্রকাশ করে। যেমন যোগ করার জন্য অপারেন্ড দেয়া। অপারেন্ডগুলো হয় ধ্রুবক মান দিবে নাহলে কোন জায়গার মান দিবে (কোন স্মৃতির ঠিকানা বা রেজিষ্টারের ঠিকানা)।


title: কেন্দ্রীয় প্রক্রিয়াকরণ ইউনিট

text: কিছু সিপিইউ নকশায় নির্দেশনা অর্থোদ্ধারকারীকে হার্ডওয়্যারড হিসেবে স্থাপন করে মানে সার্কিট অপরিবর্তনীয়। অন্যান্য ক্ষেত্রে, একটি মাইক্রোপ্রোগ্রাম ব্যবহার করা হয় নির্দেশনা ভাষান্তর করে সিপিইউ'র বাহ্যিক সংকেতে পরিবর্তন করতে যা বহুমাত্রিক ক্লক পালসের সাথে ক্রমান্বয়ে ব্যবহার করা হয়। আবার কিছু ক্ষেত্রে, যে স্মৃতিতে মাইক্রোপ্রোগ্রামটি থাকে তা পুনলিখন সম্ভব, যার ফলে সিপিইউ কিভাবে নির্দেশনাগুলো অর্থোদ্ধার করবে তা পরিবর্তন করা যায়।


title: কেন্দ্রীয় প্রক্রিয়াকরণ ইউনিট

text: নির্দেশনা আনায়ন ও অর্থোদ্ধারের পর সেগুলো নির্বাহ করা হয়। সিপিইউ নকশার উপর ভিত্তি করে এটি হয় একটি মাত্র ক্রিয়া হয় বা ক্রিয়ার ক্রমান্বয় হয়ে থাকে। প্রতিটি ক্রিয়ার ক্ষেত্রে, সিপিইউ'র বিভিন্ন অংশ যেগুলো একে অপরের সাথে যুক্ত একসাথে কাজ করে বা আলাদা আলাদা প্রয়োজন অনুসারে কর্ম সাধন করে আর এতে করে ক্রিয়াটি শেষ হয়। সাধারনত ক্লক পালসের উত্তরে। প্রায় সব সময়ই ফলাফলগুলো অভ্যন্তরীন সিপিইউ রেজিষ্টারে লিখা হয় দ্রুত প্রবেশের জন্য পরবর্তী নির্দেশনা দ্বারা। অন্যান্য ক্ষেত্রে ফলাফলগুলো কম গতি সম্পন্ন প্রধান স্মৃতিতে লিখা হয় যেগুলো কম দামি এবং উচ্চ ধারণ ক্ষমতা সম্পন্ন।


title: কেন্দ্রীয় প্রক্রিয়াকরণ ইউনিট

text: উদাহরনসরূপ, যদি একটি যোগকরার নির্দেশনা পাওয়া যায়, গাণিতিক যুক্তি অংশের ইনপুটগুলো কয়েক জোড়া অপারেন্ড উৎসের সাথে সংযুক্ত হয়। গাণিতিক যুক্তি অংশ যোগের কাজটি করে যাতে করে এর প্রদত্ত অপারেন্ড ইনপুট আউটপুট হিসেবে দেখা যায়। এবং গাণিতিক যুক্তির আউটপুট ভান্ডারের (রেজিষ্টার বা স্মৃতি) সাথে যুক্ত থাকে যা গণনাকার্যটির আউটপুট গ্রহণ করে। যখন ক্লক পালস হয়, গননাকার্যটি স্টোরেজে পাঠানো হয় আর যদি গননা কার্যের ফলাফল বেশি বড় হয় তবে তাতে গাণীতিক ওভারফ্লো এর একটি চিহ্ন দেয়া হয়।


title: কেন্দ্রীয় প্রক্রিয়াকরণ ইউনিট

text: সিপিইউ নকশায় নির্দেশনা সমষ্টি থাকে, এতে সাধারন ক্রিয়ার তালিকা থাকে। এ ক্রিয়াগুলো হতে পারে দুই সংখ্যার যোগ, বিয়োগ, সংখ্যার তুলনা অথবা প্রোগ্রামের বিভিন্ন অংশে লাফিয়ে চলা। প্রত্যেকটি সাধারন ক্রিয়াকে প্রতিনিধিত্ব করে বিশেষ একটি বিটের ক্রম। ঐ বিশেষ ক্রিয়ার জন্য ক্রমকে অপকোড বলে। একটি কম্পিউটার প্রোগ্রামে নির্দেশনা নির্বাহ করার জন্য, সিপিইউ অপকোডের পাশাপাশি যুক্তি ব্যবহার করে ঐ নির্দেশনার জন্য। সুতরাং একটি কম্পিউটার প্রোগ্রাম হল নির্দেশনার ক্রম এবং প্রত্যেকটি নির্দেশনার ক্রমে একটি অপকোড এবং যুক্তি থাকে।


title: কেন্দ্রীয় প্রক্রিয়াকরণ ইউনিট

text: প্রত্যেকটি নির্দেশনার গাণিতিক ক্রিয়াগুলো প্রক্রিয়াকরন করা হয় গাণিতিক যুক্তি অংশে। যা সিপিইউ'র একটি উপভাগ। গাণিতিক যুক্তি অংশ ব্যবহার করা ছাড়াও সিপিইউ স্মৃতি থেকে নির্দেশনা পড়া, যুক্তিমূলক ডেটা স্মৃতি থেকে পড় এবং ফলাফল স্মৃতিতে লিখার পেছনে রয়েছে সিপিইউ'র ভূমিকা।


title: কেন্দ্রীয় প্রক্রিয়াকরণ ইউনিট

text: অনেক সিপিইউ নকশায় নির্দেশনার সমষ্টি ক্রিয়া (যা স্মৃতি থেকে স্থানান্তর করা হবে) এবং গানিতিক কাজগুলো স্পষ্টতই ভাগ করে দেয়া থাকে। এই ক্ষেত্রে স্মৃতি থেকে স্থানান্তরিত ডেটা রেজিষ্টারে জমা হয় অন্যদিকে গাণিতিক ক্রিয়াটি রেজিষ্টারের ডেটার উপর কাজ করে এবং কাজ শেষে তা নতুন রেজিষ্টারে লিখে, যার মান স্মৃতিতে নিয়ে যেতে অন্য আরেকটি ক্রিয়া সংগঠিত হয়।


title: কেন্দ্রীয় প্রক্রিয়াকরণ ইউনিট

text: নিয়ন্ত্রন অংশের সার্কিট বৈদ্যুতিক সংকেত ব্যবহার করে কম্পিউটার সিস্টেমকে নির্দেশনা দেয় যাতে করে এটি সংরক্ষিত প্রোগ্রামের নির্দেশনা বহন করতে পারে। নিয়ন্ত্রন অংশ প্রোগ্রামের নির্দেশনা নির্বাহ করে না, বরং সিস্টেমের অন্যান্য অংশগুলোকে নির্বাহ করার জন্য নির্দেশনা দেয়। নিয়ন্ত্রন অংশকে অবশ্যই গাণিতিক/যুক্তিমূলক অংশ এবং স্মৃতি উভয়ের সাথে যোগাযোগ করতে হয়।


title: কেন্দ্রীয় প্রক্রিয়াকরণ ইউনিট

text: গাণিতিক যুক্তি অংশ একটি ডিজিটাল সার্কিট যা পূর্ণসংখ্যার গণনা এবং বিট অনুসারে যুক্তি ক্রিয়া চালায়। এখানে প্রদত্ত ইনপুটগুলো হল: শব্দের ডেটা যেগুলো পরিচালনা করা হবে অপারেন্ডে, আগের ক্রিয়া থেকে অবস্থান তথ্য এবং নিয়ন্ত্রন অংশ থেকে একটি কোড যা নির্দেশ করবে কোন ক্রিয়াটি চালাতে হবে। যে ক্রিয়াটি নির্বাহ হবে তার উপর নির্ভর করে অপারেন্ডগুলো অভ্যন্তরীন সিপিইউ রেজিষ্টার বা বহিস্ত স্মৃতি থেকে আসে অথবা গাণিতিক যুক্তি তাৎক্ষনিকভাবে তা তৈরী করে নেয়।


title: কেন্দ্রীয় প্রক্রিয়াকরণ ইউনিট

text:
যখন সব ইনপুট সংকেতগুলো স্থাপিত এবং সঞ্চারিত হয় গাণিতিক যুক্তির মধ্য দিয়ে
গাণিতিক যুক্তির আউটপুটে কার্য নির্বাহের ফলাফল দেখায়। শব্দের ডেটা হয়ত রেজিষ্টার বা স্মৃতিতে জমা হয়, অবস্থান তথ্য যা সাধারনত বিশেষ অভ্যন্তরীন সিপিইউ রেজিষ্টারে (যা এই উদ্দেশ্যে খালি রাখা হয়) জমা হয়।


title: কেন্দ্রীয় প্রক্রিয়াকরণ ইউনিট

text: প্রত্যেকটি সিপিইউ সংখ্যাবিষয়ক মানগুলোকে প্রকাশ করে বিশেষভাবে। উদাহরনসরূপ, প্রথম দিকের কিছু ডিজিটাল কম্পিউটার সংখ্যাকে দশমিক সংখ্যায় প্রকাশ করত অন্যগুলো লক্ষনীয়ভাবে টারনারি সংখ্যায় (৩ মূল) প্রকাশ করত। বর্তমানে প্রায় সব আধুনিক সিপিইউগুলো সংখ্যাকে বাইনারিতে প্রকাশ করে, প্রত্যেকটি ডিজিটের সাথে দুই-মানের বাস্তব পরিমাণ যেমন "উচ্চ" অথবা "নিম্ন" ভোল্টেজ থাকে।


title: কেন্দ্রীয় প্রক্রিয়াকরণ ইউনিট

text: সংখ্যার প্রকাশের সাথে সাথে পূর্নসংখ্যার আকার এবং যথার্থতা জড়িত। বাইনারির সিপিইউ ক্ষেত্রে এটি পরিমাপ করা হয় বিটের সংখ্যা দিয়ে যা সিপিইউ প্রক্রিয়া করতে পারে একটি ক্রিয়াতেই, যাকে সাধারনত ডাকা হয় "শব্দের আকার", "বিটের প্রশস্ততা", "পূর্নসংখ্যার শুদ্ধতা" অথবা "পূর্নসংখ্যার আকার" নামে। একটি সিপিইউ'র পূর্নসংখ্যার আকার নির্ধারন করে পূর্নসংখ্যার রেন্জের মানগুলোতে যার উপর এটি সরাসরি ক্রিয়াশীল থাকে। উদাহরন হিসেবে একটি ৮ বিটের সিপিইউ নিজের উদ্দেশ্য সাধনের জন্য সরাসরি পূর্নসংখ্যার পরিচালনা করতে পারে আট বিট দিয়ে এবং তা প্রকাশ করে। তাতে এর পৃথক পূর্ণসংখ্যার মানের রেঞ্জ থাকে ২৫৬ টি।


title: কেন্দ্রীয় প্রক্রিয়াকরণ ইউনিট

text: পূর্নসংখ্যার রেঞ্জ সিপিইউর স্মৃতির সরাসরি অবস্থান চেনার সংখ্যাকে প্রভাবিত করতে পারে। উদাহরনসরূপ, যদি একটি বাইনারি সিপিইউ ৩২ বিট ব্যবহার করে স্মৃতির অবস্থান চিহ্নিত করাকে প্রকাশ করে তখন তা সরাসরিই তা করতে পারে। বাস্তবায়নের পথে এই সীমাবদ্ধতা এবং আরো অনেক কারণে কিছু সিপিইউ এমন পদ্ধতি অবলম্বন করে যাতে বাড়তি স্মৃতির অবস্থান চেনা যায় যেমন ব্যাংক সুইচিং।


title: কেন্দ্রীয় প্রক্রিয়াকরণ ইউনিট

text: বড় আকারের শব্দ নিয়ে যেসব সিপিইউ তাদের বেশি সার্কিটের প্রয়োজন হয় ফলত, এগুলো বড় আকারের হয়, খরচ বেশি হয় এবং বেশি শক্তি খরচ করে, তাপও বেশি উৎপাদিত হয়। যার ফলে, ছোট ৪ বা ৮ বিটের মাইক্রোকন্ট্রোলারগুলো সাধারনত বর্তমানে প্রয়োগ করা হয় বেশি। তবুও ১৬, ৩২, ৬৪ এমনকি ১২৮ বিটেরও পাওয়া যায়। যখন উচ্চ কার্য সম্পাদনের প্রয়োজন হয় তখন এইসব সমস্যা সহজেই মেনে নেওয়া যায়।


title: কেন্দ্রীয় প্রক্রিয়াকরণ ইউনিট

text: এই উচ্চ ও নিম্ন বিটের সমস্যা কাটিয়ে উঠতে সিপিইউগুলো নকশা করা হয় ভিন্ন ভিন্ন বিটের প্রশস্ততায় যন্ত্রাংশের বিভিন্ন ভাগে। উদাহরনসরূপ, আইবিএম সিস্টেম/৩৭০ যে সিপিইউ ব্যবহার করত তা ছিল ৩২ বিটের কিন্তু এটি ১২৮ বিটের সুক্ষ শুদ্ধতা ব্যবাহার করত এর ফ্লোটিং পয়েন্টের অংশের ভিতরে যাতে করে অধিকতর নির্ভুলতা এবং রেন্জ সুবিধা ফ্লোটিং পয়েন্ট সংখ্যায় পাওয়া যায়। পরবর্তীতে অনেক সিপিইউ নকশায় একই ধরনের বিটের মিশ্রণ দেখা যায়। বিশেষত যখন প্রসেসরটি ব্যবহার করা হত সাধারণ উদ্দেশ্যে যেখানে পূর্নসংখ্যা ও ফ্লোটিং পয়েন্টের সক্ষমতার আবশ্যকিয় ভারসাম্য প্রয়োজন হত।


title: কেন্দ্রীয় প্রক্রিয়াকরণ ইউনিট

text: বেশির ভাগ সিপিইউই সমসঙ্কালিক সার্কিট, যার মানে হল এগুলো একটি ঘড়ির সংকেত নেয় তাদের ক্রিয়ার ধাপের সাথে মিলে চলতে। ঘড়ির সংকেত উৎপাদিত হয় একটি বহিস্ত উচ্চ ফ্রিকোয়েন্সির দিক পরিবর্তনকারি সার্কিট দিয়ে যা সংগতিপূর্ন সংখ্যার পালস তৈরি করে প্রতি সেকেন্ডে এক পর্যাবৃত্ত স্কয়ার তরঙ্গের রূপ দিয়ে। ঘড়ির স্পন্দনের ফ্রিকোয়েন্সি নির্ভর করে সিপিইউর নির্দেশনা নির্বাহ করার হারের উপর। পরিনতিতে, যত দ্রুতগতির ঘড়ি হয়, তা তত দ্রুত সিপিইউ'র নির্দেশনা নির্বাহ করতে পারে প্রতি সেকেন্ডে।


title: কেন্দ্রীয় প্রক্রিয়াকরণ ইউনিট

text: কম দেখা যায় কিন্তু গুরুত্বপূর্ন সিপিইউ'র উদাহরন হল ডেটা সামন্তরিকিকরন। পূর্বে যেসব প্রসেসরের কথা আলোচনা করা হয়েছে তাদের সবগুলোই স্কালার যন্ত্রাংশের কোন না কোন ধরন।


title: কেন্দ্রীয় প্রক্রিয়াকরণ ইউনিট

text: সিপিইউ'র কার্য সম্পাদন গতি নির্ভর করে অন্যান্য আরো উপাদানের উপর, ক্লক রেট এবং ক্লক প্রতি নির্দেশনা (আইপিসি) দুটো মিলিয়ে প্রতি সেকেন্ডের নির্দেশনা (আইপিএস) হিসেব করে সিপিইউর কার্য সম্পাদন গতি হিসেব করা হয়। অনেকের প্রতিবেদন অনুযায়ী আইপিএস মানগুলো "সর্ব্বোচ" কার্যনির্বাহির হার প্রতিনিধিত্ব করে যখন কৃত্রিম নির্দেশনার ক্রম দেয়া হয়। যেখানে সত্যিকারের কাজের সময় এপ্লিকেশন ও নির্দেশনার সংমিশ্রন দেখা যায়, যেগুলোর কিছু বেশি সময় নেয় অন্যগুলোর তুলনায়। স্মৃতি ক্রমাধিকারতন্ত্রও প্রসেসরের কার্য সম্পাদনে বড় ভূমিকা রাখে, যা এমআইপিএস গনণার সময় ধরা হয় না। এই সমস্ত সমস্যার কারণে, বিভিন্ন মান পরিমাপক পরীক্ষা, যাকে "বেঞ্চমার্ক" বলে, করা হয়। যেমন এসপিইসিআইএনটি যা সত্যিকারের কার্য সম্পাদন মাপার চেষ্টা করে সাধারনত ব্যবহার হয় এমন এ্যাপ্লিকশনগুলো দিয়ে।


title: কেন্দ্রীয় প্রক্রিয়াকরণ ইউনিট

text: বহু শক্তির আধার বা কোর বিশিষ্ট প্রসেসরগুলোর কারণে প্রক্রিয়াকরন গতি বেড়েছে, যেখানে দুই বা তার বেশি আলাদা আলাদা প্রসেসর একটি সমন্বিত সার্কিটে বসানো হয়। সেদিক থেকে একটি কোরের প্রসেসরের চেয়ে দুটি কোরের প্রসেসর দ্বিগুন শক্তিশালী। কিন্তু প্রায়োগিকভাবে, সফটওয়্যারের এলগরিদমের অসামঞ্জস্যতা ও প্রয়োগের ফলে কার্য সম্পাদন বেড়েছে খুব কম হারে প্রায় ৫০%। প্রসেসরে কোর বাড়ালে তার কাজের বোঝা নেয়ার ক্ষমতা বৃদ্ধি পায়। এর মানে দাড়াল প্রসেসর একই সাথে বিভিন্ন কাজ সম্পাদন করতে পারে যা আগে প্রসেসরের উপর বোঝা হয়ে দাড়াত। এই কোরগুলোকে এভাবে ধরা যেতে পারে, একটি প্রক্রিয়াকরন স্থাপনার একেকটি ফ্লোর, প্রত্যেকটি ফ্লোরের কাজ আলাদা। কখনো কখনো সন্নিহিত কোর হিসেবে একই কাজ সমাধান করবে যদি একটি কোর তা সম্পাদন করতে না পারে।


title: অ্যারিথমেটিক লজিক ইউনিট

text: গাণিতিক যুক্তি অংশ একটি ডিজিটাল সার্কিট যা পূর্ণসংখ্যার গণনা এবং বিট অনুসারে যুক্তি ক্রিয়া চালায়। এটি কেন্দ্রীয় প্রক্রিয়াকরন ইউনিটের একটি গুরুত্বপূর্ন অংশ যা প্রায় সব ডিজিটাল কম্পিউটারেই পাওয়া যায়। উচ্চতর ক্ষমতা সম্পন্ন এবং জটিল নকশার এএলইউ ব্যবহার করা হয় সবচেয়ে আধুনিক, উচ্চ ক্ষমতার সিপিইউ এবং গ্রাফিক্স প্রক্রিয়াকরনে (জিপিইউ)। একটি মাত্র সিপিইউ বা জিপিইউতে একাধিক এএলইউ থাকতে পারে। গণিতবিদ জন ভন নিউম্যান গাণিতিক যুক্তি অংশের ধারণা প্রস্তাব করেন ১৯৪৫ সালে একটি রিপোর্টে। রিপোর্টটি ছিল এডভাকের উপর।


title: অ্যারিথমেটিক লজিক ইউনিট

text: একটি গাণিতিক যুক্তি অংশ সংখ্যা অবশ্যই প্রক্রিয়াকরন করবে বাকি ডিজিটাল সার্কিটের মত একই রীতি ব্যবহার করে। বর্তমানের আধুনিক প্রসেসরগুলো বাইনারি সংখ্যায় ব্যাখ্যা করে। আগের কম্পিউটারগুলো এই কাজে বিভিন্ন ধরনের সংখ্যা পদ্ধতি ব্যবহার করত। একক পূরক, দুইয়ের পূরক, সংকেত-বিস্তার পদ্ধতি এমনকি দশমিক পদ্ধতিও তবে এতেও ভিন্নতা রয়েছে।


title: হার্ডওয়্যার রেজিস্টার

text: ডিজিটাল ইলেক্ট্রনিক্সগুলোতে বিশেষ করে কম্পিউটারে, একটি হার্ডওয়ার রেজিষ্টার ডেটা বিট এমনভাবে সংরক্ষন করে যাতে সিস্টেম সেটা একই সাথে সব বিটগুলো পড়তে এবং লিখতে পারে।


title: হার্ডওয়্যার রেজিস্টার

text:
হার্ডওয়ার রেজিষ্টারের গতানুগতিক ব্যবহার হল
একটি কেন্দ্রীয় প্রক্রিয়াকরন অংশের মধ্যস্থিত হার্ডওয়্যার রেজিষ্টারগুলোকে প্রসেসর রেজিষ্টার বলে।


title: হার্ডওয়্যার রেজিস্টার

text: স্ট্রোব রেজিষ্টারগুলোর একই সাধারণ বৈশিষ্ট্য থাকে যেমনটা সাধারন হার্ডওয়ার রেজিষ্টারের থাকে। কিন্তু ডেটা সংরক্ষনের বদলে তারা একটি ক্রিয়াকে সক্রিয় করে প্রতিবার যখন তাদের লেখা হয় (খুব কমই পড়া হয়)। এগুলো সংকেতের একটি মাধ্যম।


title: হার্ডওয়্যার রেজিস্টার

text: রেজিষ্টারগুলোকে মাপা হয় তাদের মধ্যে জমা করা বিটের সংখ্যা দ্বারা উদাহরনসরূপ: একটি "৮ বিটের রেজিষ্টার" বা "৩২ বিটের রেজিষ্টার"


title: হার্ডওয়্যার রেজিস্টার

text: নকশাপ্রণয়নকারীরা রেজিষ্টারকে ব্যবহার করতে পারে বিভিন্নভাবে সেটা হতে পারে:


title: হার্ডওয়্যার রেজিস্টার

text: আরো যোগ করা যায় যে, যে সমস্ত রেজিষ্টার সফটওয়ার দিয়ে পড়া ও লেখা যায় তার কথা। অনেক চিপেরই অভ্যন্তরিন মাইক্রোআর্কিটেকচারাল রেজিষ্টার আছে। যেগুলো ব্যবহার করা হয় যন্ত্রাংশ এবং পাইপলাইনের অবস্থা জানার জন্য যেমন রেজিষ্টার করা স্মৃতি।


title: হার্ডওয়্যার রেজিস্টার

text: SPIRIT IP-XACT এবং DITA SIDSC XML মেমোরি-ম্যাপড রেজিষ্টারের জন্য এক্সএমএলের মানদন্ডের ফরম্যাটগুলো সংজ্ঞায়িত করে ।


title: ইয়র্কশায়ার কাউন্টি ক্রিকেট ক্লাব

text: ইয়র্কশায়ার কাউন্টি ক্রিকেট ক্লাব (বা, ইয়র্কশায়ার ভাইকিংস) ইংল্যান্ডের ইয়র্কশায়ারে অবস্থিত একটি প্রথম-শ্রেণীর ক্রিকেট ক্লাব। দলটি তাদের অধিকাংশ ক্রিকেট খেলা পশ্চিম ইয়র্কশায়ারের লিডসের হেডিংলিতে অবস্থিত হেডিংলি স্টেডিয়ামে খেলে থাকে। এছাড়াও কিছু খেলা উত্তর ইয়র্কশায়ারের স্কারবোরা এলাকার নর্থ মেরিন রোডের পার্শ্ববর্তী মাঠে অংশ নেয়।


title: ইয়র্কশায়ার কাউন্টি ক্রিকেট ক্লাব

text: ইংল্যান্ডের আঠারোটি ইংরেজ প্রথম-শ্রেণীর কাউন্টির অন্যতম ইয়র্কশায়ারের প্রতিনিধিত্বকারী দল এটি। ইংরেজ ক্রিকেটের ইতিহাসে সর্বাপেক্ষা সফলতম দল হিসেবে ইয়র্কশায়ার এ পর্যন্ত ৩২বার কাউন্টি চ্যাম্পিয়নশীপের শিরোপা লাভ করেছে। তন্মধ্যে একবার যৌথভাবে শিরোপা ভাগাভাগি করে নেয়। সাম্প্রতিককালে ২০১৪ সালের চ্যাম্পিয়নশীপের শিরোপা পেয়েছে যা ২০০১ সালের পর প্রথম। বর্তমানে ইয়র্কশায়ার দল কাউন্টি চ্যাম্পিয়নশীপে প্রথম বিভাগে খেলছে। ক্লাবের সীমিত ওভারে দল হচ্ছে - ইয়র্কশায়ার ভাইকিংস (সাবেক ইয়র্কশায়ার কার্নেগি ও ইয়র্কশায়ার ফোনিক্স)। ২০১৪ সালে প্রধান পৃষ্ঠপোষক মাজারসের সাথে চুক্তিবদ্ধতার কারণে দলের পোশাক হচ্ছে গোলাপী, কালো ও হলুদ রঙের।


title: ইয়র্কশায়ার কাউন্টি ক্রিকেট ক্লাব

text: ১৭৫১ সালে ইয়র্কশায়ারের শেফিল্ডে প্রথমবারের মতো স্থানীয় খেলা অনুষ্ঠিত হয়েছিল বলে জানা যায়। ৫ আগস্ট, সোমবার উত্তর ইয়র্কশায়ারের রিচমন্ডে ডিউক অব ক্লিভল্যান্ড একাদশ বনাম আর্ল অব নর্দাম্বারল্যান্ড একাদশের মধ্যে অনুষ্ঠিত হয়। উভয় দলই ইংল্যান্ডের ডারহামে একটি খেলায় অংশ নিয়েছিল।


title: ইয়র্কশায়ার কাউন্টি ক্রিকেট ক্লাব

text: ৭ মার্চ, ১৮৬১ তারিখে শেফিল্ডের অ্যাডেল্ফি হোটেলে ইয়র্কশায়ার কাউন্টির খেলা পরিচালনার জন্য তহবিল সংগ্রহ কমিটির এক সভা অনুষ্ঠিত হয়। ব্রামল লেন গ্রাউন্ডের পরিচালনা কমিটি কর্তৃক ঐ কমিটি গঠিত হয়েছিল। ক্লাবগুলোর প্রতিনিধিরা স্বেচ্ছায় £১ তহবিলে দান করেন। ঐ সময়ে বেশকিছুসংখ্যক ক্রিকেটারের ক্রীড়াশৈলী আশাপ্রদ ছিল ও কাউন্টি দলটি ইংল্যান্ডের সর্বাপেক্ষা শক্তিশালী দলগুলোর অন্যতম ছিল। ৮ জানুয়ারি, ১৮৬৩ তারিখ ইয়র্কশায়ার কাউন্টি ক্রিকেট ক্লাব প্রতিষ্ঠিত হয়। দলের সদস্য অগণিত ছিল ও চাঁদার হার সর্বনিম্ন ১০ শিলিং থেকে ৬ পেনি পর্যন্ত নির্ধারিত ছিল।


title: জ্লা-বা-র্গ্যাল-ম্ত্শান

text: জ্লা-বা-র্গ্যাল-ম্ত্শান () (১৪৯৯-১৫৮৭) ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের প্রথম পে-গ্লিং-থুগ্স-স্রাস () উপাধিধারী বৌদ্ধ ভিক্ষু ছিলেন।


title: জ্লা-বা-র্গ্যাল-ম্ত্শান

text: জ্লা-বা-র্গ্যাল-ম্ত্শান ১৪৯৯ খ্রিষ্টাব্দে জন্মগ্রহণ করেন। তাঁর পিতা পে-মা-গ্লিং-পা () তিব্বতী বৌদ্ধধর্মের ইতিহাসে অন্যতম বিখ্যাত গ্তের-স্তোন ছিলেন। তাঁর মাতার নাম ছিল স্রিদ-থার ()। পিতার নিকট হতে তাঁর দ্বারা আবিষ্কৃত ব্লা-মা-নোর-বু-র্গ্যা-ম্ত্শো (), থুগ্স-র্জে-ছেন-পো-মুন-সেল-স্গ্রোন-মে () এবং কুন-ব্জাং-দ্গোংস-'দুস () নামক গ্রন্থগুলি সম্বন্ধে শিক্ষালাভ করেন। তিনি ভূটানের বিস্তীর্ণ অঞ্চলে ধর্ম শিক্ষাপ্রদান করেন। এছাড়া তিনি ছু-স্মাদ () অঞ্চলে ল্হুন-গ্রুব-ব্দে-দ্ব্যাংস () বৌদ্ধবিহার এবং ম্খেং () অঞ্চলে দ্গোংস-স্তোদ-গ্সের-গ্যি-ল্হা-খাং () বৌদ্ধবিহার প্রতিষ্ঠা করেন। ১৮৮৬ খ্রিষ্টাব্দে কূলগাংরি পর্বতের পাদদেশে ৮৮ বছর বয়সে তাঁর মৃত্যু হয়।


title: মোহাম্মাদ আসিফ

text: মোহাম্মাদ আসিফ (Urdu: , জন্মঃ ২০ ডিসেম্বর ১৯৮২) হলেন একজন পাকিস্তানী ক্রিকেটার; যিনি মূলত ডানহাতিট ফাস্ট মিডিয়াম বোলার হিসেবে পরিচিত। আসিফ শিখুপুরায় জন্মগ্রহণ করেন এবং প্রথম শ্রেণীর ক্রিকেট খান রিসার্চ ল্যাব, দ্যা ন্যাশনাল ব্যাংক, কোয়েটা, শিখুপুরা, শিয়ালকোট এবং লিসেস্টারসেয়ার দলের হয়ে খেলে থাকেন। তিনি ২০০৫ সালের জানুয়ারীতে পাকিস্তান ক্রিকেট দল হয়ে অস্ট্রেলিয়ার বিরুদ্ধে টেস্ট ক্রিকেটে অাগমন করেন।


title: মোহাম্মাদ আসিফ

text: ২০১০ সালের ২০ জুলাই, আসিফ টেস্ট বোলার হিসেবে ডেল স্টেইন এর পরে টেস্ট র‌্যাঙ্কিংয়ে দ্বিতীয় স্থান অর্জন করেছিলেন।


title: মোহাম্মাদ আসিফ

text: ঘরোয়া ক্রিকেটে অসাধারণ নৌপূন্যের সুবাদে আসিফ ২০০৫ সালে অস্ট্রেলিয়ার বিরুদ্ধে টেস্ট স্কোয়াডে অন্তর্ভুক্ত হন। উক্ত টেস্টে তিনি ১৮ ওভার বল করে কোন উইকেট লাভ করতে পারেননি এবং অস্ট্রেলিয়া ৯ উইকেটে জয়লাভ করে।


title: পে-গ্লিং-থুগ্স-স্রাস

text: পে-গ্লিং-থুগ্স-স্রাস () ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের একটি অন্যতম প্রধান অবতারী লামার উপাধি বিশেষ।


title: বার আউলিয়া সরকারি প্রাথমিক বিদ্যালয়

text: বার আউলিয়া সরকারি প্রাথমিক বিদ্যালয় সীতাকুন্ড থানার সোনাইছড়ি ইউনিয়নের বার আউলিয়া এলাকায় অবস্থিত। এটি ১৯৫৮ সালে প্রতিষ্ঠিত হয়। সমাজ সেবক ডাঃ গোলাল রহমান বিদ্যালয়টি স্থাপন করার জন্য ২৯ শতক জমি দান করেন।


title: বার আউলিয়া সরকারি প্রাথমিক বিদ্যালয়

text: দুইটি পাকা ভবন রয়েছে।। একটি সৌদি অনুদানের অপরটি পি.ই.ডি.পি । ১ম ভবনের ৩টি ক্লাস রুম ১টি হল রুম। ২য় ভবনটির ২টি ক্লাস রুম। ছাত্র-ছাত্রীর সংখ্যা ৬৪৩ জন। অনুমোদিত কর্মপচারীর পদের সংখ্যা ৯ জন। কর্মরত ৯ জন। দপ্তরী কাম-প্রহরী আছে ১ জন। আলমিরার সংখ্যা ৪টি। চেয়ারের সংখ্যা ১৪টি। টেবিল ৯টি। বেঞ্চ ১০০ জোড়া। পাখা ১০টি। নলকূপ ১টি। শৌচাগার ৪টি। জমির পরিমাণ ২৯ শতক।


title: রাণীর হাট

text: রাণীর হাট ভারতের পশ্চিমবঙ্গ রাজ্যের কোচ বিহার জেলার একটি ছোট শহর।


title: রাণীর হাট

text: সমগ্র রাণীর হাট অঞ্চলটি উত্তরবঙ্গ সমভূমির অন্তর্গত। জেলার প্রধান নদনদীগুলি দক্ষিণ-পূর্বাঞ্চলের সামান্য ঢাল বরাবর প্রবাহিত হয়েছে। এখানকার ভূভাগ প্রায় সমতল। এই অঞ্চলটি কোনো পাহাড় বা পর্বত নদী নেই।


title: রাণীর হাট

text: ভারতের ২০০১ সালের আদম শুমারি অনুসারে রানীর হাট শহরের জনসংখ্যা হল ৭,০৮৬ জন এর মধ্যে পুরুষ ৫১%, এবং নারী ৪৯%।


title: রাণীর হাট

text: এখানে সাক্ষরতার হার ৭৫%, । পুরুষদের মধ্যে সাক্ষরতার হার ৮০%, এবং নারীদের মধ্যে এই হার ৭০%। সারা ভারতের সাক্ষরতার হার ৫৯.৫%, তার চাইতে রাণীর হাট এর সাক্ষরতার হার বেশি।


title: রাণীর হাট

text: এই শহরের জনসংখ্যার ১১% হল ৬ বছর বা তার কম বয়সী।


title: রাণীর হাট

text: সমগ্র রাণীরহাট অঞ্চলটি দুটি উচ্চতর, একটি বালিকা বিদ্যালয় এবং ৮টি প্রাথমিক বিদ্যালয় বিশিষ্ট।


title: লতিফা সিদ্দিকী ডিগ্রী কলেজ

text: লতিফা সিদ্দিকী ডিগ্রী কলেজ চট্টগ্রামের সীতাকুণ্ড উপজেলার মছজিদ্দা এলাকায় অবস্থিত একটি প্রাচীন কলেজ


title: লতিফা সিদ্দিকী ডিগ্রী কলেজ

text: সীতাকুন্ড উপজেলার ৭ নং কুমিরা ইউনিয়ন, ছোট কুমিরায় একক অনুদানে ১৯৮৫ সালে প্রতিষ্ঠা করেন লতিফা সিদ্দিকী বালিকা মহাবিদ্যালয় । কলেজের কার্যক্রম মানবিক ও বিজ্ঞান দিয়ে শুরু হয়। পরবর্তীতে ১৯৯১ সালে চট্টগ্রাম বিশ্ববিদ্যালয়ের অধিভূক্তি প্রাপ্তির মাধ্যমে বি.এ. ও বি.এস.এস. শ্রেণিতে শিক্ষা কার্যক্রম চালু করা হয়। পরবর্তীতে কলেজটিতে ব্যবসায় শিক্ষা প্রসারের কারণে ২০০১ সালে উচ্চ মাধ্যমিক শ্রেণিতে ব্যবসায় শিক্ষা বিভাগ চালু হয়। দুই বৎসর পর ২০০৩ সালে এলাকাবাসীর দাবির প্রেক্ষিতে, কলেজ পরিচালনা পর্ষদ ও শিক্ষক-কর্মচারীদের প্রচেষ্টায় কলেজটিকে সহশিক্ষা প্রতিষ্ঠানে রূপদান করা হয়। অত্র শিক্ষাকার্যক্রমে ২০০৭ সালে যোগ হয় স্নাতক পর্যায়ে বি.বি.এস. কোর্স।


title: পে-মা-'ফ্রিন-লাস (ভূটান)

text: পে-মা-'ফ্রিন-লাস () (১৫৬৪-১৬৪২) ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের প্রথম পে-গ্লিং-র্গ্যাল-স্রাস () উপাধিধারী লামা ছিলেন।


title: পে-মা-'ফ্রিন-লাস (ভূটান)

text: পে-মা-'ফ্রিন-লাস ১৫৬৪ খ্রিষ্টাব্দে জন্মগ্রহণ করেন। বিখ্যাত গ্তের-স্তোন পে-মা-গ্লিং-পার () পুত্র জ্লা-বা-র্গ্যাল-ম্ত্শান () তাঁর পিতা ছিলেন। তাঁর মাতা বু-খ্রিদ () ছিলেন ছোস-'খোর () অঞ্চলে শাসনকর্তার কন্যা। কথিত যে, জ্লা-বা-র্গ্যাল-ম্ত্শান মৃত্যুকালে তাঁর শিষ্য ব্স্তান-'দ্জিন-গ্রাগ্স-পার () ওপর তাঁর স্ত্রী ও শিশুপুত্রের দায়িত্ব দিয়ে যান, ফলে অনেকে ব্স্তান-'দ্জিন-গ্রাগ্স-পাকে পে-মা-'ফ্রিন-লাসের প্রকৃত পিতা বলে দাবী করেন।


title: পে-মা-'ফ্রিন-লাস (ভূটান)

text: পে-মা-'ফ্রিন-লাস ভূটানে বেশ কিছু বৌদ্ধবিহার স্থাপন করেন। এগুলির মধ্যে স্গাং-স্তেং-গ্সাং-স্ঙ্গাগ্স-ছোস-গ্লিং () বৌদ্ধবিহার এবং স্প্রা-ম্খার-ল্হা-খাং () সর্বাপেক্ষা উল্লেখযোগ্য। তিনি গ্লিং-স্তোদ () এবং গ্লিং-স্মাদ () নামক দুই রকমের সংঘ অনুশাসনেরও প্রচলন করেন, যা ভূটানের বিহারগুলিতে বর্তমানেও প্রচলিত রয়েছে।


title: অডিও ফাইল ফরমেট

text: একটি অডিও ফাইল ফরমেট হল এমন একটি ফাইল ফরমেট যা কম্পিউটার ব্যবস্থায় ব্যবহার করা হয় ডিজিটাল অডিও ডেটা সংরক্ষনের জন্য। মেটাডাটা বাদে অডিও ডাটার বিটের বিন্যাসকে অডিও সাংকেতিক ফরমেট বলা হয়। এটি সংক্ষেপিত বা মুক্ত (সংক্ষেপণ করা হয়নি) দুই ভাবেই পাওয়া যায়। সংক্ষেপণ বা কমপ্রেস আসলে করা হয় ফাইলের আকার কমানোর জন্য। এই কমপ্রেশন বা সংক্ষেপনটি প্রায়শই লজি (lossy) পদ্ধতির সংক্ষেপণ ব্যবহার করে করা হয়। একটি অডিও সাংকেতিক ফরমেটে যে ডাটা থাকে তা হতে পারে একটি রূপান্তরবিহিন বিটের সমাহার। কিন্তু সাধারনত এটি যে ফরমেটে ধারণ করা হবে তাতে গ্রথীত থাকে অথবা নির্দিষ্ট স্টোরেজের স্তরের সাথে অডিও ডাটা ফরমেট হিসেবে থাকে।


title: অডিও ফাইল ফরমেট

text: অডিও সাংকেতিক ফরমেট, রূপান্তরবিহীন অডিও ডাটার ধারক এবং একটি অডিও কোডেকর মধ্যে পার্থক্য নিরূপন জরুরী। একটি কোডেক বা সংকেত উদ্ধারকারী রূপান্তরবিহিন অডিও ডাটার সংকেতে আবদ্ধ করা এবং সংকেত ভেঙ্গে অর্থোদ্ধার করার কাজটি করে। এটি যখন সংকেতকে আবদ্ধ এবং ভাঙ্গার কাজটি করে তখন সাধারনত এটি ডাটাগুলো ধারক ফাইলে জমা করে। যদিও বেশির ভাগ ফাইল ফরমেটই একটি মাত্র অডিও সংকেতের ডেটাকেই সমর্থন করে তবুও বহুমাধ্যমের ধারক ফরমেট যেমন মাট্রোসকা বা এভিআই হয়ত একের অধিক ধরনের অডিও ও ভিডিও ডাটাকে সমর্থন করে।


title: অডিও ফাইল ফরমেট

text: প্রধানত তিন ধরনের অডিও ফাইল ফরমেট দেখা যায়:এলপিসিএম হল প্রধান সংক্ষেপনবিহীন অডিও ফাইল ফরমেট, যা একই পিসিএম'র ভিন্নরূপ যেটি সিডিডিএ'তে (কমপ্যাক্ট ডিস্ক ডিজিটাল অডিও) ব্যবহৃত হয়। এলপিসিএম'কে রূপান্তরবিহিন অডিও ফাইল ফরমেট হিসেবে কম্পিউটারে সংরক্ষন করা যায়, সাধারনত উইন্ডোজের বেলায় তা .ডব্লিউ ফাইল হিসেবে এবং .এআইএফএফ হিসেবে ম্যাক অপারেটিং সিস্টেমে দেখা যায়। এআইএফএফ ফরমেটটি আইএফএফ (বিনিময় ফাইল ফরমেট) ভিত্তিক এবং ডব্লিউএভি ফরমেটটি আরআইএফএফ (রিসোর্স বিনিময় ফাইল ফরমেট) ফরমেট ভিত্তিক। ডব্লিউএভি এবং এআইএফএফ উত্তরাধিকারসূত্রেই ক্ষতিবিহিন ফরমেট নয়। এদুটোর নকশাই এমনভাবে করা হয়েছে যাতে এতে বিভিন্ন ধরনের অডিও ফরমেট ধারণ করা যায়। এগুলোর ডাটায় ছোট মেটাডাটা থাকে হেডারে যাতে করে এটা বুঝা যায় যে তা কোন ফরমেটের। যেমন এলপিসিএমে নির্দিষ্ট স্যাম্পল হার, বিটের গভীরতা, চ্যানেলের সংখ্যা ইত্যাদি থাকে। যেহেতু ডব্লিউএভি এবং এআইএফএফ দুটোই অধিক সমর্থিত এবং এতে এলপিসিএম জমানো যায়, সেহেতু তারা সংরক্ষন এবং মূল রেকর্ডিং সংরক্ষনের জন্য উত্তম।


title: অডিও ফাইল ফরমেট

text: বিডব্লিউএফ (ব্রডকাস্ট ওয়েব ফরমেট) হল একটি সাধারণ মানের অডিও ফরমেট যা ইউরোপিয়ান ব্রডকাষ্টিং ইউনিয়ন তৈরী করেছিল ডব্লিউএভি'র সফল উত্তরসূরি হিসেবে। অন্যান্য উন্নয়নের সাথে সাথে, বিডব্লিউএফ আরো বেশি পরিমাণ মেটা ডাটা সংরক্ষনের সুযোগ দিত। অনেক পেশাদার অডিও ওয়ার্কস্টেশন বিভিন্ন টেলিভিশন এবং সিনেমা শিল্পে প্রাথমিকভাবে এই রেকর্ডিং ফরমেট ব্যবহার করা হয়। এটির মধ্যে থাকে একটি সময়ছাপের সাধারণ মানের সূত্র যেটা সহজে একই সাথে ভিন্ন একটি ছবির উপাদানের সাথে সমলয়ে হয়। এইটিএ, শাব্দিক যন্ত্রাংশ, জেক্সকম, এইচএইচবি কমিউনিকেশনস লিমিটেড, ফসটেক্স, নাগ্রা, আটোন এবং টিএএসসিএএম সবগুলোই বিডব্লিউএফ ফরমেট ব্যবহার করতে পছন্দ করে।


title: অডিও ফাইল ফরমেট

text: একটি ক্ষতিবিহীন সংক্ষেপিত অডিও ফরমেট ডাটা সংরক্ষন করে কম জায়গা গ্রহণ করে কিন্তু কোনরূপ তথ্যের ক্ষতি করা ছাড়া। এক্ষেত্রে মূল সংক্ষেপণ বিহিন ডেটা থেকে এটি তৈরী করা হয় নতুন রূপে।


title: অডিও ফাইল ফরমেট

text: এটি শব্দ এবং নিরবতাকে প্রতি অংশে একই বিটে সংকেতে আবদ্ধ করে। এতে করে এক মিনিটের নিরবতার যে জায়গা দখল করে তা এক মিনিটের শব্দ আছে এমন ডেটার আকারের সমান জায়গা দখল করে। এই ফরমেটে এতে করে শব্দ আছে এমন জায়গাগুলোর আকার কমে যায় এবং যেখানে কোন শব্দ নেই এমন জায়গাগুলো কোন স্থান দখল করে না বললেই চলে।


title: অডিও ফাইল ফরমেট

text: এই ফরমেটটিতে আছে সাধারণ এফএলএসি, ডব্লিউএভিপ্যাক, এপিই, এএলএসি। এগুলো সংক্ষেপণের অণুপাত দেয় ২:১ করে। এই ফরমেটের উদ্দেশ্য হল কম প্রক্রিয়াকরন সময়ের মধ্যে ভাল মানের সংক্ষেপণ।


title: অডিও ফাইল ফরমেট

text: লজি পদ্ধতির সংক্ষেপণের মাধ্যমে আরো বেশি পরিমাণ ফাইলের আকার ছোট করা যায়। এটি অডিও ডেটা থেকে কিছু তথ্য বিয়োগ করে এবং ডেটাকে সরল করে। এই কারণে অডিও'র অবশ্যম্ভাবিভাবে মানও কমে যায় কিন্তু মান ধরে রাখার জন্য বেশ কিছু পদ্ধতি ব্যবহার করা হয়। প্রধানত চমকপ্রদ সাইকোএকুয়েষ্টিক ব্যবহারের মাধ্যমে। শব্দ বা সঙ্গিত থেকে মানের ব্যঘাত না ঘটিয়ে ছোট ছোট অংশ বাদ দেয়া হয় সাইকোএকুয়েষ্টিক পদ্ধতিতে। এ পদ্ধতি ব্যবহারের সময় শব্দের মধ্যকার নয়েজ বা গোলযোগ উৎপন্ন হয় তাও অত্যন্ত চমৎকারভাবে কমানো হয়। জনপ্রিয় এমপি৩ ফরমেট হল সবচেয়ে গ্রহনযোগ্য এবং উল্লেখ্যযোগ্য উদাহরন। কিন্তু এএসি ফরমেটকেও বাদ দেয়া যায় না। বেশিরভাগ ফরমেটই বিভিন্ন মাত্রার সংক্ষেপণের রেঞ্জ দেয় যা সাধারনত আমরা বিট রেট হিসেবে জানি। এই বিট রেট যত কম হবে ফাইল তত ছোট ও মানের দিক থেকে নিম্নমানের হবে।


title: জালাল উদ্দিন খাঁ

text: জালাল উদ্দিন খাঁ (১৮৯৪-১৯৭২) হলেন পূর্ব ময়মনসিংহের একজন বিশিষ্ট বাউল কবি ও গায়ক।


title: জালাল উদ্দিন খাঁ

text: জালাল উদ্দিন খাঁ ব্রিটিশ ভারতের নেত্রকোনা জেলার কেন্দুয়া উপজেলার আসদহাটি গ্রামে ১৮৯৪ সালে ২৫ এপ্রিল তিনি জন্মগ্রহণ করেন। তার পিতার নাম সদরুদ্দীন খাঁ। বিংশ শতাব্দীর বিশ থেকে ষাটের দশক অবধি প্রাকৃত বাঙালিজনের এই গীতিকবি তার সাধনায় সক্রিয় ছিলেন। আত্মতত্ত্ব, পরমতত্ত্ব, নিগূঢ়তত্ত্ব, লোকতত্ত্ব, দেশতত্ত্ব ও বিরহতত্ত্বের নামাঙ্কিতের মাঝে জালাল উদ্দিন প্রায় সহস্রাধিক গান রচনা করেছিলেন। প্রখ্যাত এই লোক কবি মালজোড়া গানের আসরেও ছিলেন অনন্য। জালাল উদ্দীন খাঁ অনেক গান রচনা করেছিলেন। তার জীবদ্দশায় চার খণ্ডের ‘জালাল-গীতিকা’ গ্রন্থে ৬৩০টি গান প্রকাশিত হয়েছিল। তার মৃত্যুর পর প্রকাশিত হয় ‘জালাল-গীতিকা’ পঞ্চম খণ্ড। সেই খণ্ডে গানের সংখ্যা ৭২টি। এই মোট ৭০২টি গান নিয়ে ২০০৫ সালের মার্চে প্রকাশিত হয়েছে ‘জালাল গীতিকা সমগ্র।’ জালাল তার গানগুলোকে বিভিন্ন ‘তত্ত্ব’তে বিন্যস্ত করে প্রকাশ করেন। সেই তত্ত্বগুলোর নামগুলো হলো- আত্মতত্ত্ব, পরমতত্ত্ব, নিগূঢ় তত্ত্ব, লোকতত্ত্ব, দেশতত্ত্ব, বিরহতত্ত্ব। ‘জালালগীতিকা’র অধিকাংশ গানই এরকম তত্ত্বনামাঙ্কিত হলেও অনেক গানকে জালাল খাঁ তত্ত্বের অন্তর্ভুক্ত করেননি। যেমন- ‘জালাল গীতিকা’ প্রথম খণ্ডে সংকলিত ২০২টি গানের মধ্যে ২০টি গান ‘ভাটিয়ালি’ নামাঙ্কিত। দ্বিতীয় খণ্ডের ২২৮টি গানের ৬০টিই ‘ভাটিয়ালি’। তৃতীয় খণ্ডের ৭৮টি গানের সাতটি ‘তত্ত্ব’ বিষয়ে, আর ১৪টি ‘মুর্শিদি’ ও ১১টি ‘মারফতি’ নামাঙ্কিত গান। ‘জালাল গীতিকা’র চতুর্থ খণ্ডে কোনো তত্ত্ব নির্দেশ ছাড়াই বাউল সুর, ঝাপতাল, চৌপদী, প্রসাদ সুর, মুকুন্দ সুর, খেমটা নামে মোট ১০১টি গান সংকলিত হয়েছিল। তার মৃত্যুর পর উত্তরসূরিদের হতে ‘জালাল গীতিকা’র যে পঞ্চম খণ্ড প্রকাশিত হয় তাতে গীতিগুলোর কোনোরূপ শ্রেণীবিন্যাস বা নামাঙ্কন করা হয়নি। নব এই প্রকাশনায় জালালের জীবৎকালে অপ্রকাশিত বিভিন্ন ধরনের ৭২টি গীতি সংকলন করা হয়। তাছাড়া " বিশ্ব রহস্য " নামে একটি প্রবন্ধ গ্রন্হ প্রকাশ করেন। ১৯৭২ সনে ৩১ জুলাই বাংলা ১৬ই শ্রাবণ, ১৩৭৯ দুই পুত্র তিন কন্যা, এবং স্ত্রী শামছুন্নাহার বেগমকে রেখে দেহত্যাগ করেন। নিজ গ্রামের বাড়ীর আঙ্গিনায় তার মাজার অবস্থিত। প্রয়াত মরমী বাউল সাধক জালাল উদ্দিন খাঁ স্মরণে প্রতি বছর দু’দিন ব্যাপী পালিত হয় জালাল মেলা।


title: জালাল উদ্দিন খাঁ

text: তাঁর সৃষ্টিকর্মের পূর্ণ তথ্য এখানে-


title: জালাল উদ্দিন খাঁ

text: কয়েকটি গানের লিংক-


title: ব্স্তান-'দ্জিন-লেগ্স-পা'ই-দোন-গ্রুব

text: ব্স্তান-'দ্জিন-লেগ্স-পা'ই-দোন-গ্রুব () (১৬৪৫-১৭২৬) ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের দ্বিতীয় পে-গ্লিং-র্গ্যাল-স্রাস () উপাধিধারী লামা ছিলেন।


title: ব্স্তান-'দ্জিন-লেগ্স-পা'ই-দোন-গ্রুব

text: ব্স্তান-'দ্জিন-লেগ্স-পা'ই-দোন-গ্রুব ১৬৪৫ খ্রিষ্টাব্দে জন্মগ্রহণ করেন। তাঁর পিতার নাম ছিল বোন-স্বিস-ছোস-র্জে-'ফ্রিন-লাস-দ্বাং-ছেন () এবং মাতার নাম ছিল দ্বা-ছেন-ঝাল-র্ঙ্গো-বু-খ্রিদ-ল্হা-মো ()। ব্স্তান-'দ্জিন-'গ্যুর-মেদ-র্দো-র্জে () নামক চতুর্থ পে-গ্লিং-থুগ্স-স্রাস () উপাধিধারী লামা তাঁর উল্লেখযোগ্য শিক্ষক ছিলেন। সায়ত্রিশ বছর বয়সে ব্স্তান-'দ্জিন-রাব-র্গ্যাসের পৃষ্ঠপোষকতায় তিনি স্প্যি-তো-খা () অঞ্চলে ফুন-ত্শোগ্স-রাব-ব্র্তান-গ্লিং () নামক তাঁর শীতকালীন বাসভবন নির্মাণ করেন। উনষাট বছর বয়সে তিনি স্গাং-স্তেং-গ্সাং-স্ঙ্গাগ্স-ছোস-গ্লিং () বৌদ্ধবিহারটিকে সম্প্রসারণ করেন।


title: সবুজ শিক্ষায়তন উচ্চ বিদ্যালয়

text:
সবুজ শিক্ষায়তন উচ্চ বিদ্যালয় সোনাইছড়ি ইউনিয়ন হাফিজ জুট মিলস্ লিঃ এর অভ্যন্তরস্থ একটি শিক্ষা প্রতিষ্ঠান।
এটি ১৯৭৬ সালে প্রতিষ্ঠিত হয়।


title: সবুজ শিক্ষায়তন উচ্চ বিদ্যালয়

text: চট্টগ্রাম জেলার সীতাকুন্ড থানার ৮নং সোনাইছড়ি ইউনিয়নের ঢাকা-চট্টগ্রাম মহা সড়কের পূর্বপাশ্বে ৫নং ওয়াডের হাফিজ জুট মিলস্ লিঃএর অভ্যন্তরে বিদ্যালয়টি অবস্থিত।


title: সবুজ শিক্ষায়তন উচ্চ বিদ্যালয়

text:
১৯৭৬ সনে তৎকালিন বি,জে,এম,সির আঞ্চলিক মহাব্যবন্থাপক চট্টগ্রাম অঞ্চল জনাব এ,কে,এম শামছুদ্দিন হাফিজ জুট মিলের শ্রমিক কর্মচারী কর্মকর্তাদের সন্তানদের লেখা পড়ার সুবিধার্থে অত্র বিদ্যালয়টি প্রতিষ্ঠা করেন। বিদ্যালয়টি প্রতিষ্ঠা কালে থেকে জনাব মোঃ মোসত্মাফিজুর রহমান প্রধান শিক্ষক হিসাবে দায়িত্ব পালন করেন।বিদ্যালয়টিতে প্রথমে প্রাথমিক শাখা চালু করা হয়।পরবর্তীতে পর্যায়ক্রমে বিদ্যালয়টিকে ১০ম শ্রেণি পর্যমত্ম উন্নীত করা হয়।
১৯৮৫ সনে বিদ্যালয়টি ১ম শ্রেণি হতে ৮ম শ্রেণি পর্যমত্ম একাডেমিক স্বীকৃতি লাভ ।
২০১৩ সনের এস.এস.সি ,জে,এস,সি ও প্রাথমিক শিক্ষা সমাপনী পরীক্ষায় সাফল্যের হার শত ভাগ।


title: শীতলপুর বহুমুখী উচ্চবিদ্যালয়

text: শীতলপুর বহুমুখী উচ্চ বিদ্যালয় সীতাকুন্ড থানার সোনাইছড়ি ইউনিয়ন এর একটি অতি প্রাচীন বিদ্যাপীঠ।


title: শীতলপুর বহুমুখী উচ্চবিদ্যালয়

text:
শীতলপুর বহুমুখী উচ্চবিদ্যালয় ১৯৪১ সালে প্রতিষ্ঠিত হয়।
চট্টগ্রাম জেলার সীতাকুন্ড উপজেলাধীন ৮নং সোনাইছড়ি ইউনিয়নের ঢাকা-চট্টগ্রাম মহা সড়কের পূর্বপাশ্বে শীতলপুর গ্রামে এটি অবস্থিত।
শিক্ষা প্রতিষ্টান গড়ার লক্ষ্যে শীতলপুর নিবাসী মরহুম আবুবক্কর মিয়া সহ অন্যান্য আরও কয়েকজন ভুমিদাতা আনুকুল্যে ৮নং সোনাইছড়ি ইউনিয়নের সাবেক চেয়ারম্যান মরহুম সিরাজুদ্দৌলা চৌধুরী একান্তিক প্রচেষ্টায় গ্রামের দানশীল ব্যাক্তিদের নিয়ে ১৯৪১ সালে অত্রবিদ্যালয়টি প্রতিষ্টা করেন। ।
১৯৭৪ সালে স্বীকৃতি লাভ করেন এবং ১৯৮২ এমপিও ভুক্ত হয়।


title: শীতলপুর বহুমুখী উচ্চবিদ্যালয়

text:
আবুল কালাম আজাদ
৭০.৬১%
৭৫৮
ক্রিকেট ফুটবল হাডুডু ও সাংস্কিতিক অনুষ্ঠানের জন্য খেলার মাঠ রয়েছে।
সোনাইছড়ি ইউনিয়নের শীতলপুর বহুমুখী উচ্চ বিদ্যালয়ের অভিভাবক সমাবেশ প্রতি বছর অনুষ্ঠিত হয়।


title: কুন-ব্জাং-'ফ্রিন-লাস-র্নাম-র্গ্যাল

text: কুন-ব্জাং-'ফ্রিন-লাস-র্নাম-র্গ্যাল () (১৭২৭-১৭৫৮) ভূটানে প্রচলিত তিব্বতী বৌদ্ধধর্মের র্ন্যিং-মা ধর্মসম্প্রদায়ের তৃতীয় পে-গ্লিং-র্গ্যাল-স্রাস () উপাধিধারী লামা ছিলেন।


title: কুন-ব্জাং-'ফ্রিন-লাস-র্নাম-র্গ্যাল

text: কুন-ব্জাং-'ফ্রিন-লাস-র্নাম-র্গ্যাল ১৭২৭ খ্রিষ্টাব্দে ভূটানের পুনাখা অঞ্চলে জন্মগ্রহণ করেন। তাঁর মাতার নাম ছিল ব্সোদ-নাম্স-বু-খ্রিদ ()। ব্যাং-ছুব-র্দো-র্জে () নামক দ্বাদশ র্গ্যাল-বা-কার্মা-পা () উপাধিধারী ভিক্ষু তাঁকে ব্স্তান-'দ্জিন-লেগ্স-পা'ই-দোন-গ্রুব () নামক দ্বিতীয় পে-গ্লিং-র্গ্যাল-স্রাস () উপাধিধারী লামার পুনর্জন্ম রূপে চিহ্নিত করেন। ল্হো-ব্রাগ () অঞ্চলে চিত্রশিল্প, ধর্মীয় আচার অনুষ্ঠান ও জ্যোতিষশাস্ত্র সম্বন্ধে তাঁকে শিক্ষাপ্রদান করা হয়। কুন-ব্জাং-ত্শে-দ্বাং () নামক পঞ্চম পে-গ্লিং-গ্সুং-স্প্রুল () এবং 'গ্যুর-মেদ-ম্ছোগ-গ্রুব-দ্পাল-'বার () নামক পঞ্চম পে-গ্লিং-থুগ্স-স্রাস () উপাধিধারী ভূটানী লামারা তাএ ভিক্ষুর শপথ প্রদান করেন। তাঁর উল্লেখযোগ্য শিক্ষক ছিলেন দশম র্জে-ম্খান-পো () ব্স্তান-'দ্জিন-ছোস-র্গ্যাল (), যিনি স্প্যি-তো-খা () অঞ্চলে ফুন-ত্শোগ্স-রাব-ব্র্তান-গ্লিং () শীতকালীন বাসভবনে তাঁকে ব্কা'-গ্যুর (), র্ন্যিং-মা-র্গ্যুদ-'বুম () এবং ব্লা-মা-নোর-বু-র্গ্যা-মত্শো () সম্বন্ধে শিক্ষাদান করেন।


title: প্রক্সিমিটি সেন্সর

text:
প্রক্সিমিটি সেন্সর হলো এক প্রকার সেন্সর যা কোনো রকম স্পর্শ ছাড়াই নিকটবর্তী বস্তু শনাক্ত করতে পারে।
প্রক্সিমিটি সেন্সর প্রায়শই তড়িচ্চৌম্বক ক্ষেত্র অথবা তড়িচ্চৌম্বক বিকিরণের বীম নিঃসরণ করে।